
PAIDEIA 


I. Românism şi Ortodoxie 


DI. Lucian Blaga a scris de curînd o carte întitulată Religie şi 
Spirit, în care îşi fixează punctul de vedere asupra religiei în general 
şi a creştinismului şi ortodoxiei în special. 

Întrucît acest punct de vedere este de natură să dăuneze profund 
existenţei creştinismului şi ortodoxiei, dacă ar fi însuşit de tineretul 
chemat mîine la conducerea destinelor naţionale, s-au exprimat din 
partea publicaţiilor bisericeşti nedumeririle cuvenite. 

O punere în paralelă amănunţită a punctului de vedere creştin şi 
al celui susţinut de dl. Lucian Blaga pentru a se vedea ireductibila 
opoziţie între ele, şi arătarea temeiurilor adevărului creştin şi a con- 
trazicerilor interne profunde ale tezei filosofului român, încă nu s-a 
putut produce, dat fiind că o asemenea lucrare necesită timp. 

Această succintă expunere nu are nici ea pretenţia de a înfăţişa o 
asemenea confruntare sistematică. - 

Cauza ei directă este un interviu acordat de dl. Lucian Blaga 
ziarului Viaţa din 26 mai 1942, în care D-sa ține să dea un supliment 
de precizare atitudinii faţă de ortodoxie, în urma nedumcririlor cu care 
a fost întîmpinată cartea din partea cercurilor bisericeşti. 

Deoarece acest interviu demonstrează că dl. Lucian Blaga stăruie 
să încetăţenească la noi anumite vederi greşite asupra ortodoxiei şi 
legăturii ei cu românismul, se impun fără întîrziere unele precizări. 

lată ce spune dl. Lucian Blaga în acest interviu, vorbind despre 
„românesc“: 

„Am avut în acest sens al românescului nişte discuţii foarte aprinse 
cu cîţiva teologi. Se refereau la cartea mea Religie şi Spirit. Îmi spu- 
neau: cum poţi D-ta să gîndeşti atît de ncromânegte, în cartea D-tale 
Religie şi Spirit. Adică atît de neortodox? E o confuzie care se face 
identificîndu-se ortodoxia cu românescul, cînd de fapt, ortodoxia nu 
este decît o parte în acest românesc. Este o religie care a fost asimilată 
de spiritualitatea românească, originea ei fiind grecească şi bizantină. 
Spiritualitatea românească e mult mai largă, mult mai bogată. Nu se 
poate face o privire asupra acestei probleme subordonîndu-te orto- 
«oxiei — această privire trebuie făcută cu ochiul clar cl filosofului, 
cure se situează în afară de orice constrîngeri; pentru a avea o im- 

presie de ansamblu. Or, cred că s-a putut vedea din toată opera mea 
filosofică de pînă acum, că felul meu de'a gîndi este. profund 
românesc. 

Deci, lucrarea de care vorbesc, nu poate fi neromânească, pentru 
că nu este privită prin prisma ortodoxiei, ci prin aceea mai largă a 
filosofiei. Lucrul acesta nu înseamnă că ortodoxia nu-şi are valoarea 
ei, dar.nu trebuie să limităm spiritualitatea românească la o singură 
formă, cînd e atît de complexă“. 

În discuţii distincţia logică este o condiţie elementară. Prin urmare 
să facem uz de ea. 

Ce vrea să spună dl Lucian Blaga prin cuvintele: „Ortodoxia este 
o religie care a fost asimilată de spiritualitatea românească, originea 
ei fiind grecească şi bizantină“. 

Propoziția e plină de ambiguităţi. Să notăm vreo cîteva: 

Cînd a fost asimilată ortodoxia de spiritualitatea românească? A 
existat o spiritualitate românească, a existat un popor român înainte 
de a fi creştin şi ortodox? Se poate face cronologic o distincţie între 
spiritualitatea românească şi creştinism? 

Iar dacă a fost asimilată ortodoxia — şi dl. Lucian Blaga ţine la 
această precizare, pentru a arăta că ortodoxia nu s-a născut ca cealaltă 
"spiritualitate românească din matricea stilistică a fiinţei etnice 
româneşti, ci a fost creaţia matricei stilistice greceşti şi bizantine — 
dacă a fost asimilată aşadar, mai face ea parte din acel românesc sau 
nu? Din rîndurile citate de noi din interviu, reiese că dl. Lucian Blaga 
o consideră ca făcînd parte din spiritualitatea românească, numai cît 
aceasta nu trebuie limitată la ortodoxie, ca „la o singură formă“. 

Prin urmare iată-l pe dl. Lucian Blaga recunoscînd o teză potriv- 
nică sistemului D-sale, după care orice religie, ca de altfel orice creaţie 
a spiritului uman, este produsul unui anume stil abisal, colectivităţile 
umane prezentîndu-se sub acest. raport ca o mare varietate. ( „Religia, 
indiferent de complexitatea ei, stă totdeauna sub imperiul categoriilor 
stilistice ale spiritului omenesc, supunîndu-se lor cu aceeaşi docilitate, 
ca şi toate celelalte manifestări de cultură“. Religie şi Spirit, p. 188). 

Cum a fost cu putinţă ca spiritualitatea românească, cu stilul ei 
propriu, să asimileze o religie produsă de un stil străin? Nu cumva 
atunci religia poate să nu mai fie numaideciît un produs al spiritului 

omenesc, ci poate fi revelată şi de sus? Dar această chestiune pe 
allădată. 

Poate că di. Lucian Blaga ne va spune că această adop 
religii creată de matricea stilistică bizantină, a fost po 
inrudirea ce există între ca şi fiinţa stilistică a românismu 
caz nu se mai poate vorbi de ortodoxie ca de un produs s 
bizantin a fost atunci, în făurirea acestei religii, exponentiui spiritului 
românesc şi prin urmare era inutil să mai accentueze di, Lucian Biaga 
asupra originii străine a ortodoxiei şi asupra adoptării ci prin asimilare. 

Dar poate că dl. Lucian Blaga ne va atrage atenția asupra sensului 
ce-l dă cuvîntului asimilare, spunîndu-ne că el cxprimă lucrarea de 
adaptare a ortodoxici la fiinţa românismului, operată prin matricea 
stilistică românească. 

În acest caz am fi iarăşi ispitiţi să-i răspundem: d-in i mcian Plaga 
in mai multe feluri: 

Dacă asimilarea este deplină, ce rost mai avea ca D-sa să insiste 
asupra faptului că ortodoxia totuşi are o origine străină în raport cu 
cealaltă spiritualitate românească, iar dacă nu e deplină, cum de o 
suportă spiritul românesc ca pe un corp străin. 

Dar am putea să-i răspundem şi altfel: 

Nu prea vedem o deosebire a dogmelor creştine, a cultului, a mora- 
lci, la diferitele popoare ortodoxe şi prin urmare sensul acesta al cuv în» 
tului asimilare è extrem de limitat. 

Se pare că dl. Lucian Blaga ocoleşte să dea un răspuns precis 
alternativei: face sau nu ortodoxia parte din spiritualitatea românească. 
Nu-i convine să dea un răspuns afirmativ, pentru a nu fi considerată 
ca neromânească filosofia D-sale antiortodoxă. Dar sc fereşte şi de 
un răspuns negativ, întrucît aceasta ar însemna că poporul român n-are 
nici o religic, ceea ce nu stă în acord cu realitatea şi cu teza D-sale 
despre imposibilitatea existenţei vreunui popor fără religie, ba chiar 
fără o religie corespunzătoare stilului propriu. 

Atitudinea aceasta însă nu-i o rezolvare a problemei. Di. Lucian 
Blaga face impresia că răspunde la numita întrebare prin cuvintele: 
este, dar nu prea este; ortodoxia este o parte a românismului, dar mai 
puriferială. Dar aceasta iarăşi e contrar tezei D-sale despre caracterul 
central al religiei în viaţa popoarelor. 


are a unei 
biiă prin 

Se înţelege că, pe de altă parte, nu merită nici o consideraţie 
serioasă afirmarea gratuită din acecaşi propoziție iniţială că originea 
ortodoxiei este grecească şi bizantină, dat fiind că o asemenea teză 
nu a putut fi susţinută ştiinţific decît în sensul că filosofia greacă a 
oferit conceptele în care conţinutul evanghelic a fost îmbrăcat ca într-o 
haină. Azi numai rasiştii radicali afirmă, cu totul ncargumentat, despre 
creştinism, că e produsul lumii mediteraneene sau al spiritului ebraic. 
(Nu insistăm aici nici asupra afirmației nercflectare că o atitudine fa- 
vorabilă faţă de ortodoxia neamului înseamnă o constrîngere a minţii. 
Parcă recunoaşterea prin rațiune a faptului că te-ai născut în cutare 
sat, din cutare părinţi şi exişti determinat de aceste elemente este o 
constrîngere a minţii, şi dacă-i aşa trebuie să-ţi anulezi existenţa ca 
să poţi fi liber în cugetare. Mai puţin ar fi fost îndreptăţit dl. Blaga 
să facă o astfel de afirmaţie, odată ce tcoretizează atît de mult despre 
fatalitatea stilului). 

Dar, în sfîrşit, ca să nu mai facem caz de aceste multe contraziceri 
logice care, precum vom mai arăta poate cu uncle exemple, se ascund 
în orice teză a d-lui Lucian Blaga, Să reținem că D-sa totuşi recunoaşte 
ortodoxia ca o parte a românescului. 

Ce avem de observat, odată ce-l vedem pe di. Lucian Blaga pe 
această poziţie? 

Întâi, că nici un teolog n-a susţinut vreodată că ortodoxia se con- 
fundă cu totalitatea românismului. DI. Lucian Blaga atribuind teolo- 
gilor o asemenca afirmare voiește să creeze de la început impresia că 
susţin lucruri neadevărate şi deci să scape uşor de sub obiecțiile lor, 
în aprobarea generală a auditorului. E o metodă foarte obişnuită în 
dispute. 

Sîntem însă siguri că dl. Lucian Blaga n-ar putea găsi nicăieri un 
citat despre o asemenea cugetare a teologilor. Prin urmare polemica 
este deplasată în acest punct, Toţi teologii sînt de acord cu D-sa în 
punctul că ortodoxia ce numai o parte a românismului. 

Dar tocmai de aceea e mai greu pentru dl. Lucian Blaga să-şi 
susţină caracterul românesc al cărţii Religie şi Spirit. 

Dacă ortodoxia e cel puţin o parte a românismului, e admisibil că 
se poate face artă, ştiinţă sau filosofie românească atunci cînd nu se 

iuninteşte de ortodoxie, sau nici măcar nu se constată o influenţă a 
ei. 

Dar cînd prin filosofia pe care o plăsmuieşte cineva sînt atacate 
dieet temeliile acestei părţi a românismului se mai poate susţine că 
acea filosofie e românească? Cînd ataci inima sau plămînii, sau rinichii 
unui organism uman, dar pe celelalte le laşi neatinse, mai poţi spune 
ca în general nu eşti contra organismului, ori eşti favorabil lui? 

Să ne ierte Dumnezeu, dar lucrul acesta e atît de evident, nu pentru 
o minte de teolog robită prejudecăţilor, cum ne gratifică dl. Lucian 
Blaga cu o impresionantă şi superioară stăruinţă, ci pentru orice om 
care vrea să mai cugete după normele logicii. 

Dar să mergem un pas mai departe: Părţile unei spiritualităţi etnice 
pot exista şi se pot manifesta fără o interdeterminare, într-o izolare 
ideală? 

Credem că nici dł. Lucian Blaga nu se gîndeşte la aşa ceva. 
Dimpotrivă, în ce priveşte mai ales religia, D-sa însuşi aduce o con- 
lirmare extrem de prăitoare a punctului de vedere că ea influențează 
intreg omul şi toate manifestările lui prin definiţia ce i-o dă ca singurul 
mijloc de „autototalizur: şi autodepăşire a fiinţei umane în corelaţia 
ideală cu uitimele elemente sau coordonate ale misterului existenţial 
in generc“ (Religie şi Spirit, p. 178 şi în alte locuri). 

lată cum îşi interpretează dl. Lucian Blaga această definiţie: 

„Fiinţa umană simte o înclinare sau necesitatea de-a participa, 
într-un fel sau altul, cu toate facultăţile şi aptitudinile sale la or- 
dinea dată odată cu revelarea ultimelor elemente sau coordonate ale 
misterului existenței“. „Metatizica participă, preponderent sau exclu- 
siv pe calea «cunoaşterii» la ordinea pe care omul şi-o revelează. Prin 
religie fiinta umană se autototalizează în faţa ordinei ce şi-o reve- 
Jează, adică ființa umană participă la ordinea în chestiune cu cu- 
noaşterea, cu afectele, cu voinţa, cu presimţirea, cu intuiţia, cu ima- 
ginaţia şi cu iot fondul subconștient al dorințelor şi speranţelor, al 
crosului său, mai mult, cu tot felul de a gîndi raţional şi irațional, 
mai. mult chiar, cu tot felul său de-a gîndi şi de-a simţi magia“ (p. 
181). 

Nu se putea o mai clară exprimare a ideii că religia, spre deosebire 
de orice altă îndeletnicire a spiritului uman, chiar de filosofie prin 

urmari, roveiulică omul întreg şi deci pune sub o lumină a ei, sub 
gindul ia Dumnezeu, toată fiinţa umană şi deci toată viaţa colecti- 
vităților. 

Dl. Lucian Blaga n-a făcut însă decît să dea o exprimare proprie 
unuia din elementele care intră în fiinţa religiei şi asupra căruia insistă 
aproape i înditorii — teologi sau filosofi — care meditează asupra 
ei. 


De aitfel cine nu ştie că viaţa unui om sau a unui popor credincios 


alfel decît a unuia necredincios, iar viaţa unui popor cu 
i religie e fatreagă altfel decît a altuia cu o religie deosebită. 

că ssa stau lucrurile, nu mai încape îndoială că dl. Lucian 
Blaga se află într-o gravă contrazicere cu sine însuşi şi cu firea 
realiţăţii, cînd afirmă că filosofia D-sale, deşi potrivită ortodoxiei, e 
totuşi ropâncasă. Ca să iasă din contrazicere ar trebui să opteze sau 
pentru teza că religia nu are acest caracter totalitar, sau că ortodoxia 
în viaţa românismutui, chiar dacă e numai o parte, c o parte ce-şi 
pure pecetea pe întregul românism şi prin urmare filosofia D-sale, 
atacînd ortodoxia românească, e potrivnică românismului. 

Fios ale însă nu vrea şi nu poate iesi din contrazicere. 
Echivecu! îi este consubstanţial. 

Aceasta dio cauză că face pe de o parte din religie un produs 
esenţial ai spiritui omenesc — deci nu-i poate nega caracterul necesar 
şi totalitar — far pe de alta e potrivnică creştinismului propriu-zis, şi 
deci şi ortodoxiei, întrucât neagă Revelația care este temelia ti. Fiind 
însă potrivnică creştinismului şi deci şi ortodoxiei, accastă filosofie e 
potrivnică şi românismului. 

Poate însă că îi atribuim filosofiei d-lui Blaga pe nedrept un carac- 
ter potrivnic crestinismului şi deci ortodoxiei. 

De accea sîntem datori să producem dovezile de lipsă. 

II. Religie şi stil 


Dar înainte de a purcede la prezentarea acestor dovezi, mai avem 
de îmmprăştiat un eventual argument pe care dl. Lucian Blaga l-ar putea 
aduce pe baza sistemului D-sale în favoarea tezei că religia şi deci în 
cazul nostru ortodoxia nu face parte din fiinţa românismului, cu toate 
că ca actualizează necesitatea „de autototalizare a fiinţei umane“ ro- 
maneşti. 

Desigur noi am putea aduce extrem de numeroase temeiuri pentru 
indisolubila împletire între ortodoxie şi românism, dar voim să 
«i pumentăm chiar cu elemente din sistemul d-lui Blaga, de care fireşte 
D sa nu se va bucura să se facă un astfel de uz potrivnic susţinerilor 
D-sale de căpetenie. 

Argumentul pe care l-ar putea aduce dl. Lucian Blaga ar fi acela 
ca stilul fiind, în concepţia D-sale, mai adînc decît religia, aceasta, 
ucreprezentînd decît una dintre tendinţele omeneşti, structurate şi de- 
terminate de stil, are un loc mai periferial în spiritualitatea unui popor, 
centrul ei identificîndu-se cu stilul. 

De aceea, indiferent de părerea noastră despre stil, vom scruta 
pulin raportul dintre religie şi stil, pentru a vedea de nu cumva chiar 
«in această idee centrală a d-lui Blaga nu rezultă altă concluzie în ce 
priveşte locul religiei în spiritualitatea unui neam. 

Stilul ar fi, după dl. Lucian Blaga, o sumă de categorii ale spiritului 
uman care îl impiedică să cunoască realitatea obiectivă, impunînd ten- 
dinei omeneşti de-a lua contact cu realitatea prin cunoaştere sau alt- 
fel, diferite bariere, deformări, devieri şi voalări subiective. Omul nu- 
mai atîta ştie că este o realitate deosebită de el, dar cum este ea nu 
poate şti. Marele Anonim, centrul existenţei, are grijă ca omul să nu 
cunoască absolut nimic din conţinutul realităţii şi de aceea a pus în 
tunta lui sistemul de categorii stilistice, prin care îşi exercită cenzura 
sa. Omul ştie că este o realitate, dar cînd să prindă ceva din conţinutul 
ei, stilul îl face să vadă altceva decît ceea ce este, îl face să plăs- 
muiască anumite disimulări ale realităţii, care rămîne totdeauna un 
mister. Supremul stadiu în cunoaştere îl ajunge omul cînd îşi dă seama 
că nu poate cunoaşte nimic din realitate, că ea e mister şi tot ce cugetă 
despre ea e mit, e construcţie subiectivă. („Gînditorii, care s-au ocupat 

cu problema cunoaşterii, încercînd s-o determine, n-au operat decît cu 
termenii alternativi: subiectivitate sau obiectivitate. Unii s-au gîndit 
cel mult la cunoaştere ca formă mixtă, alcătuită din subiectivitate, plus 
obiectivitate. Niciunul nu a conceput posibilitatea unui autentic com- 
promis, adică a unei subiectivităţi astfel ajustate încît să ţină loc de 
obiectivitate). Cunoaşterea aceasta, care nu redă conţinutul realităţii, 
ci este numai o plăsmuire subiectivă care-i ţine loc, o numeşte dl. 
Blaga cvasicunoaştere. Singura idee obiectivă pe care o are omul este 
„ideea de mister existenţial ca atare“, adică siguranţa că există ceva 
real, dar nu ştie ce. Censura Transcendentă, p. 103-104). 

Fiecare neam, sau fiecare regiune de neamuri îşi are stilul ei, un 
mod propriu de disimulare a realităţii. Sînt anumite elemente care 
disting miturile, concepţiile, atitudinile unui popor sau grup de popoa- 
re, de ale altora. 

În ce raport stă acum religia cu stilul? Este ea exclusiv un produs 
al stilului, în care caz ar avea un loc mai puţin central în fiinţa umană, 
ca stilul? Di. Lucian Blaga se pronunţă cam în felul următor. „Su- 
praconştiinţa (misticilor) se realizează totdeauna în aceleaşi coordon- 
ate stilistice profunde ca şi plăsmuirile de cultură... Certitudinea 
mistică, cu valorile ei, se constituie, inapelabil, în cadre stilistice, în 
acele cadre adînci ale spiritului uman, care se dovedesc a fi subiective, 
pe cît sînt de variabile“ (Religie şi Spirit, p. 212). 

Însă a tălmăcii raportul dintre religie şi stil, ca un raport de sub- 
ordonare a celei dintii ultimului, înseamnă a privi lucrurile prea sim- 
plist. 

Religia, chiar după dl. Lucian Blaga, face parte din acea năvală a 
spiritului uman spre realitatea transsubiectivă, pe care censura 
transcendentă prin stil o deviază, o face să se satisfacă cu disimulări, 
Din toată filosofia d-lui Blaga rezultă — şi nu se putea altfel — că 
fundamentul fiinţei umane este acel Drang spre realitate, spre cu- 
noaşterea ei şi spre contactul cu ea. 

Censura e numai o măsură de apărare pe care a luat-o Marele 
Anonim în faţa acestei năvale a fiinţei umane, fie pentru a se apăra 
pe Sine, fie pentru a o apăra chiar pe ea. Prin urmare nu censura este 
elementul primar, pozitiv al fiinţei noastre, ci avîntul spre realitate. 
Ea n-ar putea fi concepută ca un scop în sine, ci ca frînă a acelui 

elan. „Marele Anonim a împlîntat generos cunoaşterii individuale pos- 
latul, imperativul necondiţionat al adevărului integral. Cunoaşterea 
individuală tînjeşte după adevăr, pradă unui elan adînc înrădăcinat în 
chiar actul transcenderii, cu a cărui posibilitate e înzestrată. Totuşi 
Marele Anonim n-a îngăduit realizarea acestui elan spre adevăr, decît 
in ideea-negativ a misterului. Orice altă cunoaştere e disimulare, prin 
censură, a transcendenţei. Marele Anonim a pus în noi îndemnul ire- 
vocubil spre „adevăr“, îndemn întemeiat în însăşi natura cunoaşterii, 
dur prin censura-i transcendentă ni-l refuză. Sîntem categoric îndem- 
nali spre şi categoric opriţi de la acelaşi lucru“ (Censura Transcen- 
dentă, p. 203). 

Deci nu tendinţa spre realitate e pusă în om pentru a da de lucru 
stilului, ci invers, stilul e pus pentru a îngrădi năvala spre realitate. 
Navala spre realitate e valul, stilul e aparatul care îl deviază şi 
„hspersează; năvala spre realitate e foamea lupului, stilul e acela care-i 
aruncă în loc de alimente, iluzii. Matricea stilistică nu e izvorul din 
noi, Ci filtrul aşezat în calea izvorului. 

Dar ce loc deţine religia în această năvală a fiinţei umane spre 
calitate? 

Chiar după dl. Lucian Blaga, ea deţine un loc de prim ordin. In 
deosebire de celelalte tendinţe umane spre realitate, religia exprimă 
setea omului după cele mai înalte regiuni ale realităţii, după ultimele 
coordonate ale existenţei. Numai metafizica mai exprimă o asemenea 
tendinţă a omului şi încă şi ea nu o tendinţă a întregului om, ci numai 
a cunoaşterii. În orice caz religia e nu mai puţin decît metafizica, ci 
mai mult, după dl. Lucian Blaga. „Aici e locul să arătăm prin ce se 
deosebeşte religia de celelalte încercări revelatoare ale omului, adică 
de metafizică, de artă, de ştiinţe... În artă, încercările revelatorii nu 
privesc neapărat elementele ultime sau coordonatele înseşi ale mis- 
terclor existenţei, ci orice mister şi orice aspect al acestuia... În ştiinţă, 
de asemenea încercările privesc orice mister şi orice aspect al acestuia. 
intre metafizică însă, şi religie, constatăm oarecare similitudine de 
interese, şi uneori chiar de mijloace; căci metafizica tinde ca şi religia 
să reveleze elementele ultime, coordonatele însele, ale misterelor exis- 
tenţei. Metafizica participă preponderent sau exclusiv pe calea 
cunoaşterii la ordinea pe care omul şi-o revelează. Prin religie fiinţa 

umană se autototalizează în faţa ordinei ce şi-o revelează, adică fiinţa 
umană participă la ordinea în chestiune cu cunoaşterea, cu afectele 
etc.“ (Religie şi Spirit, p. 180-181). 

Ce înseamnă aceasta? Că în religie se exprimă mai radical, mai 
pasionant năvala fiinţei umane după realitate, adică adîncurile ei, sub- 
stanţa ei. Iar acest fapt, ca şi acela că ea nu se mulţumeşte cu orice 
realitate, ca ştiinţa, ci tinde după ultimele coordonate, arată mai mult 
decit o deosebire accidentală între ea pe de o parte şi artă, ştiinţă şi 
metafizică pe de alta; arată o deosebire esenţială, pe care dl. Lucian 
Blaga n-a explicat-o cîtuşi de puţin, ci s-a mulţumit să constate cele 
două note caracteristice ale ei. Probabil că însăşi definiţia D-sale, deşi 
justă în elementele pe care le cuprinde, fiind insuficientă, nu-i îndemna 
şi nu-i permitea o explicaţie. (Asupra acestui punct vom reveni.) Dar 
noi ne putem urma demonstraţia şi numai cu ceea ce oferă dl. Lucian 
Blaga. 

Religia fiind cea mai pasionantă năvală a fiinţei umane spre reali- 
tate şi anume spre cea mai principală realitate, iar în general năvala 
spre realitate fiind substanţa fundamentală a omului, urmează că 
religia e cea mai centrală expresie a acestei substanţe fundamentale 
umane. 

Ea e mai adîncă decît stilul, mai una cu fiinţa umană. 

Mai mult chiar. Dacă năvala omului spre realitate ar viza numai 
regiuni mai modeste, ca ştiinţa de pildă, Marele Anonim n-ar avea 
nici un motiv să-i pună frîna censorială a stilului, întrucît nu s-ar mai 
simţi primejduit de indiscreţia omului. Dacă n-ar avea omul tendinţa 
să-l cunoască pe el, prin urmare dacă n-ar exista în om impulsul 
religios, stilul n-ar avea rost. (Ideea principală a d-lui Blaga în scrierea 
Censura Transcendentă este că Marele Anonim a pus în om această 
censură din teamă de făptură, pentru a se apăra de ea). 

Cauza pentru care Marele Anonim pune în om frînele stilului este 
tendinţa religioasă a acestuia. Religiozitatea omului este prin urmare 
cauza mai adîncă a stilului şi nu viceversa. Odată ce n-ar mai exista 
în om această sete după Absolut, manifestată prin religie, stilul nu 
şi-ar mai avea raţiunea de-a fi. Probabil dl Lucian Blaga căutînd acum 
să slăbească religiozitatea omului voieşte să desființeze stilul şi prin 
urmare titlul de glorie al filosofiei D-sale. 

Am putea conchide din consideraţiile anterioare: prin urmare spiri- 
tualitatea românească nu poate fi concepută fără ortodoxie, întrucît nu 
poate fi concepută ca stil ce funcţionează în gol, ci ca stil aplicat 
esenţial impulsului mai adînc religios, dînd ca rezultat ortodoxia. 

Desigur noi nu cunoaştem nici una din manifestările fiinţei noastre 
individuale sau etnice, decît determinată de matricea stilistică. Dar ar 
fi greşit să spunem că nu cunoaştem nimic afară de matricea stilistică. 
Ceea ce cunoaştem din noi e un întreg format din acest impuls spre 
realitate, a cărei inimă e religiozitatea, şi din categoriile stilistice. 

Deşi dl. Lucian Blaga nu se încrede în mărturia conştiinţei uni- 
versal-umane despre caracterul obiectiv al -atîtora din cunoştinţele 
noastre, totuşi admite măcar mărturia conştiinţei despre existenţa 
principială a unei realităţi obiective — deşi necognoscibile — şi despre 
tendinţa fiinţei noastre spre adevăr, adică spre intrarea în legătură cu 
ea. Deşi cu alte cuvinte, afirmă că tot conţinutul cunoaşterii noastre 
este creaţia subiectivă a matricei stilistice, totuşi recunoaşte că prin 
ea ştim cel puţin că realitatea transsubiectivă există. Cunoaşterea 
noastră, modelată de factorii stilistici, nu cuprinde nimic pozitiv din 
realitate, dar totuşi e un semn al realităţii, e o dovadă că realitatea 
există obiectiv, | 

Prin aceasta recunoaşte că manifestările noastre religioase şi 
metafizice nu sînt exclusiv produsul matricei stilistice, ci impulsul mai 
adînc dar deviat al fiinţei noastre după realitate. 

Astfel ortodoxia noastră nu reprezintă numai un produs arbitrar al 
stilului românesc, care prin urmare s-ar putea dispensa de asemenea 
producţie, ci în ea este un element mai adînc decit stilul, dar necesar 
pentru existenţa şi funcţionarea stilului. Stilui are lipsă mai ales de 
ea ca să funcţioneze şi să se manifeste; fără ortodoxie n-ar funcţiona, 
n-am cunoaşte şi deci nici n-ar exista un stil românesc. Spiritualitatea 
românească se revelează în mod esenţial prin ortodoxie. 

Dl. Lucian Blaga ar putea obiecta: elementul acesta mai adînc şi 
necesar stilului românesc, este religiozitatea, dar nu ortodoxia; aceasta, 
ca modalitate religioasă determinată de stilul românesc, se datoreşte 
acestui stil, e subordonată lui şi deci e o parte mai puţin esenţială a 
românismului, putîndu-se face abstracţie de ea, sau putîndu-se lua 
Chiar atitudine împotriva ei în operele care exprimă „românescul“. 


17 


Obiecţiunea însă ar fi caducă. Nu numai religiozitatea indetermi- 
nată este un element esenţial pentru constituirea şi fiinţarea româ- 
nescului, ci şi religiozitatea ca ortodoxie. 

Dacă dl. Lucian Blaga persistă pe lîngă teoria D-sale despre stil, 
etnicul românesc nu poate cunoaşte şi trăi religiozitatea în altă formă 
decît ca ortodoxie, care nu este altceva decit religiozitatea generală 
cu amprentele stilului românesc. 

Deci pe de o parte religiozitatea ca impuls general omenesc este 
necesară pentru constituirea şi funcţionarea stilului românesc şi e mai 
adîncă decît el. Pe de altă parte această necesitate ia sub influenţa 
stilului forma ortodoxiei. ` 

Dacă am spus că religiozitatea, elanul spre realitatea supremă este 
mai adîncă în fiinţa umană, decît stilul, nu am înțeles că spaţial e mai 
adîncă, sau cronologic mai originară, ci că e mai esențială omului, 
mai caracteristică, mai necesară lui. În realitate, în concret, religio- 
zitatea este în om totdeauna deodată cu stilul lui, ca un întreg: Reli- 
giozitatea poporului român se află în concret numai ca ortodoxie. 
Esenţialitatea românească are formă ortodoxă. Ortodoxia este adîncul 
nostru. Faptul că e al nostru nu trebuie să fie motiv de închipuire că 
noi am creat-o şi deci ne putem şi lipsi de ea, fie înlocuind-o cu ceva 
analog, fie lăsînd locul liber. Fără acest adînc nu mai putem avea nici 
ceva al nostru. Ne pierdem pe noi înşine, 


Ne-am străduit să punem în lumină un adevăr incontestabil. 

Totuşi ar fi posibil ca dl. Lucian Blaga, în ciuda acestor evidențe 
şi cu riscul de-a se plasa dincolo de orice cadru logic de discuţie, să 
susţină că stilul are o astfel de independenţă şi de suveranitate în 
raport cu religia, încît chiar dacă aceasta este o manifestare ce 
angajează toate puterile omeneşti, cunoaştere, voinţă, sentimente etc., 
totuşi felul cum lucrează acestea e determinat de stil, iar stilul e 
dincolo de ele, necondiţionat de lucrarea lor, capabil să existe şi fără 
această lucrare a lor. O asemenea teză ar duce pe de o parte la un 
determinism stilistic absolut şi la transformarea întregii vieţi sufleteşti 
şi morale într-o iluzie. O astfel de susţinere ar însemna că nimic din 

ceea ce cunoaşte omul nu are o influenţă asupra lui, că o voinţă reală, 
prin care omul să poată avea în urma unei anumite comportări, un 
efect asupra sa, nu există. Tot ce ne spune conştiinţa ar fi în acest 
caz o înscenare iluzorie şi o producţie fatalistă a stilului. Însăşi religia 
ca mijloc de autototalizare ar fi o iluzie. Dar atunci cum ne-ar putea 
convinge dl. Blaga că stilul D-sale nu e o iluzie? Cum ne-ar putea 
convinge că ceea ce cugetă ca necesar, experiază, crede şi simte toată 
lumea e o iluzie, iar ceea ce susţine D-sa singur nu e iluzie? 

Dar şi în cazul cînd ar susţine un asemenea determinism absolut 
stilistic, odată ce religia e forma principală în care stilul se manifestă, 
ea ar apărea ca o expresie necesară a românismului. 


III. O filosofie religioasă anticreştină 


Caracterul anticreştin al filosofiei. d-lui Lucian Blaga porneşte din 
teoria gnoseologică a D-sale, dublată de o viziune corespunzătoare 
despre centrul existenţei sau Marele Anonim. 

În privinţa gnoseologică, am văzut că D-sa admite o realitate 
transsubiectivă, dar nu admite posibilitatea cunoaşterii vreunui ele- 
ment pozitiv din ea. Toată cunoaşterea noastră e sau cvasi-cunoaştere, 
adică un produs subiect ce ţine locul cunoaşterii reale, sau cunoaştere- 
negativ, care este o transcendere reală a subiectivităţii, dar neconstînd 
în altceva decît într-o conştiinţă a realităţii ca mister imposibil de 
cunoscut. Prin cvasi-cunoaştere omul îşi închipuie că cunoaşte rea- 
litatea, acordă cunoştinţelor sale o adecvaţie cu realitatea; prin cu- 
noaşterea-negativ omul îşi dă seama că toate ideile sale despre realita- 
te nu cupr! d nimic din ea, dar tocmai prin aceasta e mai aproape de 
realitate. În fond însă prin nici una din aceste cunoaşteri nu cunoaşte 
nimic pozitiv din realitate. („Ni se va concede, fără nici o rezervă, că 
misterul existenţial e, atît prin cvasi-cunoaştere, cît şi prin cunoaş- 
terea-nepativ, pe deplin apărat. Prin cvasi-cunoaştere, care trebuie 
privită ca un pachet de disimulări, misterul e apărat, fiindcă în cadrul 
ei misterul nu se arată decît subiectiv mascat. Prin cunoaşterea-negativ 
misterul e apărat, fiindcă e atins numai ca mister. (Censura Transcen- 
dentă, p. 157). 

Se pune întrebarea, în faţa acestei teorii: ce rost are o cunoaştere 
care nu e cunoaştere? Şi în al doilea rînd, strădania după un progres 
în cunoaştere şi conştiinţa omului că are parte de el, nu cumva devine 
o simplă iluzie? 

DI. Lucian Blaga răspunde: Cunoaşterea are rost chiar dacă nu e 
cunoaştere pozitivă. Ea înseamnă o anumită realizare a spiritului. 
(„Cvasi-cunoaşterea înseamnă o transpunere a unor fenomene vitale 
psihice pe portativul spiritului. Avem deci aici de a face cu o cvasi- 
realizare, dar nu cu o realizare autentică a spiritului. Cunoaşterea 
negativă, prin ideea misterului existenţial, e în schimb o autentică 
realizare sau etfulguraţiune, a spiritului. Dar incomplet, nu mai puţin 
real“. (Censura Transcendentă, p. 194-195). Pe de altă parte prin a- 
ceastă degradare a cunoaşterilor, forţată de Marele Anonim „în 

domeniul creatura], ele devin valori pozitive în planul complex al crea- 
țiunii. Există deci valori ideale, care în cîmpul existenţei devin factori 
pozitivi numai prin degradare“. (Censura Transcendentă p. 291). 

Oricît am căutat în Censura Transcendentă a d-lui Lucian Blaga, 
în care îşi expune teoria metafizică a cunoaşterii, n-am putut afla nici 
un cuvînt din care să rezulte că în cunoaşterea noastră se cuprinde 
vreun element care să, redea ceva pozitiv din cuprinsul realităţii ob- 
iective. În asemenea condiţii e firesc ca di. Lucian Blaga să nu 
vorbească de un progres al cunoaşterii, decît spre o recunoaştere că 
nu ştim nimic. Punctul central îl ajungem în cunoaştere cînd ne 
dezrobim total de iluzia că ştim ceva afară de faptul că există o realit- 
ate. Culminaţia cunoaşterii echivalează cu integrarea deplină în mis- 
fer, cu potenţarea misterului în faţa conştiinţei noastre. Desigur e un 
progres să fii conştient de misterul realităţii, dar pe de altă parte în 
această conştiinţă nu se cuprinde nici o fărîmitură din mărimea 
realităţii. 

Nu găsim la d]. Lucian Blaga nici precizarea unui anumit raport 
între realitate şi producţiile noastre gnoseologice. Nu ne spune dl. 
Lucian Blaga nici în ce raport pozitiv stă fiecare matrice stilistică cu 
realitatea şi anume dacă nu e totuşi o anumită corespondenţă pozitivă 
sau negativă între un aspect al realităţii şi tiparele unui anume stil, 
sau dacă nu are realitatea un rost determinativ în constituirea cutărui 
sau cutărui stil. 

Peste tot, nu putem şti dacă produsele noastre subiective exprimă 
în vreun fel oarecare totuşi ceva pozitiv din realitate. Din accentul 
ce-l pune dl. Lucian Blaga pe integrarea în mister prin cunoaşterea- 
negativ, ca ultimă posibilitate a noastră, se pare că nu se cuprinde, în 
ceea ce cunoaştem, nimic, în nici o formă, din realitate — căci dacă 
s-ar cuprinde ceva, ar trebui să ne dea legile după care se oglindeşte 
şi se deformează realitatea în noi. 

Concepţia d-lui Lucian Blaga este un fel de agnosticism, deosebit 
de agnosticismul clasic prin accentul apăsat ce-l pune pe mister şi pe 
rostul creator al necunoaşterii; sau un fel de kantianism poetic, 
deosebit de kantianismul propriu, prin faptul că acela a analizat 
sistematic legile după care subiectul cunoscător transpune realitatea 
în formele sale, cîtă vreme dl Lucian Blaga nu se osteneşte cu analiza 

raportului dintre matricea stilistică şi realitate sau nu recunoaşte o 
îmbinare reală între obiectivitate şi subiectivitate sau în sfîrşit nu se 
ocupă cu cercetarea legilor după care obiectivitatea e modificată de 
subiect. E un sistem de afirmări arbitrare. Cine vrea să creadă bine, 
cine nu, atîta pagubă! E un kantianism poetic şi prin faptul că 
recunoaşte tot atîta îndreptăţire mitului, poeziei şi cugetării sistematice 
de-a cunoaşte, mai bine zis de-a nu cunoaşte realitatea. 

E adevărat că dł. Lucian Blaga descrie diferite feluri de cunoaştere 
şi diferite matrici stilistice, dar nu arată raportul, legăturile şi legile 
legăturilor dintre ele şi realitate. D-sa se mulţumeşte să nu admită 
nici un fel de prezenţă a realităţii în formele noastre de cunoaştere şi 
în respectivele stiluri sau în orice caz nu putem şti nimic despre modul 
acestei prezenţe. 

Pe temeiul acestei gnoseologii ar mai fi fost posibil un creştinism? 
menească şi cu realitatea peste tot. Dacă di. Lucian Blaga s-ar fi oprit 
aici, ar fi fost posibil, cu oarecare greutăţi, ca această gnoseologie să 
fie interpretată ca aplicându-se numai omului natural, iar creştinismul 
creînd un alt fel de viaţă, să fie văzut ca un cadru în care e posibil 
un acces la realitate. Deşi dl. Lucian Blaga deriva, în Censura Trans- 
cendentă, barierele care împiedică pe om să cunoască ceva pozitiv, 
dintr-un Mare Anonim gelos şi temător de-a nu fi răsturnat, teologia 
creştină ar fi putut, cu oarecare îngăduinţă, să admită că un asemenea 
raport între om şi Dumnezeu e posibil după căderea în păcat, dar cînd 
Dumnezeu se decide să mîntuiască pe om, îi permite acestuia să se 
apropie de Sine. (În treacăt fie zis e locul să ne mirăm cum a mai 
ajuns dl. Lucian Blaga să ne vorbească atît de precis de un Mare 
Anonim, după ce gnoseologia îl dusese la rezultatul că acelaşi Mare 
Anonim nu lasă pe nimeni să cunoască nimic pozitiv. D-sa deduce 
frânele stilistice din Marele Anonim. Or frînele stilistice nu ne lasă să 
cunoaştem nimic real, deci nici pe Marele Anonim. Cum şi-a mai 
putut întemeia deci frînele pe Marele Anonim? Temeiul acestor frîne 
însuşi e şubred. Consecvent în cugetare ar fi fost dl Lucian Blaga 
dacă recunoştea pur şi simplu existenţa lor, fără să facă un pas mai 
departe. 

Apoi: E drept că dl. Lucian Blaga şi-a asigurat libertatea de con- 
strucţie filosofică prin afirmarea că spiritul e silit să caute adevărul, 
însă întrucît D-sa a ajuns, privilegiat de soartă, pînă la punctul ultim 
ul cunoaşterii, adică la evidenţa că nu ştim nimic pozitiv, ci tot ce 
cunoaştem e construcţie subiectivă, ar fi o datorie faţă de semenii 
care ar putea crede în adevărul conţinutului pozitiv al sistemului D-. 
sale să spună lămurit undeva: tot ce-am construit eu este de asemenea 
pol de orice element corespunzător cu realitatea; ceea ce ştiu sigur, e 
că nu ştiu nimic, decît că există o realitate misterioasă. 

Dat dl. Lucian Blaga a mers din nefericire prea departe cînd a 
extins nu numai asupra religiei în general ci în mod explicit şi asupra 
creştinismului teoria D-sale despre caracterul total subiectiv al oricărui 
conţinut spiritual. 

În ce măsură se potriveşte la celelalte religii teza D-sale, vom 
vedea atunci cînd vom scruta fiinţa religiei în general, în comparaţie 
cu definiţia ce i-o dă dl Lucian Blaga şi cu ceea ce rezultă ca element 
religios din gnoseologia D-sale. 

Faţă de creştinism D-sa însă s-a fixat într-o atitudine de opoziţie 
articulată şi categorică, atunci cînd a arătat apriat că nu admite Re- 
velaţiune divină şi aceasta nu numai într-un mod general, ci referindu- 
se şi la creştinism în special, în cartea Religie şi Spirit. Pînă aici dl. 
Lucian Blaga ar fi putut să-şi facă toate mendrele în filosofia D-sale, 
fără să-şi fi auzit vreun cuvînt din-latura creştină. Dar odată ce D-sa 
este cel care a avut iniţiativa de-a denega creştinismului temeiul fiinţei 
şi al adevărului său şi anume Revelaţiunea divină, nu se mai poate 
plînge că nu e lăsat în pace. Cînd se leagă cineva de casa mea în care 
locuiesc cu toţi ai mei, căutînd să o surpe, sau să mă convingă pe 
mine şi toţi ai mei despre lipsa ei de fundament, deci indirect la o 
părăsire a ei, ar fi ciudat ca acela să se plîngă dacă eu sînt silit să mă 
sesizez şi să arăt aceluia răul pe care vrea să mi-l facă sau să-i 
demonstrez falsitatea părerii. 

Ajunşi la punctul acesta ar trebui arătată din două laturi opoziţia 
d-lui Lucian Blaga faţă de creştinism: a) evidențiind că dl. Lucian 
Blaga neagă de fapt Revelaţiunea dumnezeiască chiar şi pentru creş- 
tinism şi b) dovedind că temelia creştinismului este convingerea în 
Revelaţiunea divină. Este încă şi o a treia chestiune, care se pune în . 

legătură cu opoziţia d-lui Blaga şi anume: dovedirea realităţii Reve- 
laţiunii divine a creştinismului. Dar aceasta o vom trata în alt capitol. 
Deocamdată ajunge să se arate simplul fapt al opoziţiei d-lui Lucian 
Blaga faţă de creştinism, întrucît D-sa nu recunoaşte Revelaţiunea 
divină. | , 

Dar realitatea acestei opoziții reiese atît de clar din cele două laturi, 
pentru cine a răsfoit cît de puţin cartea Religie şi Spirit şi cunoaşte 
măcar cât de elementar creştinismul, încît e aproape o pierdere de timp 
şi o corvoadă plictisitoare să stăruim prea mult. 

Dăm câteva citate din care se constată că dl. Lucian Blaga nu 
recunoaşte o Revelaţie divină nici pentru creştinism, aplicîndu-i şi 
acestuia gnoseologia stilistică dedusă dintr-un Mare Anonim rău şi 
fricos. Tratînd creştinismul amestecat cu celelalte religii, dl. Lucian 
Blaga îl categoriseşte cu aceleaşi moduri ale D-sale de exprimare, 
afirmînd de-a valma despre toate că stau „totdeauna sub imperiul cate- 
goriilor stilistice ale spiritului omenesc, supunîndu-se lor cu aceeaşi 
docililate, ca şi toate celelalte manifestări de cultură“. (Religie şi spi- 
rit, p. 188). „Orice religie, întrucît se încheagă ca plăsmuire spirituală, 
este supusă determinantelor stilistice“ (p. 180). Dar aceste categorii 
stilistice nu numai modelează o cunoaştere religioasă reală, ci chiar 
o produc. Pe marginea lui Pascal, dl. Lucian Blaga afirmă că 
„certitudineă mistică... nu este efectul unei ultime obiectivităţi, a unei 
transcenderi pozitive“, deci e un produs dinăuntrul subiectivităţii (p. 
212). Teza că tiparele stilistice nu numai modelează un conţinut de 
adevăr, în spirit de dincolo de el, o susţine dl. Lucian Blaga limpede 
polemizînd cu Rudolf Otto care, aflînd pe de o parte categoria sacrului 
ca ceva fundamental în religie, iar pe de alta neputîndu-i găsi originea 
în subiect, a dedus din ea că omul care intuieşte sacrul se află de fapt 
într-un raport cu o realitate obiectivă. Cu o pasiune ciudaiă dl. Lucian 
Blaga se reîncarnează în faţa lui Otto în lungul şir de înaintaşi 
germani, care au susţinut că religia este un produs subiectiv, dar a 
căror soluţie şi-a dovedit de mult insuficienţa şi Otto însuşi a cunoscut 
toate motivele acestei insuficiențe, „Gînditorul (Otto), spune dl. Lu- 
cian Blaga, vrea să asigure şi religiei o obiectivitate, sau o legitimitate 
indiscutabilă (p. 196). După o anumită demonstraţie, dl. Blaga opune 
voinţei lui Otto de-a întemeia religia în obiectivitate: „lată pentru ce 

wice întreprindere de-a legitima religia în sens obiectiv e primej- 
diwasă. Noroc că religia n-are nevoie de această presupusă obiectivit- 
ute, pentru a-şi justifica existenţa. Religia are aceleaşi titluri de 
lepitimitate ca orice altă manifestare de cultură a genului uman, dar 
y un titlu mai mult decit acestea“ (p. 203). 

in aceste rînduri, sub aparenţa că s-ar acorda ceva puzitiv religiei, 
i se ia orice temelie. Titlul culturii care este după dl. Lucian Blaga? 
Acela de-a fi un simplu joc creator de artificii al spiritului uman, în 
tendința după adevăr. (Ceva asemănător jocului inconsistent de stele 
carc ia ființă tugară sub pleoapele închise). Cultura poate exista fără 
convingerea despre o obiectivitate. Religia însă nu. Ea nu se poate 
Ie pitima ca joc gratuit al spiritului, cum se legitimează cultura. Cînd 
numai la aceasta şi-ar reduce legitimitatea, religia pur şi simplu n-ar 
mai exista ca religie; ar exista numai cultura. Religia -şi cultura nu 
pot deci exista cu aceeaşi legitimitate subicctivă. Aceasta e o dovadă 
ea religia e cu totul altceva decit cultura. DI. Lucian Blaga iden- 
tilicîndu-le în esenţă arată, între altele, că nu acordă religiei nici un 
drept la obiectivitate, cum nu acordă culturii. (Dar despre aceasta vom 
tata cînd vom lua problema religici în specială dezbatere). Chiar 
particula de auto-(totalizare şi depăşire), pe care o foloseşte pentru 
definiția religiei, arată că D-sa o concepe ca produs al omului. 

Dacă mai trebuie o precizare a atitudinii D-sale chiar faţă de 
kevelaţie, ne-o dă în nota de la p. 190: „Cît priveşte revelaţia divină, 
la care se referă atîtea dintre religiile trecute şi prezente, în definitiv 
uccasta rămîne o problemă de natură metafizică (deci nu de altă natură, 
observăm noi), iar sub unghi metafizic atitudinea noastră orice cititor 
o poate deduce din concepţia pe care am dezvoltat-o altădată cu privire 
la censura transcendentă şi la frînele transcendente. De vreme ce după 
concepţia noastră toată grija Marelui Anonim este tocmai aceea de-a 
împiedica fiinţa umană (prin censura transcendentă şi prin frînele 
transcedente) de a-şi tălmăci în termeni adecvaţi şi pozitivi misterele 
existenţei, nu prea vedem ce rol ar mai putea avea o revelaţie a cărei 
iniţiativă ar trebui să o ia acelaşi Mare Anonim. Nu ne prea putem 
inchipui că Marele Anonim ia cu o mînă ca să dea cu cealaltă“. 

În sfîrşit, consecvent cu întreaga concepţie a D-sale, dl. Lucian 
Blaga declară pe lisus Hristos, — care este în învăţătura creştină 
desăvirşirea Revelaţiei lui Dumnezeu, adică însuşi Fiul unul născut 
al Tatălui, cel de-o fiinţă cu El, coborit între oameni, după ce a luat 
fiinţă omenească — simplu om, divinizat de ardoarea unui grup în care 
se formase cu timpul mitul mesianic, ca o producţie subiectiv 
omenească, după asemănarea tuturor produselor intelectuale şi mitice 
omeneşti, aşadar neredînd nimic din conţinutul pozitiv al realităţii 
divine şi fără intervenţia afirmativă a acesteia. 

Precum zeul Marduk al Babilonienilor e produsul mitic al unei 
aşteptări mesianice, tot aşa şi divinitatea lui lisus e un asemenea adaos 
mitic, peste simpla omcnitate a Lui. Mitul s-a născut omeneşte. Pro- 
feţii, prin care ia fiinţă acest mit, numai „se cred un fel de organe 
ale Dumnezeului“ (p.141), dar nu sînt. Totul se întîmplă natural ca în 
Babilon, numai cît acolo mitul are un caracter astral, dar la Evrei 
apare mai umanizat. Aici zeul nu trebuie să fie un astru, ci un om. 
„Mitul mesianic a luat în adevăr în posesie o ființă omenească şi s-a 
realizat prin ea“ (p. 144), adică cei ce mîngiiau această aşteptare, 
s-au liniştit în convingerea că în lisus aşteptărea s-a împlinit. 

E adevărat că dl. Lucian Blaga acordă lui lisus o putere supra- 
umană (p. 144), altfel nu ar fi putut nici chiar D-sa explica de ce n-au 
considerat contemporanii pe oricare alt semen drept Dumnezeu. Dar 
putere supraumană înseamnă, în contextul în care e încadrat şi în 
consonanţă de idei cu toată cartea Religie şi Spirit, şi cu întreaga 
filosofie a d-lui Lucian Blaga, o simplă potenţare în limitele umanului, 
dar nu ceva deosebit, radical de el; ceva asemănător supraomului nitz- 
scheien, sau supraconştiinţei misticilor, de care D-sa spune categoric 
că nu e ceva deasupra fiinţei omeneşti. („Se poate admite doar că în 
adevăr misticii realizează o stare de hiper, sau supraconştiinţă, de o 
intensitate ce alungă în umbră toate stările de conştiinţă obişnuită. 
Dar nu putem admite că aceasta este efectul unei ultime obiectivităţi, 
a unei iranscenderi pozitive, a unui contact sau a unei confluenţe cu 
Absolutul“, p. 212). 

Creştinismul însă este clădit pe temelia Revelaţiunii şi în speţă pe 
icvelaţiunea desăvărşită a lui Dumnezeu întrupat ca om. Cu această 
convingere, cu acest adevăr stă şi cade creştinismul. 

Vom căuta să evidenţiem acum elementele şubrede pe care se 
bazează încercarea d-lui Blaga. de-a submina temelia revelaţională a 
utestinismului, de-a se ridica împotriva lui Iisus Hristos — Dumnezeu. 
(âci dacă lisus Hristos nu e Dumnezeu, El n-a înviat şi nu ne-a 
miutuit; prin urmare toată credinţa creştinilor e o jalnică iluzie. 


IV. Definiţia Religiei 


Cum ajunge dl Lucian Blaga să respingă Revelaţiunea creştină şi 
dumnezeirea lui lisus Hristos? Întrebînd pe profeţi,pe autorii cărţilor 
Sf. Scripturi, pe apostoli şi pe toţi creştinii? Cînd cercetezi fiinţa unei 
religii trebuie să întrebi pe aderenţii ei, ce este ea pentru ei. 
Creştinismul este o realitate istorică. Pentru a afla ce este el trebuie 
să întrebi istoria şi societatea celor ce îl mărturisesc. Nu se poate 
deduce dintr-un principiu mintal, subiectiv, ființa unei realităţi istorice. 

Se poate întemeia pe o minciună credinţa atîtor martiri şi a atîtor 
veacuri de supremă ascensiune morală şi culturală a omenirii? De ce 
părerea D-sale ar fi mai dreaptă decît intuiţia miliardelor de oameni, 
care n-au fost toţi inferiori ca gîndire d-lui Blaga? 

Dl. Lucian Blaga nu s-a apropriat de realitatea istorică şi socială 
fără prejudecăţi, pentru a asculta ceca ce spune ea şi apoi a-şi stabili 
o judecată asupra creştinismului, ci a venit cu prejudecata stilului şi 
a ideii că nu există Revelaţie divină, ci totul e produs subiectiv, şi a 
ciunțit realitatea ca să intre în cadrul strîmt al ideii D-sale pre- 
concepute. 

D-sa a dat religiei o definiție construită subiectiv care nu cuprinde 
toate elementele specifice ale religici şi cu deosebire pe acelea ale 
creştinismului. O definiţie a religiei trebuie să fie astfel însuşită, încît 
să poată încăpea în ea toată varietatea religici, prin urmare şi 
creştinismul. Obiectivitatea ştiinţifică nu admite să se ia la construirea 
unei definiţii numai religia preferată şi toate celelalte să fie 
răstălmăcite prin prisma aceleia. 

Dacă trebuie acordată, la stabilirea unei definiţii, o atenţie deo- 
sebită vreunei religii, desigur că aceasta trebuie să fie religia în care 
elementele care o constituiesc apar mai clare, mai puţin tocite şi dege- 
nerate şi nu invers, aşa precum cînd voieşti să dai definiţia omului 
nu vei lua de model un surd, sau un debil mintal, sau dacă te preocupă 
definiţia unui pom, nu vei lua de model pomul sterp. Greşeala aceasta 
a comis-o d] Lucian Blaga, după pilda atîtor antecesori adversari ai 
religiei, acordînd nu creştinismului atenţia principală, ci unor elemente 
de suprafaţă ale hinduismului sau budismului. D-sa a umblat după 
curiozităţi în religie, după ceea ce este neesenţial, nu după ceea ce 

este permanent şi esenţial. Marele apologet Vasile Găină spune: „E 
un metod foarte natural, dacă avînd a determina ființa adevărată a 
unui lucru, îl privim din partea cea mai favorabilă din care ni se 
prezintă. Aceasta trebuie să o avem în vedere şi la determinarea ființei 
religiunii. Spre a o cunoaşte pe aceasta, trebuie să considerăm şi să 
analizăm mai de aproape acea religiune care ni se prezintă între toate 
religiunile ce-au existat şi există ca unica religiune adevărată, adică 
religiunea creştină“ (Universalitatea, fiinţa şi originca religiunii, 
Cernăuţi 1899, p. 52). 

Desigur, dl Lucian Blaga a căutat să scape de această necesitate 
metodologică, prin afirmarea că toate religiile au aceeaşi valoare şi 
acelaşi nivel. Îi era uşor să facă o asemenea afirmaţie odată ce după 
D-sa toate au la bază o iluzie. Afirmația este însă o simplă bravare a 
realităţii evidente. Fetişismul triburilor africane, sau chiar politeismul 
greco-roman cu acei zei plini de pasiuni meschine, nu pot fi puse pe 
aceeaşi treaptă cu creştinismul, decît de cineva care ţine să se 
încăpăţineze într-o afirmaţie contrară tuturor evidențelor. (De altfel 
tot domeniul realităţii ne arată că lucrurile de acelaşi tel — cuprinse 
într-o specie sau noţiune — nu sînt egale sub raportul calitativ). 

După aceste consideraţii metodologice, vom purcede la o exa- 
minare a definiţiei religiei pe care a dat-o dl. Lucian Blaga, arătînd 
insuficienţele ei şi elementele esenţiale pe care D-sa le-a lăsat afară, 
deoarece nu intrau în schema preconcepută de D-sa. Vom arăta apoi 
cum toate elementele esenţiale ale religici apar în modui cel mai clar 
în creştinism şi cum prin urmare celelalte religii sînt într-o privinţă 
forme degenerate ale unei religii primordiale mai apropiată de cregti- 
nism, iar în altă privinţă expresii nedepline ale religici adevărate spre 
care tind fără să-şi dea seama şi care s-a realizat prin creştinism. 

Religia, după dl. Lucian Blaga, exprimă stridania subiectivă de 
„autototalizare şi autodepăşire a fiinţei umane în corelaţie ideală cu 
ultimele elemente sau coordonate ale misterului existenţial în general, 
pe care omul şi le revelează sau şi le socoate revelante“ (Religie şi 
Spirit, p. 178). 

Între religie şi metafizică dl Lucian Blaga nu găseşte altă 
deosebire, decît că în cadrul celei dintii omul tinde cu toată fiinţa spre 
ultimele coordonate ale existenţei, iar în cadrul ultimei numai prin 

cunoaştere. „Fiinţa umană simte o înclinare sau necesitatea de-a par- 
ticipa într-un fel sau altul, cu toate facultăţile şi aptitudinile sale la 
ordinea dată odată cu revelarea ultimelor elemente sau coordonate 
ale misterului existenţei... Metafizica participă preponderent sau ex- 
clusiv pe calea „cunoaşterii“ la ordinea, pe care omul şi-o revelează. 
Prin religie fiinţa umană se autototalizează în faţa ordinii ce şi-o 
revelează adică fiinţa umană participă la ordinea în chestiune cu 
cunoaşterea, cu efectele, cu voinţa, cu presimţirea etc“ (Op. cit. p. 
181). 

Prin urmare dl. Lucian Blaga nu vede între religie şi metafizică 
decît o deosebire de ordin extensiv. Religia este o metafizică la care 
se asociază şi celelalte facultăţi ale spiritului uman. Şi în metafizică 
şi în religie este vorba de o revelare produsă de om, prin urmare sub 
acest raport dl Lucian Blaga nu vede nici o deosebire între metafizică 
şi religie. Ba mai mult, întrucît participarea întregii fiinţe umane, ca 
element caracteristic al religiei, se produce în favoarea unei ordini 
dată mai întîi prin cunoaşterea autorevelatorie, religia are ca centru, 
după dl. Lucian Blaga, tot metafizica. Religia este prin urmare, cum 
am spus, o metafizică la care se asociază şi celelalte părţi ale fiinţei 
umane. 

Ar ajunge să arătăm insuficienţa patentă a acestei teorii prin simpla 
întrebare: de ce nu poate participa omul la orice metafizică cu toate 
facultăţile şi părţile naturii sale? De ce se alungă sistemele filosofice 
unul după altul fără ca să trezească participarea totală a unor cercuri 
mai mari din omenire, cu toată propaganda zgomotoasă ce au grijă 
arhitecţii lor să o însufleţească şi dirijeze? De ce nu participă nici 
chiar constructorii lor cu toată fiinţa la sistemul ce l-au construit? 
Dacă aşa ar fi cazul, am avea atitea religii cîte metafizici s-au construit 
sau se vor construi. 

În fond ce înseamnă aceea că în metafizică omul participă „la 
ordinea ce şi-o revelează“ numai prin cunoaştere? Nimic altceva decît 
că omul nu se simte revendicat de acea ordine, pentru că nu e convins 
despre realitatea ei sau pentru că nu are puterea de a o revendica. 
Conştiinţa filosofului constructor de sistem, sau a aderenţilor la 
sistemul lui, nu are convingerea că realitatea ultimă este aşa cum o 

imaginează el, sau că acea realitate are calitatea de-a revendica pe 
om. 

Faţă de metafizică omul, chiar cel ce a construit-o, rămâne într-o 
conştiinţă că totul e un joc al spiritului propriu. Zel mult e posibil ca 
realitatea să fie aşa, dar o siguranţă nu are. Dacă totuşi ar avea o 
siguranţă că realitatea ultimă e aşa cum judecă el, şi cu toate acestea 
nu se simte revendicat de ea, cauza n-ar putea sta decît în faptul că 
nu o concepe ca avînd calitatea sau puterea să revendice pe om. 

Din metafizică lipsesc prin urmare două elemente pe care religia, 
spre deosebire de ea, le are: 1. certitudinea realităţii ultime în felul 
în care e concepută şi 2. calitatea acestei realităţi de-a revendica pe 
om, adică o anumită însuşire care o ridică din indiferenţă sau din 
automatism şi uniformitate, prin urmare © anumită capacitate de-a se 
comporta de la caz la caz după cum sc poartă şi omul; dar aceasta 
nu-i altceva decît un anumit caracter personal al realităţii ultime. Fără 
aceste două elemente proprii, nu se găseşte religie şi nu se poate 
explica de ce omul participă total la o anumită ordine în cadrul religiei, 
iar în cadrul metatizicii nu. 

Felul în care se combină cele două lipsuri în metafizică variază. 
Uneori certitudinea despre realitatea imaginată de om prin metafizică 
poate fi destul de mare. Dacă totuşi nu se comportă omul totalitar 
faţă de ea, e din pricină că nu şi-o imaginează ca avînd un anumit 
caracter personal (libertate de conştiinţă), ci ca pe o lege automată 
sau ca pe o materie oarbă etc., faţă de care zadarnic încearcă să se 
comporte altfel. El gîndeşte că oricum s-ar comporta, tot acolo iese, 
Alteori filosoful poate să ajungă în metafizica sa la ideea unei realităţi 
oarecum personale, dar atunci lipseşte certitudinea despre existenţa 
ei. Însă de cele mai multe ori metafizica se înfăţişează cu ambele 
lipsuri. 

Ea fiind un joc al spiritului, omul nu se comportă în cadrul ei cu 
seriozitatea absolută şi cu conştiinţă că de această comportare atîrnă 
destinul lui, cum e cazul în cadrul religiei. 

1. În ce priveşte primul element caracteristic al religiei şi anume: 
certitudinea omului religios, ea însemnează credinţa lui în realitatea 
ultimă şi în felul ei de-a fi aşa cum o cunoaşte. Nu există religie fără 
de credinţă. Dl. Lucian Blaga a înlăturat din definiţia religiei tocmai 

acest element caracteristic al ei. D-sa s-a gîndit că în felul acesta va 
putea înşela lumea să admită că dînsul nu subminează religia, 
susţinînd irealitatea obiectului ei de credinţă şi înlăturînd astfel însăşi 
credinţa, căci religia nu constă în credinţă, ci în comportarea totală a 
omului faţă de o idee a sa. Neglijarea şi înlăturarea totală a credinţei 
din definiţia religici construită de dl. Blaga se vede de pildă din felul 
cum explică D-sa termenul de corelaţie ideală: „Ce vrea să însemne 
această expresie, în „corelaţie ideală “?... Procesul de autototalizare 
sau de autodepăşire a fiinţei umane..., se determină aşa cum o idee 
e în stare să determine fiinţa umană şi cum fiinţa umană cu structur- 
ile ei e în stare să determine conţinutul şi forma unei idei *. DL. 
Lucian Blaga nu face de fapt decit să dea o haină de luciu înselător 
celei mai dezonorante teorii despre religie, şi anume celei a lui 
Feuerbach, după care religia e o manifestare a egoismului omului şi 
a fanteziei sale. Prin egoism omul vrea să scape de scăderile proprii, 
iar prin fantezie îşi fixează o ţintă ideală de ajuns. De obicei în religie 
omul „idealizează propria sa fiinţă“. Întîi creează un chip de 
Dumnezeu, după cum îi doreşte inima sa şi apoi îşi modelează fiinţa 
după acel chip. „EI împinge, spune V. Găină în Op. cit. p. 107, redînd 
ideea lui Feuerbach, mai întîi fiinţa sa de la sine şi după ce a ide- 
alizat-o, o primeşte apoi iarăşi în inima sa. Aşa e divinitatea după 
Feuerbach, eul obicctivat al omului, dar nu aşa cum este, ci cum ar 
dori să fie. Religiunea e deci, după Feuerbach, un raport al omului 
către sine însuşi“. A se compara acestea cu expresiile d-lui Lucian 
Blaga: „Datorită corelaţiei acesteia se face că roate plăsmuirile mitice 
sau metafizice induse în orice religie răspund mai mult sau mai puțin 
unor dorinţi făţişe sau subconştiente ale fiinţei umane. În orice religie 
omul îşi fiinreşte un mit sau o metafizică oarecare după chipul şi 
asemănarea sa, dar şi acest mit sau această metafizică ce se cuprinde 
în orice religie, tinde să modeleze omul după chipul şi asemănarea 
sa“ (p. :83). Corelaţia ideală a d-lui Lucian Blaga nu e, în termeni 
mai clari, decît raportul omului cu ideile sale proprii. 

La dl. Lucian Blaga teoria lui Feuerbach se află împletită cu cea 
a pozitivistului Spencer, precum de altfel între ele se şi află o strînsă 
legătură. Spencer, ca şi Auguste Comte, consideră religia un produs 
al fanteziei, un mit. Dar pe cînd pozitivismul consecvent al lui Comte, 

declară că în acest mit nu este nici un adevăr şi prin urmare religia 
trebuie înlăturată („Alle Religion ist aus dem Mythos erzeugt und 
muss mit dem Mythos zugrunde gehen“, interpretează H. Scholz con- 
cepția pozitivistă, Religionsphilosophie, Berlin, p. 42), Spencer afirmă 
că religia ca mit traduce impropriu un adevăr şi anume ideea unui 
Absolut care există. În orice caz, religia e un produs omenesc şi după 
Spencer şi între ea şi metafizică este identitate esenţială, prin urmare 
nici el nu vede credinţa ca element distinctiv al religiei. 

Punctul de vedere al d-lui Blaga asupra religiei nu e decît o com- 
binaţie din Feuerbach-Spencer. 

Faţă de astfel de religie văduvită de credinţă, să ni se dea voie să 
ne manifestăm stupefacţia şi durerea cînd vedem cum unii ucenici de 
ai d-lui Lucian Blaga, care au încă examene de dat, admiră mai cu 
voie, mai fără voie, în recenzii, structurate misterios la diferite reviste, 
atitudinea favorabilă, generoasă a d-lui Blaga faţă de religie, de care 
D-sa, în termeni la aparenţă frumoşi, spune că este o necesitate a firii 
omeneşti, numai cît omul trebuie să ştie că nu există nimic din ceea 
ce crede, căci toată credinţa lui se bazează pe o iluzie, însă aceasta 
n-are importanţă şi prin urmare religia nu e periclitată de sălăşluirea 
unei astfel de conştiinţe în oameni, deoarece religia poate exista şi 
fără credinţă, ca un raport al omului faţă de ideile sale proprii, exact 
ca în metafizică. (Ce frumos a vorbit şi Renan despre lisus, numai că 
i-a negat dumnezeirea, înlăturînd suportul creştinismului). Di. Blaga 
procedează cu religia, ca unul care sugrumă pe cineva spunîndu-i 
cuvinte de mîngiiere. 

(Despre teoria lui Feuerbach privitoare la religie zice filosoful H. 
Scholz: „Această concepţie despre religie a avut o extraordinară in- 
fluenţă şi are încă pînă azi. Feuerbach a devenit prin ea oarecum 
filosoful religios prin excelenţă al socialismului, în sensul în care 
Heine a devenit prin ale sale Wintermărchen, poetul socialismului. 
Influenţa lui Feuerbach asupra filosofiei religioase la socialişti se 
poate studia mai bine la Fr. Engels care a scris şi o carte instructivă 
asupra lui „Ludwig, Feuerbach şi sfirsitul filosofiei germane idealiste“. 
Şi Scholz citează din Engels cuvinte care exprimă opinia că zeii sînt 
numai reflexul omului. 

De exemplu: „Auf einer noch weiteren Entwicklungstufe werden 
sămtliche natürliche und geselischaftliche Atribute der vielen Götter 
auf Einen allmăchtigen Gott übertragen, der selbst wieder nur der Re- 
flex des abtrakten Menschen ist. So enstand der Monotheismus“. H. 
Scholz, Religionsphilosophie, Berlin, p. 65-66). 

Iată prin urmare marea contrazicere a d-lui Lucian Blaga: pe de o 
parte afirmă că religia este o latură esenţială a culturii umane şi spiritul 
care nu o creează nu trăieşte în plenitudinea puterilor sale creatoare, 
iar pe de alta, ţinînd să convingă pe oameni că lucrurile în care cred 
sînt simple idei subiective, aşadar iluzii, caută să înlăture orice posi- 
bilitate de existenţă a religiei, prin urmare a unei funcțiuni esenţiale 
a spiritului uman. (Religia de care vorbeşte dl. Lucian Blaga nu mai 
e religie. În sistemul D-sale nu este loc pentru religie. Ceea ce am 
desprins în capitolul Religie şi Stil ca elan mai adînc decît stilul, nu 
e religie, ci metafizică. Dl. Lucian Blaga numeşte în chip greşit acel 
elan religie şi noi am evidenţiat natura lui mai adîncă decît a stilului 
numai pentru a arăta o altă contrazicere a d-lui Blaga, care face pe 
de altă parte religia subordonată stilului). În această gravă contrazicere 
a căzut dl. Blaga, din pricina definiţiei greşite ce-a dat-o religiei, în 
tendinţa de-a smulge din ea credinţa şi de-a o identifica cu metafizica. 

Am văzut că din cauza acestei definiţii dl Lucian Blaga n-a putut 
explica de ce nu însoţeşte omul orice metafizică, prin care îşi 
revelează o anumită orâine, cu toate facultăţile fiinţei sale. 

Dl. Lucian Blaga ar vrea poate să includă credinţa în rîndul şi pe 
planul acelor „felurite facultăţi şi atitudini“, care, după ce omul şi-a 
construit o metafizică, vin să-i adere. Însă prin aceasta n-a dat răspuns 
la întrebarea de ce nu poate omul participa cu toate facultăţile, prin 
urmare şi cu credinţa, la orice metafizică? Din aceasta se vede că 
credinţa nu e o simplă „facultate sau atitudine“ în rînd cu celelalte 
facultăţi, care vin să aprobe o metafizică, ci este ceva mai profund 
decît toate, este ceva ce dă şi cunoaşterii certitudine şi sileşte pe tot 
omul să participe la acea ordine. 

DI. Lucian Blaga a rămas la suprafaţă în definiţia ce o dă religiei. 

D-sa a văzut că omul participă în cadrul ei cu toate facultăţile sale 
la o anumită ordine luată la cunoştinţă, însă n-a căutat să explice cum 
se face că omul participă la o anumită metafizică, iar la metafizica 

propriu-zisă nu participă. Cauza mai profundă este credinţa, care deşi 
e vădită în toate religiile, dl. Lucian Blaga a trecut-o cu vederea pentru 
a putea lovi în voie în acest element de bază. al religiei. 

S-ar cuveni acum să arătăm cum în toate religiile este prezentă 
certitudinea credinţei. Pentru cine cunoaşte însă din experienţa pro- 
prie, din manifestările semenilor şi dintr-o cît de sumară informaţie 
despre religiile omenirii, ce este viaţă religioasă, apare ca un lucru 
aproape de prisos să se mai aducă astfel de dovezi. 

Nu discutăm aici cum concep diferitele religii realitatea divină faţă 
de care aderenţii au o comportare stabilită. Că o concep în legătură 
strînsă cu natura, sau ca multiplicitate de zei, sau ca o Nirvana inde- 
terminată, sau ca un Dumnezeu unic, fapt e că toate grupările de ade- 
renţi cred nelimitat că religia lor nu-i înşeală şi realitatea divină 
există şi este aşa cum li se propovăduieşte. 

Vom vedea mai departe, cînd vom privi al doilea element carac- 
teristic al religici, cum totdeauna la bază stă convingerea despre un 
oarecare caracter personal al realităţii sau realităţilor ultime şi numai 
anumite speculaţii filosofice ce răsar pe marginea religiilor ajung une- 
ori şi la evaporarea acestui caracter al divinității. Asemenea sisteme 
filosofice s-au produs în special la Inzi şi dl. Lucian Blaga şi-a 
formulat definiţia religiei aproape numai pe baza acestor speculaţii 
filosofice hinduse, care nu au cu religia altceva comun decît că şi-au 
avut în ea punctul de plecare. (Dr. A. Jeremias, Allgemeine Religions- 
Geschichte, Miinchen 1924, îşi intitulează capitolul despre Upanişade 
şi Brahmanism, de care dl Lucian Blaga a făcut atîta caz: Die 
Laienphilosophie und die brahmanische Opfermystik, p. 147; iar în 
text zice: „Aceste speculaţii indice au pornit pe de o parte din cercuri 
laice în opoziţie cu religia mitică a poporului şi cu tehnica vedică a 
jertfei, pe de alta din cercurile preoțești ale brahmanilor, care încercau 
să împace filosofia cu vechea practică preoțească printr-o mistică a 
jertfei. Filosofia laică e cuprinsă în Upanişade şi în Aranyakas. 
Upanişadele au în diferitele lor, grupe o tendinţă comună spre 
monismul idealist, care adună lumea, pe Dumnezeu şi sufletul într-o 
unitate: lumea e Brahman, puterea originară divină), iar Brahman e 
Atman (intimitatea eului ridicat peste timp şi spaţiu, multiplicitate şi 
dezvoltare)“, p. 149. Curios este de altfel că dl. Lucian Blaga a restituit 

opera cea mai monumentală şi mai scrupuios ştiinţifică despre istoria 
religiilor — Lehrbuch der Religionsgeschichte, de Chantepie de la Sau- 
ssaye — netăiată, bibliotecii Academiei teologice, de la care o împru- 
mutase cînd lucra la cartea Religie şi Spirit, tocmai la capitolul despre 
religia hindusă şi chineză, pe care îşi bazează în special definiţia 
ciudată a religiei. Ar fi putut vedea din această operă cum la acele 
popoare filosofia religioasă a unor cercuri intelectuale sau preoţeşti 
avea paralel cu ea, ca bază a ei şi mai veche ca ea, religia poporului 
în zei concepuţi oarecum ca persoane. Din acea operă, ca şi din oricare 
alta serioasă, D-sa ar fi aflat şi despre budism că atunci cînd a devenit 
religie pentru mulţimi a fost o credinţă în zei, ce aveau în frunte pe 
Buddha însuşi. Ideea de Nirvana însăşi, în care Buddha şi cercul 
restrîns al aderenţilor vedea realitatea şi fiinţa supremă, nu e ceva 
care să poată fi identificată cu nimicul. V. Găină spune: „învăţătura 
despre Nirvana a fost prea misterioasă spre a putea fi pricepută, prea 
subtilă, spre a putea fi exprimată în termenii existenţei şi neexisten- 
tei“, Budism şi Creştinism, p. 78. lar Dr. Sf. Konov, în monumentala 
operă amintită, vol. H, spune ła p. 114: „Întrebarea dacă Nirvana este 
o realitate pozitivă sau Nimicul absolut sau dacă Tathagata — desă- 
virşitul — trăieşte dincolo de moarte, o respinge Buddha continuu, ca 
Şi întrebarea dacă lumea este eternă sau temporală. Asemenea întrebări 
nu trebuie puse. Dacă s-ar răspunde că Nirvana este o existenţă 
veşnică, aceasta ar duce la cramponarea de existenţă; dacă s-ar răs- 
punde că totul sfirşeşte cu moartea, s-ar cădea într-o greşeală pri- 
mejdioasă“. „Orice răspuns ar duce la perturbări“. Buddha repetă 
mereu că „sînt multe pe care el le ştie, dar nu le-a propovăduit, pentru 
că nu ajută la mîntuire“. Budismul însă ca religie următoare lui Bud- 
dha, a umplut necunoscutul Nirvanei cu o fericire pozitivă, ca dovadă 
că nu poate exista o religie fără zei şi fără un scop pozitiv. Dl. Lucian 
Blaga identificînd Nirvana cu golul, a dat o interpretare” simplistă Şi 
grăbită doctrinei lui Buddha, pentru a putea deduce că de religie nu 
ține numai decît credinţa în ceva pozitiv. E o influenţă a roman- 
tismului de stradă în felul cum priveşte D-sa hinduismul şi budismul. 

Religia are ca element caracteristic al ei credinţa tare şi neclintită 
în adevărul celor ce le susține. 

DI. Lucian Blaga ar putea spune: pe mine nu mă interesează faptul 
că oamenii religioşi cred cu toţii în anumite realităţi ultime, ci ce este 
adevărat din ceea ce cred ei. Dar prin aceasta D-sa comite o gravă 
confuzie a obiectelor de cercetat. În analogie cu ce-a săvîrşit D-sa, 
cineva ar putea defini omul numai ca spirit sau numai ca materie, 
spunînd că el este convins că partea cealaltă din om e produsul aceleia 
pe care o admite el. 

Cînd se stabileşte definiţia unui lucru, trebuie să se dea într-o 
descripţie concisă toate aspectele caracteristice sub care se prezintă el 
şi fără de care nu se poate prezenta. Altceva este apoi interpretarea 
care se dă lucrului, şi care îşi poate eventual permite să afirme că un 
aspect derivă din altul. 

Cu alte cuvinte altceva este definiţia religiei şi altceva este pro- 
blema adevărului ei. Definiţia religiei trebuie să cuprindă tot ce o 
caracterizează ca fenomen, ca realitate psihologică, istorică şi 
socială. 

DI. Lucian Blaga a purces la definiţia religiei cu o prejudecată 
negativă despre adevărul ei şi nu a mai putut da o definiţie obiectivă. 

Definiţia religici trebuic să cuprindă toate acele elemente fără de 
care nu se întîlneşte şi nu e posibil să se întîlnească religia ca fenomen 
specific în viaţa omenească, adică toate acele condiţii care sînt nece- 
sare pentru constituirea şi persistenţa ei. Filosoful Heinrich Scholz, 
care nu e teolog, spune: „Ca elemente fundamentale ale religiei pot 
fi principial recunoscute numai acelea care se dovedesc drept condiţii 
necesare şi suficiente pentru existenţa ei; căci întrebarea despre fiinţa 
religiei coincide, în sensul ei strict, cu întrebarea despre acele condiţii 
ale existenţei ei, care sînt pentru aceasta deopotrivă necesare şi 
suficiente“ (Religioasphilesophie, Berlin, 1922, p. 31). 

Un asemenea element absolut necesar pentru existenţa religiei este 
credinţa aderenţilor în realităţile propovăduite de ea. 

Dl. Lucian Blaga trebuia să includă credinţa în definiţia D-sale. 
Ar fi putut arăta astfel adevărata deosebire între religie şi metafizică 
(sau artă) şi ar fi putut explica angajarea omului întreg prin ea. 

Dar atunci ar fi trebuit să admită că D-sa, susţinînd irealitatea celor 
crezute şi lovind astfel în inima credinţei, e un adversar al religiei şi 
aceasta nu era pentru D-sa oportun. Pe de altă parte, recunoscînd 

credinţa ca element constitutiv al religiei, ar fi trebuit să meargă într-o 
direcţie în care nu voia. De pildă ar fi trebuit să-şi pună întrebarea: 
cum se face că în religie omul crede în realităţile care i s-au făcut 
cunoscute, iar în metafizică şi artă nu? lar această întrebare deschidea 
zări spre caracterul obiectiv al realităţilor religioase şi toată filosofia 
D-sale subiectivistă s-ar fi dat peste cap. 


2. Dar precum am văzut mai înainte între condiţiile necesare pentru 
existenţa religiei, pe lîngă credinţă intră şi convingerea despre capa- 
citatea realităţilor din urmă de-a revendica pe om, adică o anumită 
însuşire care le ridică din indiferenţă sau automatism, ceea ce în- 
seamnă şi o anumită capacitate de-a se comporta faţă de om de la 
caz la caz, după cum se comportă şi omul faţă de ele. Prin urmare, 
fără să avem pretenţia de-a găsi pe toate treptele omenirii conştiinţa 
clară a caracterului de persoană aplicat realităţilor ultime, în fond a- 
ceste realităţi sînt concepute de orice suflet religios ca avînd anumite 
trăsături personale. Dacă realitatea ultimă nu e concepută aşa, credinţa 
nu are nici o putere de-a face pe om să adere totalitar. Credinţa nu e 
credinţă propriu-zis şi nu poate constitui religie decît cu această con- 
diţie. Credinţa şi caracterul personal al realităţii ultime ţin la un loc. 

Opinia aceasta părea într-o vreme, cînd începuseră primele scrutări 
ale vieţii religioase a popoarelor primitive, că este desminţită de ca- 
racterul totemist, tabuist sau fetişist al religiozităţii acelor popoare. 

Se constatase la toate popoarele primitive o teamă respectoasă de 
o putere tainică ce emană din anumite lucruri, pe care etnologia mai 
nouă a numit-o cu un cuvînt polinezian Mana. „Toate obiectele lumii 
însufleţite sau neînsufleţite pot avea această Mana, dar numai anumiţi 
oameni, animale şi lucruri o posedă; altele nu. Influența Manei aduce 
moarte, vindecare sau viaţă, revelează lucruri viitoare sau ascunse. De 
aceea Mana e legată cu practicile vrăjitoreşti şi cu ideia de tabu“. 
„Lucrurile înzestrate cu Mana se numesc cu un cuvînt portughez, 
fetişi“. De obicei diferitele triburi se consideră ca stînd în legătură cu 
un anumit animal, din care decurge o anumită putere, şi care la indienii 

americani e numit totem. (Dr. Alfred Ieremias, Allgemeine Religions- 
Geschichte, 1924, p. 14, 17). 

Astfel în veacul trecut, admiţindu-se că religia primitivilor se re- 
duce la această credinţă într-o substanţă tainică şi puternică răspîndită 
în lucruri, se trăgea concluzia că există religie şi fără convingerea în 
fiinţe divine de caracter personal, ba întrucît se socotea că aceşti pri- 
mitivi reprezintă prima treaptă de evoluţie a omenirii, felul acesta de 
religiozitate fără zei era considerat ca înfăţişînd chiar începutul religiei 
şi prin urmare oarecum fiinţa ei. 

Dar „etnologia mai nouă a stabilit faptul că la toate popoarele 
primitive se găseşte ideea unei fiinţe supreme care locuieşte în cer. 
Andrew Lang a întemeiat pe acest fapt teoria sa despre o religie teistă 
preanimistă a popoarelor naturale. Iar W. Schmidt dovedeşte în cartea 
sa despre originea ideii de Dumnezeu — Ursprung der Gottesidee — 
că la începutul dezvoltării eului omenesc stă un monoteism real, de 
o structură atît de simplă, încît nu apare necesar să se admită o evoluţie 
anterioară de forme inferioare. Sigur e că acest Dumnezeu al cerului 
nu e întemeiat în animism şi nu stă în conexiune nici cu spiritele 
naturii, nici cu spiritele celor morţi“. (A. Ieremias, Op. cit. p. 18-19). 

Într-un mod asemănător se exprimă H. Pinard de la Boulaye în 
monumentala sa operă asupra teoriilor şi metodelor privitoare la istoria 
religiilor: L’ étude comparée des religions (Paris, 1929, 2 vol.). El 
arată cum Andrew Lang, (1844-1912), mai înainte aderent al lui Ed. 
Tylor, care susţinea animismul ca religie primordială, a fost clătinat 
în convingerile lui de studiul serios al vieţii religioase la popoarele 
cele mai dispreţuite, găsind la ele noţiuni religioase şi morale din cele 
mai pure. La andamanesii din Asia meridională, la fidjienii din Poline- 
sia, la zuluşii, saoşii din Africa centrală, la indienii din America de 
Nord a aflat credinţa în Fiinţe supreme care sînt totodată legislatorii 
ordinei moralei şi autorii lumii. („Andrew Lang se mit à l'étude et 
decouvra bientôt des notions religieuses et morales aussi pures chez 
des nations aussi méprisées... Les „Étres suprêmes“, de ces tribus sont 
à la fois législateurs de l’ordre moral et auteurs du monde“. Op. cit. 
vol. I, p. 392). Toate tezele, care încercau să explice naşterea ideii de 
Dumnezeu în omenire din noţiunea de spirit şi vorbeau de o prioritate 
a credinţei în spiritele naturii sau ale strămoşilor, sînt depăşite. 

(„Priorité de la notion d'esprit, disjonction primitive de la religion et 
de létique monothéisme issu du culte des esprits de la nature ou des 
esprits des ancêtres, bref les thâses capitales de école an- 
thropologique apparaissaient en contradiction avec les faits, puisque 
chez ces peuples plus grossiers il ne se rencontrait, ou peu s’en faut, 
ni culte des ancêtres, ni culte des génies de la nature, ni chef unique 
qui pût servir de prototype au dieu souverain, et que l'A//-Father, le 
Père de tous, comme le désignent les Australiens, rayonnait d'un éclat 
plus pur, précisément où l'animisme était moins développé“, p. 392. 
Spencer e şi el unul dintre susținătorii animismului primordial şi ideea 
aceasta greşită l-a dus la o definiţie a religiei care apare azi o vene- 
rabilă piesă de muzeu, ce a trebuit să aştepte pe dl. Lucian Blaga 
pentru a fi prezentată în România ca ultima noutate). 

Iar cu privire la totemism pe care singur Durkheim l-a socotit reli- 
gia primordială, autorul citat conchide, după o lungă expunere a cer- 
cetărilor şi opiniilor mai recente şi în special după ce aminteşte teza 
celui mai mare cercetător, W. Schmid, conform căreia totemismul apa- 
re într-un cerc cultural posterior cercului unde se distinge ca autohton 
cultul marilor zei: 

„Indiferent dacă această teză este admisă sau contestată, fapt e că 
totemismul, neapărînd nici ca universal, nici ca uniform, nici ca 
esenţial religios, nici ca primitiv, a pierdut deosebit de mult din im- 
portanţa sa“ (Op. cit. p. 407). 

Desigur la cele mai multe din popoarele primitive reprezentînd 
trepte decăzute ale omenirii de la starea primordială, credinţa în 
Părintele tuturor nu se mai înfăţişează în puritate şi limpezime, ci 
întunecată şi amestecată sau chiar covirşită de credințe animiste, 
fetişiste şi totemiste. Primitivii spun că Părintele cel mare s-a supărat 
pe oameni şi s-a retras, lăsînd lumea pe mîna unor spirite şi forţe 
inferioare, pe care ei încearcă să le îmblinzească, silească sau cîştige 
prin practici magice. Astfel aceste practici şi credințe nu sînt şi nu 
se pot explica altfel, decît ca pornite dintr-o credinţă superioară în 
Dumnezeu. Pe de altă parte chiar practicile magiei, prin care spiritele 
sau forţele tainice sînt îmblînzite sau silite să lucreze în favoarea omului, 
arată, în chip tulbure, ideea primitivilor despre anumite trăsături ale lor 
deosebite de caracterele naturii care se desfăşoară automat, uniform şi 

general, indiferent că e vorba de omul cutare sau cutare, care a săvirşit 
practicile cerute sau nu. 

În celelalte religii prezenţa credinţei în zei personali e în afară de 
orice dubiu. 

Oarecari nedumeriri s-au ivit numai pe marginea anumitor faze ale 
religiozităţii hinduse, inclusiv budismul şi ale celei chineze. Tocmai 
aceste faze şi manifestări excepţionale sub raportul religios din 
spiritualitatea hindusă şi chineză le-a luat dl. Lucian Blaga ca punct 
de plecare pentru construirea teoriei D-sale despre religie. I s-a părut 
că ele pot constitui un temei al tezei D-sale că religia nu e numai 
decît credinţa în caracterul oarecum personal al ultimelor realităţi. 

În parte am văzut în articolul precedent că brahmanismul şi 
upanişadele la care se provoacă D-sa sînt mai mult curente de filosofie 
religioasă decît religie propriu-zis. lar Nirvana budistă nu a fost 
interpretată decît aproape numai de romantismul adolescenților ca un 
gol absolut. 

Chiar dl. Lucian Blaga recunoaşte că în perioada religioasă cea 
mai veche din cîte ne sînt cunoscute, în acea a Rigvedelor, atenţia 
principală o acordau Inzii zeilor. Ba chiar exista un zeu suprem, ca 
în toate religiile, care la Inzi se numea Indra, prin ceea ce se vădeşte 
aceeaşi origine sau tendinţă monoteistă ce se surprinde în orice religi- 
ozitate. Dl. Lucian Blaga declară că nu-l interesează zeitățile 
principale. nici „Indra, regele zeilor“, ci „o zeitate secundară, dar 
foarte ciudată şi deosebit de simptomatică pentru religiozitatea indică 
ce poartă numele Brahmanaspati“, care e un fel de ajutor preoţesc de 
rang divin pe lingă Indra, o zeitate-preor, ca suprem administrator al 
puterii magice (Religie şi Spirit, p. 14). 

De ce acordă dl. Lucian Blaga acestei zeități secundare atenţia 
principală? Întîi pentru a arăta, la lumina acestei zeități, care repre- 
zintă puterea magică a omului-preot asupra zeilor, că religia nu în- 
seamnă numaideciît un raport de dependenţă faţă de zei, ci şi un raport 
invers. Prin forţa magică de care dispune preotul, el poate înfrînge 
rezistenţa zeilor. Prin urmare nu zeii sînt realitatea supremă, ci o 
putere difuză răspîndită peste tot, pe care o ştie mînui cu deosebire 
preotul. 

Mai tîrziu în perioada brahmanismului puterea preoțească, brah- 
man, devine principiul suprem al tuturor şi Inzii şi-l închipuiesc tot 
ca pe ceva impersonal, difuz. 

Astfel di. Lucian Blaga va trage concluzia că pentru stilul hindus 
„adevărul metafizic indică o semnificaţie de unitate difuză, ce întrece 
orice formă particulară“ (p. 20). 

Dl. Lucian Blaga e purtat de o tendinţă de generalizare, care nu 
e potrivită cînd trebuie să se asculte glasul realităţii. 

Cum a recunoscut chiar D-sa, la începutul istoriei lor cunoscute 
Inzii au alţi zei mari, iar deasupra tuturor pe Indra. De ce să-i acordăm 
chiar în acel timp lui Brahamanaspati atenţia principală? El e un zeu 
secundar. Iar întrucît el reprezintă puterea preoțească, puterea magică, 
de înduplecare a zeilor, prin rolul subordonat al acestui zeu se 
evidenţiază că şi această putere la început e subordonată zeilor. Numai 
dacă vor ascultă zeii de rugăciunile şi practicile preoţilor. Indologul 
Dr. Sten Konow, care tratează în monumentala operă a lui Chantepie 
de la Saussaye, Lehrbuch der Religions-Geschichte (ed. 4, Tibingen, 
1925), religia hindusă, seric: „În vechile jertfe zeii erau încă în stare 
să-şi impună voinţa lor. Ei puteau fi aduşi de bună voie în dispoziţie 
favorabilă, dar nu erau înlănţuiţi de o lege. Cu deosebire Indra era şi 
a rămas totdeauna svaraj, Autocratul, şi putea să-şi dezvolte puterea 
după voia proprie“. (Bei dem alten Opfer waren die Götter noch immer 
imstande, ihren Willen durchsetzen, Sic konnten gnädig gestimmt wer- 
den, waren aber nicht einfach durch das Gesetz gebunden. Namentlich 
Indra war und blieb immer swaraj, Selbstherscher, und konnte seine 
ungestüme Kraft nach eigenem Dünken entfalten. Vol. II p. 57). 

Două lucruri reies din acest fapt: întîi că zeii aveau şi la Inzi 
trăsături personale şi al doilea că acesta este un caracter mai vechi al 
religiei hindusc, decît cel al mentalității difuze, prin urmare mai carac- 
teristic. 

Exista însă şi în vremea aceea mai veche, deodată cu credinţa în 
zei, ideea unor forţe tainice ascunse în toată natura. Dar această idee 
nu era numai la Inzi, ci la toate popoarele în istoria lor străveche (Op. 
cit. 17). La toate popoarele viaţa religioasă cuprinde ambele aspecte. 
Dar se observă că pe măsură ce trece timpul se produce o anumită 
estompare a conştiinţei despre zeii personali şi creşte teama de forţele 

difuze din natură. Etnologii consideră această evoluţie, o degenerare, 
întrucît au constatat că există anumite triburi dovedite a se fi păstrat 
în forme de viaţă mai originare, la care nu se observă orgia de credinţe 
şi practici magice şi supestiţioase, ci o credinţă simplă, înaltă, morală, 
într-un Părinte al tuturor, bun, iubitor, răsplătitor nu al practicilor ma- 
gice, ci al faptelor bune şi pedepsitor al celor rele. (Lucrul acesta l-a 
stabilit cel mai mare etnolog al vremii noastre, Wilhelm Schmidt, în 
monumentala operă Ursprung der Gottesidee, în 6 volume). 

La Inzi încă s-a produs o dezvoltare în sensul exaltării puterilor 
tainice difuze, care la început erau privite numai ca o manifestare a 
puterii zeilor, sau a unor demoni. Dar la Inzi dezvoltarea în acest sens 
s-a produs pe de o parte prin speculaţiile filosofice laice, pe de alta, 
în opoziţie cu acelea, prin speculaţiile preoţilor brahmani, care voiau 
să arate de ce mari puteri dispun ei şi prin urmare ce rost însemnat 
au. Prin aceste speculaţii interesate s-a ajuns să se vadă în jertfa ce-o 
aduceau brahmanii, cea mai mare putere din lume, chiar să se iden- 
tifice oarecum cu temeiul lumii. Dar aceasta a rămas mai mult Op- 
fer- sau Priesterspekulation, cum se exprimă toţi indologii cu renume 
(vezi Sten Konow, Op. cit. p. 54, urm.; A. Jeremias, Op. cit. p. 147- 
149 îi spune Opfermystik, provocată de priesterlichen Erklărungen 
zum Opferrituss, pentru a apăra puterea preoțească de filosofia laică 
a upanişadelor). 

Religiozitatea poporului, adică religia propriu-zis, a rămas în tot 
timpul dominată de zei. Ba în opoziţie cu speculaţiile preoţeşti care 
identificau jertfa cu potenţa lumii, poporul identifica şi jertfa şi 
această potenţă universală cu un zeu de caracter personal, Visnu. (Iată 
ce spune Dr. Sten Konow: „Die Vorstellung vom ewigen Weltgesetz, 
von rta, aber lebte weiter, und sie wurde in der Brahmanazeit in der 
Erhebung des Opfers zur Weltpotenz lebendig. Und gleichzeitig 
können wir aus vielen Andeutungen den Schluss ziehen, dass der 
Glauben an grosse, mächtige Götter im Volke noch lebendig war... 
Dass Wishnu in der Brahmanazeit ein grosser Gott geworden war, 
geht daraus hervor, dass das Opfer mit ihm identifiziert wird. Das 
Opfer ist Wishnu, heisst es an vielen Stellen, d. h. die allmächtige 
Weltpotenz ist mit dem Gotte identisch, den viele als den höchsten, 
den einzigen verehrten... Iedenfalls ist es sicher, dass die Vorstellung 

von einem Gotte, der für verschiedene Zwecke verschiedene Gestalten 
annimmt, in Indien später speziell mit Wihsnu verbunden wird“ p. 
62-63). 

Astfel tendinţelor panteizante ale filosofiei laice a upanişadelor şi 
a brahmanilor, poporul le opune permanent zeitatea cu trăsături per- 
sonale. Forţei universale de caracter panteizant, religia propriu-zis care 
trăieşte în popor îi dă caractere de voinţă şi de autocratism monoteist 
personal. 

DI. Lucian Blaga îşi mai sprijină teza religiei fără credinţă şi fără 
fiinţe cu trăsături personale prin budism. Buddha, spune D-sa, a fixat 
ca suprem ţel al omului scufundarea în Nirvana, în golul absolut. 

Despre dificultăţile ce le prezintă înţelesul termenului Nirvana am 
amintit înainte, Dar indiferent de doctrina lui Buddha, fapt e că religia 
budistă e o religie cu zei ca oricare alta, o religie a vieții şi nu a 
morţii, cum o voia poate speculaţia individuală a lui Buddha. (lată ce 
spune tot Sten Konow ca să nu mai cităm alte somităţi indologice: 
„Aber seine Religion hat sich auch im Laufe der Jahrtausende vielfach 
geändert, und der Budhismus als Weltreligion ist nicht mehr eine 
Lehre măânchischer Zucht und Disziplin, sondern eine Heilslehre für 
das ganze Volk, die zum Herz spricht und warme Gefühle der in- 
nigsten Religiosităt wachruft“ Op. cit. p. 104. Sau: „În der neuen 
Schule war das Verhältnis ein anderes geworden. Die volkstiimliche 
Vorstellung von iibermăchtigen Wesen, die tatkräftig eingreifen und 
die Menschen vom Ungliick und Leiden retten konnten, und die 
deshalb auch fir die fromme Hingebung der Menschen einen An- 
spruch hatten, wurde auch für den eigentlichen Budhismus bes- 
timmend“ p. 127). „Intuiţia religioasă a evitat în budism consecințele 
ateiste. Buddha însuşi devine revelația divinității“. „În budism e 
considerată erezie ideea că Nirvana ar însemna nimicire“ (A Ieremias, 
Op. cit. p. 162). 

În sfîrşit, să spunem câteva cuvinte şi despre religia chineză, pe 
care dl. Lucian Blaga o identifică cu un panteism, tot cu intenţia de-a 
şterge din religie credinţa şi fiinţele divine cu trăsături personale. 
Ca şi la Inzi şi la alte popoare vechi, nu se poate reduce nici ideea 
chineză despre puterile supranaturale la un panteism, precum de altfel 
nici la o viziune net personalistă. Este o idee ce stă la intersecţia 

panteismului şi personalismului. Prin ideea că ființa supremă e peste 
toi şi lucrează în toate, omul străvechi menținea credinţa în vastitatea 
şi atotputernicia ei. Dar nu e mai puţin adevărat că atribuia acestei 
sau acestor fiinţe, o voinţă, o capacitate de arbitrar, de interes acordat 
după voia proprie, ridicîndu-le peste automatismul simplu al legilor 
naturale şi făcîndu-le capabile de-a intra cu omul în raporturi deosebi- 
te. 

DI. Lucian Blaga n-a văzut, pentru că n-a voit să vadă, decît polul 
panteizant al fiinţelor divine, nu şi pe cel personalist. 

Dar iată cum se exprimă specialiştii istoriei religioase despre 
religia poporului chinez: „Cea mai veche învăţătură religioasă în 
textele chineze este un panteism al naturii de tendinţă teistă, ba într-un 
anumit sens chiar monoteistă. Ideea revelaţiei este şi aici prezentă în 
mod latent... Divinitatea, care e concepută personal ca Creatoare şi 
Cîrmuitoare a lumii, este, după vechea învăţătură chineză, puterea 
morală supremă din care îşi iau existenţa toate fiinţele şi care conduce 
destinul lumii şi al oamenilor şi păzeşte ordinea lumii... Divinitatea 
se revelează prin oracole şi visuri... concepţia mecanicistă este evitată 
dividuale“ (A. Ieremias, Op. cit. p. 179, cf. şi Nathan Söderblom, 
după H. Pinard de la Boullaye, Op. cit. I, p. 396). În subordinea 
acestui zeu stăteau un şir întreg de zei mai mici în legătură cu diferite 
părţi ale naturii. 

Reformele lui Confucius şi ale lui Lao-ţzi n-au schimbat esenţial 
fondul religiei chineze, cum remarcă toţi cunoscătorii (vezi Dr. O. 
Franke, în Lehrbuch der Religionsgeschichte, ed. IV a cărţii lui 
Chantepie de la Saussaye, vol. I, p. 194). 

Cu aceasta am expus pe scurt un al doilea element din definiţia 
religiei, neglijat de dl. Lucian Blaga şi anume: trăsătura personalistă 
a ultimelor coordonate ale existenţei. 

Implicate în aceste două prime elemente se mai cuprind însă cîteva, 
pe care e bine să le expunem şi explicit, înainte de-a lua în cercetare 
problema adevărului religiei şi a creştinismului. 

3. În afară de certitudinea credinţei şi de un caracter superior 
automatismului deplin şi pasivităţii pure, atribuit ultimelor realităţi 
ale existenţei, orice religie mai cuprinde încă unele elemente specifice 
şi absolut necesare. 

Primul, asupra căruia ne oprim atenţia, este o anumită deosebire 
ce o face orice credincios între aceste realităţi ultime, de caracter 
mai clar sau mai obscur personal şi între natură. 

Nici ştiinţa, nici metafizica nu fac această distincţie. Ştiinţa se 
ocupă cu ceca ce se încadrează perfect în ordinea naturii, fizice sau 
psihice. Metafizica, deşi e orientată spre ultimele baze ale realităţii, 
nu le concepe decit într-o continuitate de substanţă cu ceva din ceea 
ce se cuprinde în cadrul naturalului. Dacă se întîlneşte uneori şi cîte 
un sistem metafizic ce face o deosebire între marea ordine a 
naturalului şi între temelia lui, de obicei acea metafizică îşi are izvorul 
într-o religie, nefăcînd decît să exprime în limbaj metafizic o credinţă 
religioasă. (Desigur autorul acelui sistem poate să fie numai filosof, 
adică să nu aibă puterea de-a crede în sistemul său, chiar dacă e con- 
struit pe baza unci religii. La fel se pot comporta ca la o pură filosofie 
şi cei ce îl citesc). 

Vorbind în această legătură de ordinea naturii, de care orice religie 
îşi deosebeşte obiectul credinţei, includem în ea şi realitatea lăuntrică 
a omului şi caracterul lui personal. 

Dar realităţile care formează obiect de credinţă în religie nu sînt 
numai deosebite de întreaga ordine a naturii, ci sînt şi superioare ei. 
Nu ele sînt subordonate naturii, ci natura le este subordonată lor. 

Nota aceasta, distinctivă şi superioară faţă de ordinea naturii, a 
realităţilor ultime propăvăduite de orice religie, e în generalitatea ei 
ceea ce se înţelege prin atributul de divin, de divinitate al acelor 
coordonate superioare sau supreme ale existenţei. 

Poate ca realitatea divină să fie văzută într-o legătură cum nu se 
poate mai intimă cu natu:a şi cu obiectele ei. 

Totuşi în orice religie există conştiinţa că realitatea divină e alt- 
ceva decît natura privită în ea însăşi. Cine nu observă această deo- 
sebire ce o face credinciosul oricărei religii, nu are simţul nuanţelor. 
În unele religii e posibil ca realitatea divină să fie considerată ca 
neputînd fi aflată decît în natură, ca formînd însăşi inima naturii, ca 

ceva ce constituie împreună cu natura un întreg funcţional. Dar chiar 
şi în cazurile acelea conştiinţa credincioşilor face o deosebire între 
divin şi natură şi îi atribuie divinului şi o altă capacitate decît aceea 
de-a întreţine ordinea constantă şi automată a naturii. E o distincţie 
pe care credincioşii oricărei religii o fac aşa cum fac o distincţie între 
trupul omului şi puterea mai înaltă care susţine trupul. E un trans- 
census de la natură la realitatea divină, nu de distanţă, ci de calitate. 
Ordinea credinţei e altfe] decît ordinea naturii şi are o suveranitate 
asupra naturii. 

Orientarea aceasta a religiei spre ceva deosebit de natură şi supe- 
rior ei, o confirmă şi toţi aceia care văd în sacru (Otto) sau chiar în 
magic (Levy Brühl) un element constant al religiei. Chiar şi dl. Lucian 
Blaga („E aproape inevitabil deci ca ideea magică, de o incomparabilă 
polivalenţă, să nu izbucnească, cel puţin în ipoteza sacrului, în com- 
ponenţa oricărei religii“, Religie şi spirit, p. 199). Notăm aceasta 
numai pentru a ne scuti de-a mai induce mărturii din istoria religiilor 
despre prezenţa amintitului caracter al oricărei religii. Dar totodată 
precizăm că această orientare spre ceva distinct de natură şi superior 
ei nu se găseşte în religie ca un element suficient şi de sine stătător, 
ci numai ca un atribut al caracterului clar sau obscur personal al 
realităţilor care formează obiectul credinţei. Prin aceasta religia se 
ridică deasupra magiei. Chiar dacă se întîlnesc uneori şi practici pur 
magice, ele nu constituie singure religia. Prezenţa magicului în co- 
nexiune cu aproape toate religiile o considerăm în această legătură de 
idei numai ca una din dovezile despre conştiinţa caracterului deosebit 
de natură a realităţilor religioase. Magicul este elementul cel mai 
coborit al conştiinţei religioase; el sporeşte pe măsură ce slăbeşte 
conştiinţa caracterului personal al divinității, sau pe măsură ce 
conştiinţa omului detaşează anumite puteri tainice din raza voinţei 
divine. Nu e mai puţin adevărat că şi magicul are un caracter deosebit 
de natură şi superior ei. Practicile de constrîngere a puterii magice, 
sînt în fond o conformare a omului unor prescripţii ale acelei puteri. 
Caracterul deosebit de natură al realităţilor care formează cuprinsul 
preocupărilor religioase este evident şi în fetişismul şi totemismul 
triburilor primitive, întrucît nu consideră toată natura ca izvor de forţe 
tainice, ci numai anumite obiecte sau animale. Aceleaşi triburi 

schimbă apoi obiectele adorate ca fetişi, sub impulsul convingerii că 
puterea tainică şi-a mutat domiciliul. 

La hinduşi, inclusiv budiştii, care în general depreciază ordinea 
imediată a existenţei în favorul izvorului ultim al ei, această distincţie 
este iarăşi vădită. 

Dar chiar şi la chinezi, la care religia pare a avea un caracter mai 
accentuat panteist, divinitatea fiind văzută în legătură cu cerul şi cu 
pămîntul care hrăneşte, o privire mai atentă şi mai obişnuită cu 
nuanțele observă deosebirea între natura luată în sine şi divinitatea ce 
sălăşluieşte numai în ea, fiind vorba mai curînd de un panenteisrn 
decît de un panteism. (Vezi citatele din A. leremias, Allgemeine 
Religionsgeschichte, în paginile noastre anterioare). 


4. În sfîrşit, un al patrulea element specific şi necesar al oricărei 
religii este credinţa în autorevelurea realităţii divine. Este o con- 
vingere universală la credincioşii tuturor religiilor că divinitatea s-a 
revelat sau se revelează ea însăşi şi ştirile despre ea nu sînt o con- 
strucţie a minţii sau a fanteziei omeneşti, o autorevelare a spiritului 
uman, cum spune dl. Blaga. 

Popoarele primitive vorbesc despre o comunicare străveche între 
Părintele tuturor şi oameni; chinezii vorbesc şi ci de o revelaţie (A. 
leremias, Op. cit. p.179); în imnele vedice credinciosul poartă con- 
vorbiri cu Varuna, cu Indra; Buddha se consideră un organ al reve- 
laţiunii şi aşa îl.consideră şi aderenţii. 

Avem în acest element al religiei un nou punct care o deosebeşte 
radical de orice metafizică. În vreme ce metafizicianul urcă de la 
realităţile văzute spre temelia lor prin deducţii sau prin imaginaţie, 
omul religios crede că acele realităţi s-au descoperit ele însele. Din 
nou se arată că religia nu poate fi redusă la metafizică; din nou con- 
statăm că religia nu poate trăi, asemenea ştiinţei, artei, sau metafizicii, 
dih conştiinţa că e un produs al spiritului omenesc, o autorevelare a 
acestuia, ci are lipsă de credinţa că însăşi divinitatea s-a descoperit. 
Propriu-zis credinţa şi autorevelarea divinității formează un întreg. 
Credinţa nu poate avea loc unde omul ştie că anumite cunoştiinţe nu 

sînt decît produse ale spiritului propriu, dar e necesară unde trebuie 
să afirme cu certitudine o realitate dincolo de spiritul propriu. Ştiinţa 
nu are lipsă de credinţă, pentru că ea se ocupă cu natura 
înconjurătoare, cu elementele ei componente experiabile prin simţuri 
şi prin aparate. Metafizica nu are lipsă de credinţă pentru că tot ce 
proiectează spre vedere e un produs al spiritului propriu şi în spiritul 
propriu nu e necesar să se creadă. Chiar cînd o metafizică nu are un 
caracter subiectiv ca la dl. Blaga, ci afirmă anumite realităţi obiective 
de temelie, a ajuns la afirmarea lor prin anumite judecăţi ale spiritului 
omenesc, sau sînt văzute într-o continuitate cu ordinea naturii (dar 
nici în cazul din urmă nu prin experiment, ci prin deducţii). 
Metafizica, de orice fel ar fi ea, nu poate avea nici o certitudine, 
pentru că nu admite o întîlnire directă cu realitatea ultimă prin auto- 
revelarea ei spontană, iar pe de altă parte nu e posibilă o supunere a 
acelei realităţi sub simţuri sau sub aparate ca în ştiinţă, aflîndu-se la 
temelia neexperimentabilă a naturii. Ea rămîne totdeauna produs al 
spiritului omenesc, mai mult sau mai puţin bazat pe anumite indicii 
reale. Conştientă de aceasta, ea nu poate avea o certitudine. Numai o 
metafizică materialistă, care nu admite altceva decît ceea ce poate fi 
experimentat, poate avea o certitudine. Dar aceasta nu e metafizică 
propriu-zis. Certitudine despre realităţile ultime, cînd acestea sînt con- 
cepute ca neexperimentabile, ca dincolo de planul material, nu se poate 
avea decît prin năvălirea lor în faţa spiritului omenesc, prin auto- 
revelarea lor. De aceea credinţa în anumite realităţi ultime şi auto- 
revelarea lor ţin împreună, precum ţin împreună, după cum am văzut 
credinţa şi caracterul neautomat, supraautomat, deci personal şi su- 
pranatural al divinității. Religia le afirmă pe amîndouă, deoarece 
formează un întreg. Metafizica nu se bazează pe nici una. Metafizica 
e mulţumită să se ştie mai mult sau mai puţin produs al spiritului 
omenesc. Ea nu încetează prin aceasta de-a fi. Religia, ca să existe, 
are lipsă de credinţă, adică de credinţă în revelaţie. 

Metafizica, din principiu, ca una ce vrea să fie operă a omului, nu 
se consideră ca mijloc de intrare în contact cu realitatea ultimă, care 
îi este obiectul; ea îşi dă seama că în cadrul ei nu se face o trans- 
cendere reală de la spiritul cugetător la realitatea ultimă. Religia însă 
trăieşte din această certitudine a unei transcenderi reale, a unei întîlniri 

cu divinitatea. Ea dă dreptate metafiz;zri, care, ca efort al spiritului 
omenesc, îşi dă seama despre incapacitatea ei, prin urmare a spiritului 
omenesc, de-a se lansa prin sine însuşi în faţa sau în miezul realităţii 
ultime. Religia ştie despre metafizică, sau despre spiritul omenesc în 
eforturile sale proprii, ceea ce ştie despre sine însuşi acest spirit, că 
poate prin propriile sale puteri cel mult să schiţeze anumite bănuieli, 
mai mult sau mai puţin bogate şi verosimile despre realitatea din urmă, 
însă deplină certitudine nu poate cîştiga. Dar tocmai de aceea 
certitudinea religiei despre realităţile ultime e însoţită totdeauna de 
convingerea despre autorevelarea acelora. Dacă spiritul omenesc nu-şi 
poate da această certitudine — ca dovadă mormanul construcţiilor sale 
metafizice — ea nu poate veni decît dintr-un contact cu acea realitate, 
datorită nu spiritului omenesc, ci iniţiativei aceleia. În toate religiile 
există, spre deosebire de metafizică, conştiinţa certă a unei trans- 
cenderi reale a spiritului, dar nu prin spirit, ci prin realitatea divină. 
„Spre deosebire de metafizică, nu există religie reală, zice H. Scholz 
(Op. cit. p. 89), care să se simtă ca produs omenesc. Orice religie 
nefulsificată afirmă că este o legătură cu divinitatea, bazată nu pe 
capriciul omenesc, ci pe revelaţiunea divină. Şi să rămînă bine precizat: 
o legătură cu divinitatea, nu cu vreo energie cosmică sau fizică, cum 
se pronunţă Domnul Spencer.“ 

Dacă dl. Blaga a dat dreptate conştiinţei manifestate de spiritul 
omenesc în metafizică, reţinînd imposibilitatea întilnirii lui reale cu 
transcendentul, prin propria iniţiativă, de ce nu acordă aceeaşi dreptate 
conştiinţei manifestate de acelaşi spirit în religie, recunoscînd trans- 
cenderea lui prin iniţiativa divinității, a realităţii ultime? 

În orice caz, religia se prezintă atît de radical deosebită de meta- 
fizică şi de toate celelalte ramuri ale culturii omeneşti, încît nu poate 
fi tratată cu criteriile cu care se judecă acelea fără a fi nimicită în 
ceea ce are ea caracteristic. 

DI. Lucian Blaga s-a aflat în faţa a doi martori: metafizica şi reli- 
gia. Primul a spus: eu nu pot depune nici o mărturie despre lucrurile 
de care mă întrebi, pentru că ele se află la o mare distanţă şi eu nu 
le pot vedea. 

Al doilea a spus: eu pot să-ţi spun că lucrurile de care mă întrebi 
există şi ele sînt în linii mari aşa şi aşa, nu pentru că aş fi mai în 

stare să văd de la distanţă decît antevorbitorul, ci pentru că ele s-au 
deplasat spre mine. 

DI. Lucian Blaga a răspuns la urmă astfel: tu cel de-al doilea n-ai 
dreptate, numai cel dintii. 

E just acest procedeu? 

Cînd ultimele temeiuri pentru aceste lucruri sînt mărturiile con- 
ştiinţei omeneşti, de ce să dau crezare numai unora? Reprezintă măcar 
metafizica cea mai mare parte a conştiinţei omeneşti? Şi apoi nu caută 
şi metafizica de cele mai multe ori să se pună de acord prin con- 
juncturile sale cu religia? 

Corect ar fi fost să caute dl. Blaga să atle de nu cumva au dreptate 
amîndoi martorii. 

Dar la acestea vom reveni, cînd vom trece la problema adevărului 
religiei. 

H. Scholz spune: „O analiză a religiei, care nu pătrunde pînă la 
noţiunea Revelaţiei, nu e analiză a religici empirice; este ideologie, 
nu filosofie religioasă“ (Op. cit. p. 114). 

DI. Lucian Blaga a recunoscut că toate religiile revendică pe seama 
lor o revelaţie divină. Dar s-a mvlţumit să constate acest fapt fără 
nici o urmare. În definiţia ce-a dat-o religiei, n-a ţinut seamă de el, 
ci a adus-o sub un numitor comun cu metafizica, deşi aceasta nu 
pretinde că se bazează pe Revelația divină, ci se recunoaşte ca produs 
al spiritului omenesc. Dl. Blaga l-a constatat şi-a rîs ca de o naivitate, 
trecînd mai departe. Dar acesta nu-i un procedeu serios. La înţelegerea 
unei realităţi se cere cercetarea sensurilor şi cauzelor tuturor laturilor 
care le prezintă; trecerea cu vederea a unor laturi importante, nu este 
explicaţie. 

DI. Blaga a comis şi o uluitoare greşeală de judecată: constatînd 
că fiecare religie pretinde pentru ea Revelaţiunea divină, a tras, fără 
să supună chestiunea vreunei analize, concluzia că nici una nu are 
dreptate. Nu e mai justă concluzia că toate au dreptate? Cum s-ar 
explica altfel convingerea universală a omenirii (căci toată omenirea 
normală e religioasă) despre Revelaţiune? (Cel puţin dl. Blaga să fi 
încercat o altă explicaţie). | 

Dacă am avea de-a face cu o afirmare arbitrară, voită, ar mai merge 
bagatelizarea şi blamarea ei. Dar este o afirmare mai adîncă decît cele 
voite, decît cele plănuite, 

În fond „teologii“ diferitelor religii — care nu sînt decît oameni 
credincioşi din omenirea universală credincioasă, ce-şi articulează 
credinţa în numele tuturor — nu se află într-un dezacord atît de total, 
cum vrea să-i prezinte compătimitor dl. Blaga pentru a dovedi că nici 
unii n-au dreptate ci numai D-sa. Ei sînt mai apropiaţi între ei decît 
e dl Blaga faţă de indiferent care grupă. Ei toţi reprezintă şi afirmă, 
pe lîngă anumite deosebiri, un fond comun al tuturor religiilor, care 
constă din cele patru puncte amintite. În privinţa acestor puncte, dl. 
Blaga nu se mai poate prevala de deosebirea între religii şi teologii, 
pentru a le nega. D-sa a comis o gravă eroare cînd de la deosebirile 
pe chestiuni, să zicem de al doilea grad, a conchis la neadevărul rea- 
lităţilor de primul grad. 

Dar despre fondul comun şi adevărat al tuturor religiilor şi despre 
diferitele spălăciri şi schimonosiri ale acestui fond, ca şi despre rea- 
lizarea lui integrală în creştinism, vom trata în cele ce urmează. 


5. Acum trebuie să mai amintim un element care intră în definiţia 
religiei, în fondul comun al religiozităţii universale. 

Acest element este o anumită aşteptare, încredere şi speranţă cu 
care se leagă omul de divinitate în privinţa destinului său. Mai mult 
sau mai puţin clar, credincioşii tuturor religiilor nădăjduiesc într-o 
continuare veşnică a existenţei lor cu ajutorul divinității şi a anumitor 
practici, prin care se conformează voii acelei divinităţi sau rînduieli 
stabilite de ea. De asemenea, mai totdeauna omul credincios se aş- 
teaptă şi la anumite ajutorări din partea divinității, în cursul vieţii 
acesteia. 

Conştiinţa umană universală aşteaptă şi crede într-o salvare a o- 
mului de sub puterea măcinătoare a naturii sau a unor forţe rele, într-o 
ridicare a destinului său peste destinul trecător al lucrurilor din natură. 
Aşteptarea e un instinct adînc al firii omeneşti, credinţa e puterea 
tainică dată omului deodată cu oricare religie. 

Toate aceste cinci elemente ale religiei se ţin împreună ca un bloc. 
Nu există religie care să nu prezinte într-o formă fie cît de spălăcită, 
aceste cinci elemente. Nu se poate da o explicaţie a religiei, ca realitate 
specifică şi atît de importantă a sufletului uman, fără să se ţină seama 
de ele. Prin aceste cinci elemente comune, fiecare religie pledează 
pentru adevărul tuturor celorlalte religii. 

Dar cînd spunem că cele cinci elemente ţin împreună, înţelegem 
şi aceea că între ele este o strînsă legătură. Unul se explică prin 
celelalte. Credinţă fără divinitate personală şi fără revelaţie nu poate 
exista, precum am văzut. De asemenea nici fără prezenţa unui scop, 
cum este cel al salvării existenţei. Toate elementele exprimă în fond 
convingerea despre o anumită legătură specială de caracter supra-auto- 
mat, personal, ce există între divinitate şi om în interesul salvării 
acestuia, convingerea omului despre posibilitatea salvării sale într-o 
şi printr-o comuniune specială cu divinitatea şi despre interesul 
acesteia de a-l salva. 

Conştiinţa aceasta universală a omenirii trebuie luată în serioasă 
consideraţie. Aici trebuie să se ascundă un adevăr, E adevărul oricărei 
religii. Dar nici o religie nu dă acestei aşteptări şi convingeri un răs- 
puns atît de clar ca religia creştină. Acesta e adevărul creştinismului, 
la lumina căruia ies în relief şi insuficienţele celorlalte religii. 

Dar dacă nu există religie, care să nu fie un bloc al celor cinci 
elemente, nu înseamnă că unele din ele nu se pot întîlni şi în alte 
fenomene ale spiritului omenesc. Elementele 2 şi 5 se pot întîlni şi 
în unele metafizici, iar elementul 3 în magia luată pentru sine (în 
religie acest element se cam include în elementul 2). Dar putere 
religioasă nu au decît în legătură cu elementele 1 şi 4, cu credinţa şi 
revelaţiunea. De pildă: un Dumnezeu care nu se revelează pierde din 
relieful spontan, personal. Dumnezeu se revelează nu numai pentru a 
se face cunoscut omului, ci şi pentru a-şi arăta interesul ce i-l poartă, 
calitatea de persoană capabilă să-l revendice întreg. Revelaţiunea nu 
e numai ceva care explică naşterea şi existenţa credinţei, ci dă şi o 
anumită -calificaţie divinității. 

Numai o divinitate crezută şi revelată este o divinitate a religiei. 

Credinţa şi Revelaţiunea sînt elementele specific religioase şi dau 
acest caracter şi ideii de divinitate. (Desigur că asupra legăturilor celor 

5 elemente s-ar putea insista mult, lămurindu- se o serie întreagă de 
probleme). 

Pe de altă parte elementele 2, 3 şi 5 formează conţinutul religiei, 
iar elementele 1 şi 4 actul uman şi actul divin prin care elementele 
2, 3 şi 5 devin conţinut al religiozităţii. 

Întrebările cele mari cu privire la adevărul religiei se vor con- 
centra, prin urmare, în jurul problemei credinţei şi revelaţiunii. Vom 
vedea că între ele este o strînsă legătură. Nu se poate explica realitatea 
credinţei fără revelaţiune. Credinţa e pe de o parte cea mai profundă 
realitate a fiinţei umane şi cel mai sigur semn al unei obiectivităţi 
transsubiective, dar în acelaşi timp ea nu poate exista fără această 
obiectivitate, deci fără revelaţie. Ea este o realitate umană şi divină 
în acelaşi timp. Ea are un caracter bipolar real. În existenţa ei se 
include realitatea revelaţiei. Aceste două probleme fac una între ele. 
Dar să nu anticipăm. Să procedăm metodic. 


V. Adevărul Religiei 


Înţelegem prin adevărul religiei realitatea obiectivă care co- 
respunde conştiinţei religioase. Există vreun adevăr al religiei? Şi cum 
se poate trece de la definiţia religiei, adică a conştiinţei religioase 
universal-umane, la realitatea obiectivă care-i corespunde? 

Cele cinci elemente, despre care am constatat că intră în mod ne- 
cesar în constituţia fiecărei religii, ne arată sfera de adevăr pe care 
pretind că o reprezintă, nu o religie sau alta, ci toate la un loc. Pro- 
blema adevărului religiei în general, se reduce deci la această sferă 
comună a religiozităţii universale. Faptul că anumite lucruri sînt măr- 
turisite de conştiinţa întregii omeniri, le asigură de la început un 
avantaj în dezbaterea problemei adevărului, faţă de alte lucruri pe care 
le-ar mărturisi numai o religie sau alta. 

Să punem deocamdată faţă în faţă sfera de adevăr pretinsă de toate 
religiile şi aceea pe care o recunoaşte dl. Lucian Blaga, pentru a vedea 
în primul rînd deosebirile şi în al doilea de nu cumva temeiul care 
l-a făcut pe D-sa să recunoască sfera D-sale de adevăr nu asigură tot 
atît de mult sfera de adevăr pretinsă de religie în general. 

Punînd de o parte certitudinea credinţei, care reprezintă aparatul 
receptiv al realităţilor obiective şi amînînd întrebările speciale pe care 
le suscită existenţa ei misterioasă, constatăm că religia în general se 
prevalează de realitatea transsubiectivă a unei divinităţi deosebite de 
natură, purtînd un anumit interes omului şi capabilă să-l poarte, ceea 
ce se arată în conştiinţa universal-umană despre revelarea ei şi despre 
un anumit ajutor ce-l dă omului în scopul salvării lui; deci o divinitate 
oarecare personală, purtînd o grijă pozitivă omului. Orice religie pre- 
tinde, are certitudinea că ştie atîta. 

Faţă de această sferă de adevăr de realitate ştiută a religiei, care 
este sfera de adevăr recunoscută de dl. Lucian Blaga şi peste care 
afirmă că nu se mai poate şti nimic? 

Dl. Blaga afirmă că nu putem şti din realitatea transsubiectivă decît 
atîta că există. Încolo, absolut nimic. Ea rămîne un mister impene- 
trabil. Tot ce umblă în mintea noastră este construcţie subiectivă, mit. 
(D-sa a construit de asemenea o imagine a realităţii în frunte cu un 
Mare Anonim, care pe de o parte a tăiat din periferia fiinţei sale, mici 

şi nenumărate părticele din care se compun lucrurile şi oamenii, iar 
pe de alta veghează cu teamă şi cu foarfeca în mînă să nu cumva să 
cunoască vreo făptură ceva din realitate, sau să se înalte cumva şi 
să-i pericliteze dominaţia. Dar construcţia aceasta a d-lui Blaga trebuie 
considerată de asemenea un mit, cel mai inconsistent şi mai meschin 
din cîte există şi cel mai incompatibil cu vreo ordine morală). 

Deci este o deosebire simţitoare între sfera de adevăr a religiei şi 
cea a d-lui Blaga, aşa încît nu poate fi vorba nici din punctul acesta 
de vedere de vreun acord între D-sa şi creştinism, odată ce nu poate 
fi măcar de unul între D-sa şi oricare religie necreştină. D-sa nu admite 
că e posibil să se cunoască nici măcar acest minim comun al tuturor 
religiilor, deci chiar şi acest minim comun este o iluzie. (Repetăm: 
dacă dl. Blaga ar fi spus numai că prin raţiunea naturală, în cadrul 
filosofici, nu se poate ajunge la o sferă de adevăr mai extinsă, fără 
să fi declarat că nu există nici o altă posibilitate, teza D-sale s-ar fi 
putut împăca cu punctul de vedere religios. Dar D-sa a ţinut să vor- 
bească şi despre religie şi creştinism, susținînd apriat că nici religia 
nu dispune de vreo putere deosebită de a lărgi sfera de cunoaştere a 
realităţii ultime). 

Deci pe cînd orice religie afirmă cu certitudine că realitatea are în 
fruntea ei o putere sau mai multe de caracter oarecum personal, purtînd 
un interes pozitiv, favorabil omului şi revelîndu-şi existenţa şi acest 
interes, dl. Lucian Blaga spune că nu ştim absolut nimic, decît că 
există o realitate misterioasă. 

Să trecem acum la întrebarea: de unde ştie dl. Lucian Blaga măcar 
atita cît ştie, că există anume o realitate transsubiectivă? 

Am văzut că D-sa admite două feluri de cunoaştere: cvasi- 
cunoaşterea şi cunoaşterea-negativ. 

Despre cvasi-cunoaştere spune că ține locul realităţii transsubiec- 
tive, e un semn cognitiv al ei. 

De unde ştie dl. Blaga că această cunoaştere ține locul unei rea- 
lităţi obiective, că e un semn inadecvat al unei anume realităţi? 

lată răspunsul D-sale: 

Noi observăm că totdeauna aceleiaşi transcendenţe, aceleiaşi 
realităţi obiective, îi răspundem cu acelaşi fenomen de conştiinţă. La 
una şi aceeaşi realitate obiectivă misterioasă subiectul nostru răspunde 


56 


cu senzaţia roşu, şi nu cu senzaţia verde sau galben. Există deci o 
corespondenţă constantă între un anumit fenomen de conştiinţă pretins 
cognitiv şi o anumită transcendenţă. „Fenomenul de conştiinţă poate 
fi privit ca semn cognitiv al unei transcendenţe numai atunci cînd 
subiectul individuat reacţionează constant cu aceeaşi transcendenţă. 
Dacă subiectul individuat ar răspunde la contactul cu una şi aceeaşi 
transcendenţă în fiecare moment cu alt fenomen de conştiinţă, dacă 
subiectul individuat s-ar deda la o reacțiune capricioasă, nu ar mai fi 
dată nici o posibilitate ca aceste fenomene de conştiinţă să fie con- 
siderate semne ale unei transcendenţe... Cînd subiectul individuat răs- 
punde unei transcendente iraționale de pildă cu senzaţia roşu, acest 
fenomen de conştiinţă se transpune printr-un salt pe planul valorilor 
cognitive, prin aceea că subiectul cognitiv constantizează această reac- 
țiune. Dacă subiectul individuat, cuprins pe neaşteptate de-o ire- 
zistibilă spontaneitate şi inconsecvenţă, ar răspunde uneia şi aceleiaşi 
transcendenţe în fiecare clipă cu alt fenomen de conştiinţă, de pildă 
în momentul de faţă cu senzaţia roşu, în momentul următor cu sen- 
zaţia verde, apoi cu senzaţia galben etc., s-ar face cu neputinţă trans- 
punerea fenomenului de conştiinţă într-un angrenaj cognitiv“ („Cen- 
sura Transcendentă“, p. 144-146). 

Constantizării acesteia dl. Blaga îi atribuie aşadar virtutea de-a ne 
asigura nu numai de o realitate transsubiectivă în genere, ci şi de o 
realitate specială corespunzătoare cu fiecare fenomen de conştiinţă 
cognitiv. Nu ştim cum e acea realitate specială, dar fenomenul de 
conştiinţă care îi răspunde constant o indică în mod deosebit pe ea. 
Fenomenul de conştiinţă special e suscitat anume de ea. „Infiltraţiile 
categoriale în materialul concret nu au un caracter întîmplător. Un 
material de-o anume ţinută, de-o anume structură, e îmbrăcat cu 
oarecare organică stabilitate în unul şi acelaşi mod categorial. Dacă 
unul şi acelaşi complex concret e etichetat cu un maximum de ton- 
stanţă cu acelaşi nume categorial, acest nume-mod categorial, deşi 
subiectiv, se preface el însuşi în semn al obiectului. Şi e firesc să fie 
aşa: aplicarea unui mod categorial depinde, din moment ce o 
reacțiune e constantizată, numai şi numai de individualitatea ca atare 
a obiectului“. 

Prin urmare toată siguranţa realităţii obiective în genere şi a unor 
realităţi obiective speciale şi-o ia dl. Blaga din paralela constantă 
între diferitele fenomene de conştiinţă cu sens cognitiv şi trans- 
cendenţă. 

Este momentul însă să observăm că, din perspectiva exagerat 
subiectivistă în care s-a situat, argumentul paralelei constante este in- 
consistent. De unde ştie dl. Blaga că rranscendența de care vorbeşte 
e transcendenţă reală? E adevărat că în cazurile acestea subiectul are 
conştiinţa despre două lucruri: senzaţia proprie şi obicctul trans- 
subiectiv. Dar cine ne asigură că obiectul nu e şi el tot numai o 
emanaţie a conştiinţei ca şi senzaţia? Obiectul face şi el parte oarecum 
din fenomenul de conştiinţă. Paralela constantă a doi factori ar putea 
fi o repetare din cînd în cînd a unui singur factor, a unui fenomen de 
conştiinţă sub puterea unor legi imanente ale spiritului; o repetare cu 
aparenţe de dublură. 

Ca să poată admite o realitate transsubiectivă, dl. Blaga a trebuit 
să se încreadă în mărturia conştiinţei. Altă dovadă despre realitatea 
transsubiectivă nu există. Conştiinţa este aceea care mărturiseşte că 
obiectele ce i se înfăţişcază ca deosebite de senzațiile ce i le provoacă, 
sînt reale. Dar o dovadă de dincolo de conştiinţă nu ne putem procura. 
Unii nu cred mărturiei conştiinţei. Aceştia sînt subicetiviştii radicali. 
Alţii cred, Aceştia admit obiectivitatea cunoştinţelor noastre, (În 
timpul din urmă se semnalează o întoarcere a filosofiei de la sub- 
iectivism la ontologie. A se vedea afară de H. Scholz, Op. cit., în 
special: Nikolai von Hartmann, Das Problem der 
Realitâitsgegebenheit, Berlin 1931 şi John Cuhlberg, Das Du und die 
Wirklichkeit, Upsala 1932. Dar această întoarcere spre ontologie are 
la bază în ultimă analiză încrederea în mărturia conştiinţei. Filosofii 
aceştia constată că sînt acte de conştiinţă prin care se afirmă realitatea 
obiectelor transsubiective şi structura acestor acte de conştiinţă se 
deosebeşte de structura actelor de conştiinţă prin care nu se afirmă o 
asemenea realitate, prin faptul că în primul caz obiectele se impun 
conştiinţei ca entităţi ce nu pot fi schimbate arbitrar, sau socotite ca 
neexistînd, cum se întîmplă în al doilea caz; un castel închipuit 
depinde de mine să mi-l închipui sau nu, dar unul real mă sileşte să-l 
cunosc sau recunosc aşa cum este. J. Cuhiberg, Op. cit. p. 186). 

Dl. Lucian Blaga, admiţind că, în dosul obiectelor de care 
mărturiseşte conştiinţa că nu sînt produse de ea şi sînt deosebite de 
senzaţie, este o realitate transsubiectivă şi încă una specială de fiecare 
dată cînd avem o senzaţie specială, dovedeşte că se încrede în mărturia 
conştiinţei. D-sa, afirmînd în mod foarte accentuat că nu se poate ieşi 
din lumea conştiinţei, pentru a se intra în lumea obiectelor, recunoaşte 
implicit că se încrede în ceea ce-i mărturiseşte conştiinţa despre 
realitatea obiectelor. (Pentru convingerea despre transcenderea spre 
realitatea ca mister ce are loc în cunoaşterea-negativ, dl. Blaga nu dă 
nici măcar un argument cu aparenţă de obiectivitate, ca cel al paralelei 
constante. S-ar părea că aici se încrede pur şi simplu în simţămîntul 
conştiinţei. Probabil însă că şi această convingere din cunoaşterea- 
negativ o bazează implicit tot pe fenomenul paralelei constante din 
cvasi-cunoaştere). 

DI. Lucian Blaga este aşadar, prin afirmare ostil credinţei, dar 
neavînd nici o altă ieşire spre realitate, practică în fond credinţa. Prin 
ceea ce afirmă este contrar religici, prin ceea ce face îşi însuşeşte, 
fără să vrea, manifestarea sufletului omenesc din religie. 

Odată ce-l vedem pe dl. Lucian Blaga practicînd, fără să vrea, 
actul de încredere în conştiinţă, am putea să arătăm cum datoria de 
consecvență l-ar obliga să admită şi alte mărturii ale conştiinţei în ce 
priveşte realitatea obiectivă. Conştiinţa ne mărturiseşte nu numai că 
este un anumit obiect, ci şi cur este. Pe baza cărui fapt admite prima 
mărturie, iar pe a doua nu? Dl. Lucian Blaga se provoacă la diferitele 
rezultate ale ştiinţei, care prezintă anumite lucruri ca fiind altfel de 
cum ni se arată. (Materia de pildă e arătată de ştiinţă ca energie, iar 
conştiinţa ne-o mărturiseşte ca lucru solid). Dar nu este exclus ca 
unul şi acelaşi lucru să aibă mai multe aspecte, mai multe trepte. 
Conştiinţa ne mărturiseşte pe cea care stă pe cel mai proeminent plan. 
S-ar mai putea provoca dl. Blaga la varietatea mărturiilor diferitelor 
conştiinţe umane în ce priveşte felul de-a fi al unui lucru. Dar cînd 
nu s-ar admite aplicarea şi în acest caz a ideii mai multor aspecte ale 
aceluiaşi lucru, am putea aminti că pe lîngă toată varietatea diferitelor 
conştiinţe în ce priveşte anumite detalii, în linii mari un lucru se 
prezintă tuturor conştiinţelor omeneşti în acelaşi fel. Un anumit pom 

e mărturisit de conştiinţa tuturor oamenilor ca verde, sau ca avînd 
răcăcini. 

LI. Lucian Blaga afirmă că nu unanimitatea conştiinţelor contează 
ca for decisiv pentru stabilirea realităţii transsubiective, ci numai 
paralela constantă pe care i-o mărturiseşte conştiinţa proprie. 
(Afirmarea aceasta s-ar putea aduce şi împotriva D-sale, spunîndu-se 
că varietatea de păreri cu privire la unul şi acelaşi lucru nu poate 
clătina adevărul mărturiei conştiinţei mele despre felul de-a fi al unui 
obiect ce mi se prezintă). Dar chiar dacă aşa ar fi, odată ce conştiinţa 
oricărui ins luat izolat mărturiseşte nu numai despre existenţa în 
genere a diferitelor obiecte în faţa diferitelor senzaţii ale ei, ci şi 
despre un anumit mod de-a fi al acelor obiecte, nu vedem motivul 
pentru care dl. Blaga ar primi numai prima mărturie a conştiinţei, nu 
şi-a doua, cu atît mai mult, cu cît, pentru D-sa nu contează, ca un 
semn de îndoială, varietatea de mărturii a altor conştiinţe despre 
modul de-a fi al unui obiect sau altul, 
= Deci dl. Lucian Blaga ar trebui să aleagă una din două: sau să nu 
acorde crezămînt nici unei mărturii a conştiinţei, declarîndu-se pentru 
un scepticism absolut, sau să acorde crezămînt oricărei mărturii sta- 
tornice şi nearbitrare a conştiinţei despre realitatea transsubiectivă. 
Scepticismul e un non sens. El face imposibilă orice afirmare, chiar 
una negativă. Împotriva lui se revoltă logica şi existenţa cu tensiunile 
prezente în ea, care vorbesc de anumite rosturi. DI. Lucian Blaga a 
simţit că nu poate opta pentru el. Îşi făcea de prisos însăşi filosofia 
D-sale. Dar punctul la care s-a oprit, optînd împotriva scepticismului 
absolut, e ales în mod arbitrar. Odată ce se încrede în mărturia con- 
ştiinţei, trebuie să admită că cunoaştem mai mult. Altfel, prin neîn- 
crederea ce-o manifestă faţă de alte mărturii statornice şi profunde 
ale conştiinţei, îi subminează demnitatea de crezare în genere şi face 
loc scepticismului radical. Kant, cînd a stabilit ce e valabil în cunoaş- 
terea noastră şi ce nu, a ţinut seama atît de constiinţă în genere cu 
formele şi judecăţile ei universal valabile, cît şi de rolul ce-l are lucrul 
în sine în formarea conţinuturilor cognitive. El s-a ridicat peste arbi- 
trar, punînd la îndemîna fiecăruia temeiurile mai adinci pentru care 
are să considere că din realitatea transsubiectivă cunoaştem numai 
atita. 

DI. Lucian Blaga nu dă nici un temei mai adînc. Poziţia D-sale e 
cu totul arbitrară. Dacă ar fi spus: admit tot ce îmi mărturiseşte cor- 
ştiinţa în cazurile de paralelă constantă, ar fi dat un criteriu mai puţin 
arbitrar. Dar D-sa a spus: admit numai mărturia conştiinţei despre 
existenţa în genere, în cazurile de paralelă constantă. Acesta e un 
ctiteriu cu totul arbitrar. Dar în fond se străvede şi la D-sa, împotriva 
voinţei proprii, că temeiul -pentru care nu admite din mărturiile 
conştiinţei în cazurile de paralelă constantă decît pe aceea despre exis- 
tenţa unei realităţi transsubiective în genere, este voinţa de-a fi în 
acord atît cu realitatea obiectivă neschimbătoare, cît şi cu mărturia 
tuturor conştiinţelor. D-sa s-a gîndit că acesta e un minim care nu va 
fi desminţit nici de realitatea obiectivă însăşi, nici de opinia altora. 

Dar dacă D-sa nu şi-a dat seama sau n-a voit să-şi dea seama 
despre criteriul mai adînc şi mai obiectiv, ce stă la baza alegerii D- 
sale, care fără acel criteriu e arbitrară, sîntem datori să-l punem noi 
în lumină şi să-l luăm ca normă ce decurge în mod necesar din pro- 
cedeul d-lui Blaga, pentru stabilirea a ceca ce putem cunoaste din 
realitate. 

Criteriul, care se desprinde astfel din procedeul d-lui Blaga, se 
poate formula: trebuie socotită cunoaştere reală şi sigură tot ceea ce 
mărturiseşte în toate timpurile conştiinţa universal-umană ca atare, în 
cazurile de paralelă constantă a fenomenului de conştiinţă cu o trans- 
cendenţă. 

În fond mărturia conştiinţei universal-umane despre un anumit as- 
pect neschimbat al realităţii nu înseamnă altceva decît că realitatea 
presează statornic, neschimbat asupra conştiinţei universal-umane, că 
îi stă deschisă, i se comunică permanent, cu acel aspect; că omenirea 
nu e formată din monade hermetic închise, ci se află într-o comunicare 
permanentă cu realitatea, că aceasta i se revelează. Mărturia conşti- 
inţei universal-umane despre cunoaşterea a ceva din realitatea trans- 
subiectivă înseamnă o permanentă revelare a acelei realităţi. Cel puţin 
aceasta e mărturia conştiinţei. Şi, afară de filosofia idealistă şi de 
scepticismul absolut, toţi cugetătorii admit mărturia ei. Implicit, chiar 
şi dl. Lucian Blaga. 

Analizînd fenomenul religios, am găsit patru elemente (2, 3, 4, 5) 
pentru care mărturiseşte conştiinţa universală şi de totdeauna a ome- 


61 


nirii. Toţi oamenii au fost convinşi în toate timpurile despre: existenţa 
unei realităţi ultime cu oarecari trăsături personale, de caracter su- 
pranatural, revelîndu-se omului şi avînd un interes pentru salvarea lui 
din automatismul distrugător al naturii. Existenţa divinității şi 
revelarea ei formează obiectul unci mărturii permanente şi universale 
a conştiinţei omeneşti. Aceste elemente întrunesc perfect norma for- 
mulată mai sus pentru stabilirea conţinutului real al cunoaşterii noas- 
tre. Chiar dacă nu s-ar cuprinde între elementele religiei în mod ex- 
plicit şi convingerea despre revelarea divinității, ci numai despre exis- 
tenţa ei şi totuşi, în baza faptului că nu există mărturie statornică şi 
unanimă a conştiinţei umane despre existenţa unei realităţi, fără ca 
acea realitate să nu se reveleze, presînd oarecum asupra conştiinţei, 
siguranţa revelării divinității ar fi în afară de orice îndoială. Cu atît 
mai mult e întărit acest adevăr prin convingerea explicită a umanităţii 
despre revelarea divinității. 

Va fi dec: o mare varietate în credinţele omenirii cu- privire la 
felul cum e divinitatea, la felul cum sc revelează, la felul cum ajută 
pe om, la couiinutul mai precis al țintei spre care e dus omul. În 
această privinţă probabil că subiectivitatea creatoare de mituri a ome- 
nirii, toată varictalca ci de structuri psihice şi de înclinații, joacă un 
mare rol. Dar nu e mai puţin adevărat că cele cîteva linii străbat ca 
o nervură statornică şi universală în tot haosul de închipuiri omeneşti. 
De asemenea trebuie remarcat că convingerea despre revelarea divi- 
nităţii şi despre interesul pozitiv ce-l poartă omului constituie anumite 
precizări ale fiinţei divine, care fac închipuirile contrare neverosimile 
şi repudiate de conştiinţa umanităţii. De pildă un mit ca cel construit 
de dl. Lucian Blaga despre un Mare Anonim, care nu e purtat de nici 
un interes pozitiv, favorabil către omenire, ci e dominat numai de 
teama să nu fie răsturnat, este contrar liniilor generale pe care le 
cunoaşte conştiinţa universal-umană ca fiind proprii divinității şi le 
respinge cu o neverosimilitate absurdă, 

(Pe de altă parte, să încrestăm că şi la dl. Blaga se observă într-o 
anumită formă convingerea despre elementul 5 al religiei, despre un 
anumit destin superior al omului în raport cu natura, realizat,dacă nu 
cu ajutorul iubitor al Marelui Anonim, totuşi printr-o orînduire a lui. 
DI. Blaga dă întregii construcţii de închipuiri a spiritului uman — 

în lipsa cunoaşterii pozitive a realităţii — un rost. Prin ele se realizează 
o formă majoră a spiritului. „Cvasi-cunoaşterea înseamnă o transpu- 
nere a unor fenomene vitale psihice pe portativul spiritului. Avem 
deci aici de-a face cu o cvasi-realizare, dar nu cu o realizare autentică 
a spiritului. Cunoaşterea-negativ, prin ideea misterului existenţial, e 
în schimb o autentică realizare, sau ctulguraţiune a spiritului. (Cen- 
sura Transcendentă p. 195). Deci dl. Blaga recunoaşte o ţintă a acestei 
întocmiri a lucrurilor. Atunci nu mai e chiar totul un mister. L-am 
putea întreba: de unde cunoaşte această ţintă? N-ar putea să răspundă 
altceva decit: din mărturia universal-umană a conştiinţei. Deci Marele 
Anonim tot vrea o realizare a spiritului. Dar dacă se urmăreşte peste 
tot o ţintă specială cu omul, nu e zădărnicită ca pe de altă parte prin 
faptul că, după dl. Blaga, spiritul individual nu arc nemurire? Ce rost 
ar avea această, realizare a spiritului, sortit destrămării după o scurtă 
existenţă pămîntească? E totul un joc al Marelui Anonim. Prin urmare 
o ţintă reală nu există. DI. Blaga n-a putut să nu reţină un rudiment 
din conştiinţa universal-umană despre un destin special al omului, dar 
l-a anihilat prin alte elemente ale concepției D-sale. Peste tot ce 
realizare este aceasta prin iluzii? DI. Blaga a voit să asigure bogăția 
cunoaşterii omeneşti sacrificîndu-i obicctivitatea, ca şi cînd realitatea 
ar fi, fie extrem de săracă încât strădania şi progresul în cunoaşterea 
ei pozitivă n-ar îmbogăţi spiritul, sau omul ar ajunge să o cunoască 
deplin, fie periculoasă pentru spirit în caz că e cunoscută. Realitatea 
însă e atît de bogată şi de complexă, încît niciodată omul nu ajunge 
să o cunoască deplin, prin urmare nu e pericol nici să primejduiască 
pe Dumnezeu, nici să nu mai aibă cu ce se îmbogăţi spiritual. Nu e 
necesar să sacrificăm adevărul cunoaşterii şi comuniunea omului cu 
realitatea, pentru a salva posibilităţile lui de îmbogăţire şi de realizare 
cu spiritul. Vieţii triste de monade, conştiinţa omului îi preferă şi 
opune viaţa de comuniune cu realitatea, în special cu realitatea 
celorlalte subiecte. Iubirea, cure este inima vieţii noastre, ne grăicgte 
de necesitatea acestei comuniuni şi de realitate. lubirea e semnul unci 
cunoaşteri reale. E o iluzie şi iubirea? E o simplă tendinţă subiectivă, 
nesatisfăcută de întîlnirea noastră reală cu altul? lată unde duce 
filosofia d-lui Blaga). 


DI. Blaga ar putea ridica eventual obiecţiunea că prilejuri de 
paralele constante nu oferă decît obiectele lumii materiale, că numai 
ele constituie transcendenţele senzaţiilor. Însă mai puţin ar fi D-sa 
în drept să facă o asemenea restrîngere, odată ce toate însuşirile 
sensibile şi tangibile ale obiectelor afirmă că sînt produsul 
subiectivităţii şi prin urmare nu putem vorbi de caracterul material al 
obiectelor. Ar putea prezenta în altă formă obiecţiurea aceasta: ar 
putea spune anume că prilejuri de paralele constante nu oferă decît 
acele transcendenţe care se constituie, pentru conştiinţa noastră şi 
prin contribuţia ei, ca obiecte materiale. 

Dar constiinţa ne mărturiseşte tot atît de categoric despre trans- 
cendenţe de care, deşi nu le vede şi pipăie cu simţurile, e convinsă 
că sînt în preajma ei ca prilejuri de fenomene de conş:iiaţă constante. 
A nu admite decît mărturiile conştiinţei care vorbesc despre trans- 
cendenţele înfăţişate material, ar fi o procedură arbitrară. Cum s-ar 
explica atunci certitudinea perpetuă universal-umană despre ele- 
mentele ce intră în definiţia religiei? Cum s-ar explica de pildă 
deoscbirea de experienţă şi de certitudine ce-o are conştiinţa noastră 
în faţa unui obiect pur şi simplu, şi în faţa unui subiect omenesc, 
cînd simţim nu numai o presiune şi o întîlnire de ordin material, ci 
una de ordin voluntar, spiritual? N. Hartmann demonstrează existenţa 
unei realităţi obiective prin faptul că actele cognitive ce se referă la 
ea sînt scăldate în emoţii, prin care simţim o asprime a realului. (Die 
Härte des Realen, vezi Op. cit.). Cînd cunoaştem o realitate obiectivă, 
subiectul nostru nu e într-o situaţie pur teoretică, ci într-una 
emoţională: el suportă, păţeşte, îndură, aşteaptă, speră, se teme, 
doreşte, voieşte, iubeşte, urăşte, tot stări de suflet care arată că nu e 
singur, ci că se află în faţa a ceva, sau doreşte să se afle sau să nu 
se afle. Hartmann însă, după cum c firesc, spune că nu numai în raport 
cu realităţile ce ni se prezintă material trecem prin astfel de stări de 
conştiinţă, ci şi în raport cu anumite forțe, prezenţe, realităţi nevăzute, 
ascunse. Realitatea obiectivă a ceva nu stă numaidecit în vizibilitatea 
sa, ci în asprimea cu care o experiem. Subiectul altuia îl experiem 
mai accentuat, prin ură, prin iubire, prin dorinţă, decît obiectele 
materiale, sau decît ar fi în măsură să se explice dacă ar consta numai 
din trup. lubirea sau ura altuia este ea numai un produs subiectiv al 

eului propriu, sau o plăsmujre a noastră în faţa unei realităţi 
misterioase, cum ar rezulta din filosofia d- lui Blaga? Nu avem prin 
ele în anumită măsură o cunoaştere pozitivă a unei realităţi imateriale? 

Aşa se face că elementele amintite, care intră în definiţia religiei, 
se impun conştiinţei umane mai stăruitor, mai categoric decît toate 
aspectele lucrurilor văzute. Ar fi poate extrem de greu să se stabilească 
o sumă de aspecte ale lucrurilor văzute, în jurul cărora să existe un 
unanim şi definitiv acord al conştiinţei întregii omeniri. Dar cele cîte- 
va elemente găsite în toate religiile întrunesc această universalitate de 
convingeri. Astfel se poate spune că omenirea e mai convinsă despre 
existenţa divinității personale ce se revelează, decît de toate aspectele 
văzute ale lucrurilor. Afirmarea aceasta ne-o putem baza nu numai pe 
universalitatea acestei convingeri, ci şi pe adîncimea ei în orice 
conştiinţă umană. Nu există cunoştiinţă, idee, afirmare, care să fie 
susţinută de o convingere atît de adincă — aceasta e credinţa — ca 
afirmarea sau cunoşiiinţa despre existenţa unei divinităţi ce se 
revelează omului, purtată de un interes pozitiv pentru el. (Dar despre 
această latură de adîncime a convingerii în existenţa lui Dumnezeu, 
vom trata mai încolo). 

Extinderea universală a convingerii religioase e o dovadă despre 
o cunoaştere reală şi adecvată, în anumite limite, a divinității. Există 
o divinitate şi ea este în trăsături mari aşa cum e convinsă întreaga 
omenire: o divinitate superioară automatismului şi naturii, care se re- 
velează omului din interes pozitiv pentru el. 

Între ceea ce formează conţinutul unei convingeri atît de uni- 
versale şi de adînci — cea mai universală şi mai adîncă — şi realitatea 
obiectivă trebuie să fie o anumită adecvaţie. 

DI. Blaga ar vrea parcă să recunoască o anumită adecvaţie între 
o senzaţie, o idee sau o plăsmuire a noastră şi realitate, întrucît recu- 
noaşte că fiecare din acestea se datoresc unei anumite realităţi trans- 
subiective. „Orice variaţiuni în conţinutul cunoaşterii individuate se 
datoresc, în cazul unei maxime stabilităţi reactive a factorilor sub- 
iectivi, exclusiv unor variaţiuni în conţinutul transcendenţei“ (Censura 
Transcendentă p. 145). Dar mai departe nu precizează natura acestei 
adecvaţii. Nici nu putea după ce afirmase că nu putem cunoaşte nimic 
din realitate, decît că există ca un mister. Ideea D-sale corespunde 

cam următoarei imagini: există în spiritul nostru o seamă de piese de 
o anumită formă. În exteriorul spiritului există la fel o serie de alte 
piese necunoscute. Între fiecare piesă internă şi externă există un ast- 
fel de raport încât o anumită piesă din spiritul nostru nu poate fi pusă 
în mişcare decît de o anumită piesă din exterior, care îi corespunde 
într-un chip pe care nu-l cunoaştem. 

Două observaţii putem face pe marginea acestei teorii: întîi, dacă 
nu putem şti despre nici una din piesele externe decît acelaşi lucru, 
anume că e o realitate misterioasă, tot ce e în afară de noi se reduce 
la o masă întunecată de mister şi atunci cum mai poate afirma dl. 
Blaga că este o deosebire între diferitele piese externe? Să ne încredem 
în faptul că piesele noastre interne variază? Aceasta înseamnă să 
tragem o concluzie de ja ceva intern la ceva extern şi atunci de ce 
n-am trage şi alte concluzii? 

Al doilea: dar chiar numai pe baza acelei singure concluzii, rezultă 
că există o anumită adecvaţie între piesele din interioriul spiritului 
nostru şi cele din exterior. Există o mai mare potriveală între anumite 
piese din exterior şi anumite piese din spiritul nostru, decît între 
aceleaşi piese externe şi alte piese din interiorul nostru. 

E adevărat că această recunoaştere a unei anumite adecvaţii o re- 
trage dl. Blaga prin afirmarea că adecvaţia e numai o iluzie. Prin ea 
înşeală Marele Anonim pe om ca acesta să nu mai caute să depăşească 
ceea ce ştie. Mai aproape de realitate este omul cînd nu mai crede în 
nici o adecvaţie între cunoştinţele sale şi realitate, cînd o acceptă ca 
mister. „Iluzia adecvaţiei e un moment, care se adaugă întru apărarea 
misterului existenţial. Şi iată cum: Subiectul cognitiv, împrumutînd 
unei revelații disimulatoare nimbul adecvaţiei, nu se va mai simţi nici 
o clipă ispitit să caute un mister în dosul unei revelații disimulatoare“ 
(Censura Transcendentă p. 107). Avem aici o nouă contrazicere a 
d-lui Blaga. Ea provine din aceeaşi atitudine arbitrară în una şi aceeaşi 
problemă. Pe de o parte, cum am văzut, D-sa se încrede în mărturia 
conştiinţei despre o deosebire între diferitele piese externe care mişcă 
ideile, imaginile şi judecăţile noastre — căci o privire asupra realităţii 
obiective după D-sa nu putem avea — pe de alta declară că mărturia 
conştiinţei despre o anumită adecvaţie, între ceea ce ştim şi piesele 
externe, este o iluzie. 

Observăm şi aici o greşeală. Di. Blaga n-a stabilit un criteriu bine 
întemeiat şi general valabil în baza căruia să acorde anumitor mărturii 
ale conştiinţei o încredere, iar altora nu. Pe de o parte afirmă că 
conştiinţa de adecvaţie este o iluzie, iar pe de alta se încrede în ea. 
Dar nu ne spune de ce o dată se încrede, o dată nu. 

Contradicţia se explică şi dintr-o neprecizare a termenului adec- 
vaţie. Se pare că dl Blaga înţelege prin adecvaţie o copiere exactă a 
întăţişării unei piese externe printr-o piesă cognitivă internă. Din acest 
motiv probabil respinge adecvaţia, dar recunoaşte o anumită cores- 
pondenţă între cutare piesă externă şi cutare internă, pe care cea dintii 
o pune în mişcare. 

Dar cu tot arbitrariul care stă la baza acestei alegeri a d-lui Blaga, 
să o acceptăm şi să vedem de nu o putem folosi pentru ceea ce ne 
interesează. După D-sa o adecvajie tot există. Şi atunci, dacă „orice 
variaţiuni în conţinuiul cunoaşterii individuale se datoresc, în cazul 
unei maxime stabilităţi reactive a factorilor subiectivi, exclusiv unor 
variaţiuni în conţinutul transcendenţei“ diferitele stiluri de cunoaştere 
nu mai sînt expresii exclusive ale unei subicctivităţi, ci se datoresc 
anumitor aspecte ale rcâlităţii obiective. În cazul acesta realitatea 
obiectivă nu mai apare ca una şi aceeaşi masă uniformă pe care fiecare 
stil o redă după conformaţia lui subiectivă, ci ea însăşi, avînd diferite 
laturi şi aspecte, lucrează cu unele asupra unor matrici stilistice, cu 
altele asupra altora. Originea însuşirii diferitelor stiluri stă prin urmare 
în realitatea obiectivă şi nu în cauze subiective, căci în cazul cînd 
aceste structuri ale spiritului şi-ar avea cauza în subiectivitate nu ne 
putem închipui curn diferitele piese ale realităţii obiective ar găsi anu- 
mite piese ale spiritului mai conforme cu ele decît pe altele. În orice 
caz la formarea acestor structuri subiective a dominat o grijă superi- 
oară de conformarea lor cu diferitele piese ale realităţii obiective. 

Deci nu numai în general structurile stilistice sînt puse în spirit de 
realitatea obiectivă (de Marele Anonim), cum ar rezulta din concepţia 
d-lui Biaga, ci fiecare piesă stilistică şi peste tot fiecare stil s-a format 
sub puterea şi ţinînd seama de conformaţia pieselor realităţii externe. 
Orice stil etnic, religios etc. redă prin urmare o anumită latură a rea- 
lităţii obiective. De-o anumită adecvaţie, fie ca chiar negativă, nu 
poate scăpa dl. Blaga, dacă nu vrea să adopte un scepticism absolut, 

renunţînd şi la afirmaţia unei cauze obiective specificate pentru fiecare 
act spiritual. Dacă însă, mai departe, pe lîngă toată deosebirea între 
diferitele matrici stilistice, observăm în conştiinţa întregii omeniri, 
prezenţa stăruitoare a cîtorva elemente fundamentale, atunci desigur 
acelor elemente le corespunde în obiectivitate ceva ce lucrează asupra 
tuturor spiritelor, ceva tot aşa de fundametal realităţii obiective, ceva 
ce e imposibil să nu se descopere tuturor şi să nu stea continuu la 
poarta tuturor conştiinţelor. Ca atare ni se prezintă însă, cum am văzut, 
convingerea despre o realitate ultimă de caracter personal ce se reve- 
lează omului din interes pentru destinul lui. Acestei convingeri uni- 
versale şi permanente, fundamentale conştiinţei umane, trebuie să-i 
corespundă ceva în realitatea obiectivă, care deţine în ea un loc atît 
de permanent şi fundamental în raport cu acele elemente ale ei care 
acţionează asupra unor factori variabili în subiectele omeneşti. 

Acestor cîtorva idei religioase trebuie să le corespundă în realitatea 
obiectivă ceva deosebit de ideile metafizice, întrucît altfel se prezintă 
ele conştiinţei umane. lar spre deosebire de ideile metafizice, cele 
cîteva idei religioase au o universalitate şi o permanenţă covîrşitoare. 
Aceasta înseamnă, după judecata d-lui Blaga însăşi, că piesele externe 
corespunzătoare ideilor religioase sînt permanent în lucru şi faţă de 
orice conştiinţă umană, virtuţi pe care nu le au piesele care pun în 
lucrare ideile filosofice. 

Din toate acestea rezultă că pe cînd piesele externe care corespund 
ideilor filosofice nu ne mişcă, nu sînt atît de active, de puternice, de 
esenţiale, cele care pun în mişcare acele cîteva idei religioase au toate 
caracterele amintite. Varietatea opiniilor în ce priveşte ideile filoso- 
fice, ca şi libertatea spiritului faţă de ele — spiritul nu se simte obligat 
să le admită, e faţă de ele ca într-un joc lipsit de seriozitate supremă 
— arată că adecvaţia pe care o pretind ele poate fi şi o iluzie şi că 
îndoiala frecventă care există faţă de ele îşi are un temei în rara inter- 
mitenţă cu care apar şi în toate celelalte. temeiuri enumerate, deci 
poate fi îndreptăţită. Nu tot aşa stă lucrul cu cele cîteva idei care 
formează condiţiile necesare ale religiei. Aici nu mai poate fi cazul 
de auto-înşelări asupra faptului dacă a fost sau nu în lucrare un factor 
obiectiv şi anume permanent acelaşi factor obiectiv în producerea 
acestor idei. Siguranţa corespondenţei între aceste idei şi anumite 

piese externe este întemeiată de permanenţa şi universalitatea acestor 
idei, dată fiind tendinţa spiritului uman după varietate, exprimată şi 
prin varietățile de stil. 

Stilurile reprezintă vălurile de origine subiectivă în privirea rea- 
lităţii. Ceea ce se impune tuturor stilurilor, depăşindu-le, e o obiec- 
tivitate care nu poate fi învăluită. Oricât ar fi de mare puterea învă- 
luitoare a stilurilor, cele cîteva elemente religioase, neputînd fi făcute 
să devină conţinut special al unuia sau altuia din stiluri, dovedesc că 
sînt acea parte din realitate care ni se impune aşa cum este şi e mai 
puternică decît forţa de deviere şi fărîmiţare a stilurilor. Cu alte 
cuvinte diferitele stiluri învăluiesc în mod variat acele cîteva adevăruri, 
dar sub toate vălurile ele persistă ca o realitate fundamentală, care nu 
provine dintr-un stil sau altul, ci formează însuşi obiectul întregii ac- 
tivităţi de percepere şi prin aceasta de voalare din partea stilului. Rea- 
litatea în ultima ei esenţă se prezintă conştiinţei religioase ca celei 
mai adînci. Dar poate conştiinţa religioasă cu convingerile ei, uni- 
versale cum sînt, nu e conştiinţa cea mai adîncă şi deci nici con- 
vingerile ei. În acest caz nici realitatea văzută de ea nu e ultima esenţă 
în care i se prezintă. 

Am ajuns astfel la punctul în care avem de scos în relief nu atît 
universalitatea mărturiei conştiinţei religioase, cît adîncimea ei, adică 
ceea ce constituie propriu-zis credinţa şi prin ceea ce se deosebeşte 
şi ca esenţă, nu numai ca extensiune, de orice altă mărturie gnose- 
ologică a conştiinţei. 

Dl. Lucian Blaga a recunoscut că diferitele idei şi imagini ale 
spiritului se datoresc unor piese externe ale realităţii, care le pun în 
mişcare. D-sa a dat crezămînt astfel mărturiei conştiinţei noastre. Dar 
nu şi-a pus cîtuşi de puţin întrebarea căror cauze se datoreşte accentul 
de convingere şi de aderenţă totală la anumite conţinuturi cognitive. 
Simplei voințe a subiectului nu se poate datora, căci adîncimea con- 
vingerii şi pasiunea aderenţei duc şi voinţa cu ele, sau voinţa nu le 
poate singură produce, Vreunui factor din organizaţia stilistică a spi- 
ritului iarăşi nu, căci di. Blaga recunoaşte implicit că orice mişcare 
şi orice variaţie de mişcare din organizaţia noastră stilistică îşi are 
cauza în obiectivitate, Prin urmare numai în obiectivitate îşi poate 
avea cauza şi accentul de aderenţă şi adîncimea de convingere. 

Iar întrucît, chiar după dl. Blaga, în religie îşi manifestă spiritul 
uman cea mai totală aderenţă la realitate, dar şi cea mai adîncă con- 
vingere că ea este aşa şi nu altfel, urmează că realitatea obiectivă 
însăşi produce credinţa şi totala aderenţă religioasă. Ea trebuie să fie 
aceea care să acţioneze printr-o astfel de lucrare asupra spiritului ome- 
nesc încît să se producă în el convingerea cea mai adîncă despre exis- 
tenţa ei şi să facă să se trezească în el aderenţa totalitară. În orice 
caz, printr-o altă putere, printr-o putere mult mai mare decît în toate 
celelalte cazuri trebuie să acţioneze realitatea obiectivă asupra orga- 
nizaţiei stilistice subiective în cadrul religios. Astfel în cadrul con- 
ştiinţei religioase experienţa realităţii sau a presiunii ei e cea mai 
accentuată. Adincimea supremă a conştiinţei religioase înseamnă in- 
tensitatea supremă a experienţei realităţii. Maxima experienţă a rea- 
lităţii ultime e trăită prin conştiinţa religioasă, iar întrucît cauza nu 
stă decit în obiectivitate, conştiinţei religioase i se revelează cel mai 
puternic realitatea sau cea mai esenţială latură a realităţii din cele 
posibile peste tot de revelat. Ceea ce experiază conştiinţa religioasă 
universală este însăşi esenţa realităţii, posibilă peste tot de revelat 
omului. Dar nu o realitate indeterminată experiază conştiinţa reli- 
gioasă, ci o realitate ultimă oarecum personală, interesată la destinul 
omului, revelîndu-i-șe lui. Scăpărările acestea în care se descoperă 
esenţa realităţii ultime omului nu împrăștie misterul din jurul ei. Dar 
nu e mai puţin adevărat că nu în grosimea opacă şi totală a unui 
mister, în sensul d-lui Blaga, experiază cea mai adîncă şi mai uni- 
versală conştiinţă umană realitatea, nu aceasta este mărturia ultimă şi 
perfectă a, conştiinţei despre realitate. 

Misterul şi graţia realităţii din urmă sînt experiate împreună, sînt 
faţa cea mai adîncă sub care ne apare realitatea supremă. Nu expe- 
rienţa dubie şi bănuielile unui filosof sau altul stau în contact cu rea- 
litatea în ultima ei esenţă, ci credinţa religiosă, ca mărturia cea mai 
neclintită şi mai universală. 

Cînd spunem că adîncimea convingerii religioase se datoreşte întîl- 
nirii celei mai adînci regiuni a spiritului nostru zu cea mai puternică 
şi mai esenţială revelare a realităţii, nu explicăm credinţa numai din 
Revelaţie, ci şi din subiect. Există în om un elan după realitate, cum 
recunoaşte şi dl. Blaga. Aceasta este poate cea mai adîncă esenţă a 

omului. Dar elanul acesta singur pînă nu se întilneşte cu realitatea 
ultimă, pînă nu i se descoperă, nu e credinţă, ci zbucium. Realitatea 
ultimă, care a sădit acest elan în om ca ultimă esenţialitate, nu e de 
conceput să nu fi dat şi posibilitatea de împlinire reală a lui. Dacă a 
sădit în om acest elan, înseamnă că ea însăşi îl vrea pe om să se 
aproprie de ea. Satisfacerea acestui elan o realizează realitatea ultimă 
în cea mai mare măsură prin revelarea ci, care transformă zbuciumul 
omului în certitudinea existenței şi a unei prezențe tainice a ei. 

Întrucît de cînd e omul există credinţă, de cînd este el a avut parte 
de Revelaţie. Umanitate fără credinţă nu e posibilă. Dar nici credinţă 
fără Revelaţie. Se cuprinde un adevăr atît în teoria inascenţii religiei, 
cît şi în teoria originii ei supranaturale, amîndouă completîndu-se. 

Întrucât credinţa — deci şi Revelația — e de la început, ea se primeş- 
te de la antecesori. Dar în acelaşi timp se produce în sens larg o 
permanentă Revelaţic, fiecare om experiînd în chip tainic presiunea 
realităţii ultime asupra conştiinţei sale. Din toate manifestările naturii 
şi sufletului, desprinde conştiinţa Revelația divinității. Întrucât aceasta 
nu se produce ca un fenomen detaşat de cele cosmice, animale, 
sociale, politice etc., s-au creat fel de fel de teorii care văd originea 
religiei în divinizarea forţelor naturii, ale vreunui animal, a societăţii, 
a şefului politic etc. În realitate experienţa religioasă distinge divinul 
de toate aceste fenomene, deşi poate face experienţa prezenţei şi a 
puterii lui în legătură cu toate acestea. 

Nu intrăm aici în analiza acestei experienţe şi în reliefarea ei 
detailată în raport cu experienţele simple ale naturalului cosmic sau 
uman. Orice om religios cunoaşte deosebirea. În experienţa religioasă 
e o conştiinţă a prezenţei tainice a divinului. „Experienţa fundamen- 
tală religioasă este conştiinţa prezenţei divine ca ţişnind prin con- 
ştiinţa despre lume“ (Scholz, Op. cit., p. 108). 

La anumite intervale însă, cînd certitudinea religioasă slăbeşte şi 
revelarea- perpetuă în sens larg nu apare ca suficientă, se produc 
revelaţiile mai accentuate, mai apăsate, care produc o intensificare a 
credinţei. 

Un cuvînt vrem să spunem şi despre aderenţa totală a omului la 
religie pentru a accentua adecvaţia între convingerea universal-re- 
ligioasă şi realitatea ultimă şi a preciza natura ei. 

Filosofia existenţială de azi a lămurit condiţiile între care omul 
participă total la ceva, nerămînînd nici o regiune din fiinţa lui în in- 
diferență. Omul participă total la ceea ce e dincolo de graniţa fiinţei 
sale, la ceea ce nu face parte din ceea ce stăpîneşte sau poate stăpîni 
el. Această filosofie a aratat că omul ca întreg se trezeşte la ceea ce 
este el propriu, intim (zu seiner Eigentlichkeit), adică la starea de 
existenţă , care e şi una de adevărată şi înfiorată cunoaştere a ceea ce 
este, numai cînd îşi dă seama de graniţa sa ca întreg şi de ceea ce-i 
dincolo de sine, adică de transcendenţa sa. Iar o realitate de graniţă, 
de transcendenţă pentru om, este numai aceea care nu poate fi 
absorbită în cuprinsul său, sau dominată de el, ci rămîne cu adevărat 
în afară de el, ca un factor de strîmtorare, ca o opoziţie ireductibilă 
şi suverană faţă de propria sa persoană. 

O realitate la care omul participă numai cu raţiunea, aşadar fără 
vibrația întregii fiinţe, nu e experiată ca adevărată transcendenţă. 

În lumina acestui criteriu, ideile metafizicii nu răsar din expe- 
riența, din mărturia conştiinţei umane despre o întîlnire cu realitatea. 
Dl. Lucian Blaga n-a simţit nici o legătură cu realitatea în filosofia 
D-sale, ci totul i s-a arătat ca o construcţie subiectivă, ca un joc fără 
răspundere, produs al stării de somnolenţă a spiritului. Dar greşeala 
D-sale este că a extins şi asupra religiei sentinţa aceasta. Religia însă 
angajează, chiar cum a recunoscut D-sa, totalitatea omului, ca dovadă 
că în cadrul ei fiinţa umană are cu adevărat experienţa realităţii trans- 
subiective, cum în filosofie nu o poate avea. În cadrul religiei omul 
are suprema conştiinţă a atingerii cu realitatea transsubiectivă. Înainte 
de-a ne îndoi de realitatea de care vorbeşte religia trebuie să ne îndoim 
de toate. Şi chiar de ne-am îndoi de tot ce cunoaştem, realităţile religiei 
au încă în favoarea lor temeiuri puternice. 

Dar transcendenţa adevărată nu este experiată de om ca o simplă 
prezenţă indeterminantă, cum afirmă dl. Blaga. Transcendenţa nu e 
experiată de om ca transcendenţă decît cu condiţia ca în acelaşi timp 
să experieze puterea ei de revendicare. O transcendenţă amorţită, 
inertă, automată, nu e experiată ca transcendenţă, căci cu toată vas- 
titatea ei, omul i se simte superior, sau în orice caz vibrația totală faţă 
de ea nu are aici un rost. Dl. Blaga opune acestei puteri de revedincare 
a realităţii, caracterul ei de mister. Prin misterul ei ar ţine pe om într-o 

tensiune şi nelinişte, ar satisface deci condiţia de adevărată trans- 
cendenţă. Nu vrem să arătăm insuficienţa tezei D-sale printr-o simplă 
indicație spre anumite metafizici, cum e chiar şi a D-sale, care deşi 
vorbesc continuu de mister, nu sînt în stare să trezească o participare 
totală a omului. Numai cu o condiţie realitatea văzută ca mister 
trezeşte şi întreţine tensiunea unei infinite şi grave pasiuni în om. 
Această condiţie este ca în orice caz să fie exclusă posibilitatea de 
indiferenţă: şi automatism a realităţii văzută ca mister şi să se conteze 
numai cu puterea şi cu intenţia ei revendicatoare. 

Participarea totalitară, fiind o vibraţie adîncă şi pasionată, e între- 
ținută de sentimentul îngustării prin transcendenţă, spre deosebire de 
joc, care e manifestarea unei conştiinţe suverane, nepăsătoare, a unei 
iluzii a subiectului că el e totul, a unei somnolenţe care nu observă 
cutremurătoarea realitate de margine. 

Transcendenţa însă ne îngustează nu prin vastitate de substanţă, 
căci spiritul nu se sperie de substanţă fie ea cît de vastă. Ea ne în- 
gustează prin revendicare. Prin puterea ei de revendicare se ridică mai 
presus de spiritul nostru. Prin aceasta transcendenţa este adevărată 
transcendenţă. lar aceasta e o putere de natură spirituală, un cuvînt 
de la spirit la spirit. Prin puterea de revendicare realitatea trans- 
subiectivă se descoperă omului nu ca ceva inferior caracterului său 
de persoană, ci ca ceva superior. 

De altfel constatăm şi în situaţiile imanente că singurul factor care 
revendică pe om, îl strîmtorează şi îl face să ia atitudine totalitară este 
persoana semenului. Toate celelalte părţi de natură lasă multe regiuni 
din el indiferente, faţă de toate se simte suveran, oarecum într-o situ- 
aţie superioară, de joc, nici una din ele nu-l strimtorează cu adevărat, 
nu i se descoperă ca transcendenţă adevărată, nu-i angajează iubirea 
şi ura, 

Numai pe linia unor însuşiri asemănătoare experiază omul în 
religie realitatea transsubiectivă care îl angajează totalitar. 

Dar pe cînd revendicarea persoanelor umane ni se descoperă ca 
limitată, deşi totală, revendicarea realităţii divine are un caracter 
absolut, angajîndu-ne cu o infinită fervoare. 

Cauza stă, conform unor evidențe pe care oricine şi le poate uşor 
lămuri, pe de o parte în experierea suveranităţii supreme a divinității, 

iar pe de alta, în legătură cu aceasta, în convingerea că însuşi destinul 
propriu al nostru atîrnă de raportul cu divinitatea. 

Astfel participarea totală a fiinţei umane în religie se bazează pe 
suprema experienţă a întîlnirii cu realitatea transsubiectivă ultimă, 
realitatea aceea revelîndu-se conştiinţei implicit ca avînd o putere de 
revendicare absolută asupra omului — deci un caracter superior au- 
tomatismului şi naturii constante — şi această revendicare exercitîndu- 
se asupra lui în scopul salvării sale eterne. Aceasta e faţa minimă sub 
care se revelează omului realitatea ultimă. Şi aceasta e cea mai sigură 
dintre întîlnirile omului cu realitatea. Lucrul minim şi cel mai sigur 
pe care îl ştim din realitate este nu simplu misterul ei, ci misterul şi 
graţia sau misterul şi blestemul ei (după cum se conformă omul sau 
nu revendicării ei), iar graţia şi blestemul înseamnă excluderea au- 
tomatismului şi indiferenţei, sau caracterul personal, care singur 
salvează pe de altă parte misterul acelei realităţi. 

Dacă n-ar fi o presiune dinafară asupra conştiinţei umane de la o 
realitate de acest caracter superior automatismului şi substanţei inerte, 
omul n-ar putea avea această conştiinţă a  transcendenţei 
revendicatoare. De bună voie, din sine, omul nu face şi nu produce 
experienţa unei transcendenţe adevărate, dată fiind tendinţa egoistă şi 
orgoliasă a lui de-a reduce totul sub stăpînirea sa. Experienţa trans- 
cendenţei adevărate e dovada prezenţei transcendenţei adevărate, 
revendicatoare, voluntare, asemănătoare persoanei semenului, dar in- 
finit superioare ei. (Motivul cel mai serios al d-lui Blaga pentru in- 
adecvaţia cunoştinţelor noastre cu realitatea, este voinţa realităţii ul- 
time de-a ne înşela ca să nu o putem cunoaşte. Dar chiar prin acest 
motiv dl. Blaga arată că realitatea ultimă are un caracter personal şi 
prin urmare convingerea umană despre acest caracter nu e inadecvată. 
Nici o explicaţie a inadecvaţiei nu poate infirma adecvaţia convingerii 
despre caracterul personal al realităţii ultime. Dacă este vreo in- 
adecvaţie are cineva interes să o cauzeze. Altfel, dacă nu e decît o 
realitate automată, în continuitate cu ceea ce e în noi natură, nu poate 
exista o inadecvaţie. Aceasta nu înseamnă, se înţelege, că însuşirea 
personală a realității ultime implică numaidecît inadecvaţia 
cunoştinţelor şi convigerilor noastre. 

Să mai observăm că dl. Blaga îşi bazează afirmaţia despre ina- 
decvaţie pe o premisă nedemonstrată şi nedemonstrabilă din punctul 
de vedere al filosofiei D-sale: pe o anume concepţie despre realitatea 
transsubiectivă, în speţă despre Marele Anonim, despre care D-sa pe 
de altă parte susţine că nu ştim nimic sigur. Atunci de unde ştie că 
ideile noastre sînt inadecvate cu realitatea? 

Pe ce se întemeiază? 

Pe mărturia conştiinţei nu, căci conştiinţa ne spune tocmai con- 
trariul. Iar cînd se refuză şi mărturia conştiinţei, nu mai avem nici un 
sprijin pentru afirmările noastre. 

Cu acestea am evidenţiat cîteva consideraţiuni care ridică, socotim, 
adevărul celor cîteva elemente comune ale religiei mai presus de toate 
adevărurile afirmate de conştiinţa umană. 

Dar totodată ne-am apropiat de problema adevărului religiei 
creştine, 


VI. Adevărul Creştinismului 


Am ridicat, credem, mai presus de orice îndoială adevărul unui 
minim fond comun al tuturor religiilor, prin urmare şi al 
creştinismului. Întrebarea care se iveşte acum, se referă la adevărul 
a ceea ce au în plus diferitele religii, inclusiv creştinismul. 

Dacă privim mai de aproape la ceea ce au în plus toate religiile 
necreştine pe de o parte şi la ceea ce are în plus creştinismul pe de 
alta, observăm o deosebire radicală. Tot ce au în plus religiile ne- 
creştine e sau orgie de mituri, sau o înviorare într-o formă sau alta a 
aceluiaşi fond minim care constituie convingerea religioasă universală. 
Nici miturile greco-romane de pildă, nici revelaţiile divinității prin 
persoana istorică a lui Buddha, Lao-ţzi sau Mohamed, nu afirmă o 
sporire radicală a Revelaţiei divine. Miturile sînt tălmăcirile omeneşti 
ale aceluiaşi fapt religios fundamental, iar revelaţiile prin diverse per- 
soane istorice sînt o înviorare a conştiinţei acelciaşi revelații generale, 
sau o precizare într-un fel sau altul a voii divine manifestată prin 
aceeaşi revelaţie. Nici miturile, nici revelaţiile prin persoane istorice 
nu afirmă esenţial o venire mai aproape a divinității, o etapă radical 
nouă în comuniunea dintre divinitate şi om, de care vorbeşte orice 
religie. Conştiinţa umană nu afirmă un adevăr în plus în nici una din 
religiile necreştine. Despre mit ea îşi dă seama că e o plăsmuire uma- 
nă, fiind răsărit din străduinţa de-a prinde într-o imagine faptul fun- 
damental al divinității şi al revelaţiei ei; Conştiinţa umană nu plasează 
într-un moment istoric precis apariţia divinității printr-un erou mitic 
sau prin altă înjghebare. De obicei mitul e o ipostaziere prin fantezie 
a unei puteri divine manifestate prin natură cu regularitate constantă, 
deci o exprimare poetică şi ipostaziată.a conştiinţei despre revelaţia 
generală, cînd nu e. numai o ipostaziere a unei puteri din natură sau 
a unei însuşiri persoriale, 

Nu numai că miturile nu aduc ceva nou peste faptul revelaţiei 
generale, ci chiar îl aburesc. Mitul fiind contribuţia subiectivităţii 
omeneşti la faptul revelaţiei generale, sau forma în care se sileşte 
aceasta să redea conştiinţa revelaţiei, de obicei poartă toate amprentele 
nivelului spiritual al colectivităţi respective. Despre mituri, ca moduri 
de sesizare şi de tălmăcire a faptului fundamental al revelaţiei, s-ar 

putea concede că sînt produsul unor stiluri omeneşti de gîndire şi de 
intuiţie. Ele de fapt sînt mai mult văluri aşternute peste revelaţie, decît 
clarificări ale ei. 

Miturile sînt produsul conştiinţei despre distanţa între om şi 
divinitate. Cînd omul nu mai simte atît de viu prezenţa şi iniţiativa 
divinității întru a se revela, fantezia îşi exaltă nestingherit aviditatea 
ei creatoare. Să observăm că miturile se înmulţesc în fazele de de- 
cădere ale religiilor, sau că numărul lor e mai mic acolo unde domină 
conştiinţa revelării divinității printr-o persoană istorică. La maho- 
medani, la chinezi, la budişti miturile sînt extrem de puţine în raport 
cu religia hindusă sau greco-romană, iar la acestea s-au înmulţit pe 
măsura slăbirii conştiinţei despre revelarea divinității prin iniţiativă 
proprie. Din orgia miturilor cîte o religie e scăpată printr-o nouă re- 
velaţie a divinității prin intermediul unei persoane istorice. 

Putem distinge aşadar la religiile necreştine două trepte: 

1) Religii în care conştiinţa revelaţiei divinității şi deci a voii ei este 
foarte slăbită şi tulbure. În ele se produc miturile cu nemiluita; 

2) Religii în care constiinţa revelaţiei divinității — şi aceasta înseamnă 
revelaţie prin persoane istorice — e mai intensă şi deci ideile despre 
divinitate sînt mai clare. În acestea miturile nu prea înfloresc. 

Conştiinţa mai intensă a revelaţiei divinității înseamnă însă măr- 
turia mai clară, mai puternică, mai adîncă despre prezenţa divinității, 
despre strîmtorarea ce o impune subiectivităţii. În aceste cazuri eul 
se sfieşte să construiască de la sine tălmăciri ale realităţii ultime, odată 
ce această realitate s-a vădit ea însăşi aşa cum e. 

Creativitatea mitică şi conştiinţa intensă a apropierii divinității sînt 
două stări aproape contradictorii. În cea dintii grăieşte netemătoare, 
simțindu-se la largul ei, subiectivitatea; în a doua e ascultată cu sfială 
realitatea obiectivă însăşi. Creativitatea mitică slăbeşte răspunderea şi 
participarea totalitară; ea e într-o mare măsură un joc. (Miturile sînt 
adesea şi ipostazieri ale forţelor inferioare, demonice, din conştiinţa 
distanţei divinității). Conştiinţa prezenţei divine are trăsăturile cu totul 
opuse. Dacă privim bine lucrurile, observăm faptul curios că miturile 
sînt sau produsul unei omeniri degenerate, sau titlul de mîndrie al unei 
intelectualităţi în care a slăbit conştiinţa despre contactul cu realitatea 
ultimă. Triburile degenerate, sau poezia şi filosofia greco-romană din 

epoca de decadenţă, rivalizează în bogăţia de mituri. În general popo- 
rul, care păstrează credinţa, e mai conservativ, nu e cuprins atît de 
uşor de frenezia creatoare de mituri, căci această frenezie e însoţită 
la intelectual de conştiinţa relativităţii oricărei credințe şi imagini 
despre zei. Peste tot unde sporeşte mitomania, e semnul unei slăbiri 
a conştiinţei despre prezenţa îngustătoare şi autorevelatoare a realităţii 
ultime. Mitul e mai mult sau mai puţin golul acoperit cu imaginaţia 
iresponsabilă a subiectivităţii umane, fie din nevoie, ca la primitivi, 
fie din orgoliu, ca la cei ce vor să fie numaidecît înţelepţi. El e opusul 
realităţii. (Desigur că o asemenea prezentare a opoziţiei între mit şi 
realitate e puţin cam îngroşată, dar în esenţă e justă). Mitul e basm, 
cum au tălmăcit vechii traducători ai Sf. Scripturi acest cuvînt grecesc, 
folosit de Sf. Apostol Pavel în epistolele pastorale. 

În capitolul precedent arătam că participarea totală a omului la 
ordinea propovăduită de religie se explică din faptul că omul religios 
face experienţa adevăratei sale transcendenţe, care îl transpune în vi- 
braţia răspunderii şi în situaţia să-şi dea seama despre ceea ce este 
el propriu. Iar transcendenţa înseamnă realitatea care-l limitează, îl 
face să-şi vadă graniţele. Din cele spuse e vădit că mitomania provine 
dintr-o estompare a conştiinţei transcendenţei şi deci a limitelor pro- 
prii. Mitul nu e o trăire vibrantă şi responsabilă în faţa realităţii divine. 
Mitul e o slăbire a religiozităţii. 

Poate di. Blaga ar spune: ce importă faptul că unde e puternică 
conştiinţa revelaţiei, e mai intensă conştiinţa prezenţei şi iniţiativei 
realităţii ultime? Şi acolo omul este tot aşa de mult robul iluziei, ca 
şi acolo unde se îndeletniceşte cu creare de mituri. 

Dar o cugetare scrupuloasă nu poate trece peste diferenţele cu care 
i se prezintă conştiinţa umană, nivelîndu-le în favorul uneia sau alteia 
din ele. Dacă într-un caz fiinţa umană se manifestă, neoprită de con- 
ştiinţa sfielnică a realităţii divine îngustătoare, în crearea de mituri cu 
privire la acea realitate, iar în alt caz se mărturiseşte oprită de la 
asemenea libertinaj de experienţa intensă a prezenţei realităţii divine, 
trebuie să fie o cauză mai adîncă decît bunul plac, sau decît stilul de 
pildă.: Greco-romanii sau germanii au trecut de la frenezia creatoare 
de mituri la sobrietatea credinţei creştine; deci cauza nu a putut fi 
stilul etnic. 

Noi am văzut, în urma analizelor din capitolul precedent, că măr- 
turia conştiinţei trebuie primită aşa cum se prezintă. Cînd această con- 
ştiinţă mărturiseşte o atingere intensă cu realitatea, această mărturisire 
vine dintr-o reală presiune a realităţii asupra ei. Altă dovadă despre 
realitatea transsubiectivă nu avem decât în mărturia conştiinţei. Con- 
ştiinţa transcendenţei sale adevărate, care îl îngustează în tendinţele 
sale de egoism şi de somnolenţă individualistă, nu o poate produce 
omul din sine, ci ea provine numai dintr-o reală experienţă a aceleia. 

Conştiinţa miturgică mărturiseşte despre latitudinea ei creatoare 
de mituri, deci despre nestingherirea: ei de către realitatea divină, 
despre distanţa dintre ea şi acea realitate. Conştiinţa adînc religioasă 
mărturiseşte întiorată despre experienţa realităţii ultime. Le vom da 
dreptate amîndurora, pentru că aşa este onest şi numai aşa se poate. 
Cea dintii va avea satisfacția creativităţii în gol şi nemulţumirea 
continuă cu ea. A doua va avea satisfacția realităţii, care i se prezintă 
mai bogată şi mai profundă decît toate închipuirile sale posibile. 

Dar să trecem acum la creştinism. Cum am văzut, el se distinge 
radical nu numai de religiile miturgice, ci şi de cele dominate de 
conştiinţa unei revelații speciale printr-o persoană istorică. 

Prin plusul pe care îl afirmă, el atestă despre o sporire esenţială 
a Revelaţiei divine. Cîtă vreme celelalte religii, care se prevalează de 
o revelaţie specială, nu o înţeleg esenţial ca o venire mai aproape a 
lui Dumnezeu către om, creştinismul se prezintă ca o întregire reală 
şi maximă posibilă a Revelaţiei. În creştinism Dumnezeu nu-şi des- 
coperă numai o seamă de porunci noi, ci El însuşi devine om ca 
oamenii, un Tu al fiecăruia dintre noi, intrînd astfel în comuniunea 
perfectă şi directă cu noi, pe cîtă vreme în toate celelalte religii cu 
revelaţie specială, El rămîne tot la spatele unui om, care vorbeşte în 
numele lui Dumnezeu. În celelalte religii cu Revelaţie, Dumnezeu nu 
devine ins între inşii omeneşti, ci rămîne mai presus de relaţiile directe 
dintre aceştia, angajind doar pe unul dintre ei să vorbească în numele 
Lui. Oamenii nu întîlnesc pe Dumnezeu însuşi ca un Tu din mijlocul 
lor, ci tot numai pe un om trimis de El. 

Pentru oricine priveşte cu seriozitate acest fapt creştinismul se pre- 
zintă ca o religie cu totul deosebită şi putem spune ca stînd singură 
pe a treia treaptă superioară în ce priveşte conştiinţa apropierii 

realităţii divine, deci ca singura religie dominată de conştiinţa unei 
sporiri — pînă la ultima măsură — a Revelaţiei divine, fără ca să iasă 
prin vreun element nou din definiţia generală a religiei. i 

În fond religiile mitice înfăţişează spălăcit şi tulburat fondul esen- 
tial al religiei. Ele sînt forme întunecate, decăzute ale religiei. Popoa- 
rele acelor religii simt că religia ar avea să le dea ceva, dar nu e în 
stare să le dea în mod deplin. Părintele cel mare s-a supărat pe oameni 
şi s-a depărtat. 

Religiile revelaţiilor istorice nu înfăptuiesc nici ele deplinătatea 
ideii religiei, nu se înfăţişează ca realizări satisfăcătoare a raportului 
dintre divinitate şi om, ţintă spre care tinde atît divinitatea, odată ce 
e lucru sigur că ea e interesată de destinul omenesc şi se revelează 
îndeobşte omului, cît şi omul, dată fiind setea omenească universală 
după legătura cu divinitatea şi după salvarea sa prin ea. 

Odată ce am demonstrat în capitolul precedent adevărul religiei în 
general, adică faptul că Dumnezeu se revelează cu adevărat omului 
şi are o preocupare de acesta, adevărul creştinismului, ca realizare 
deplină a acestei tendinţe divine, rezultă cu necesitate. Sau convinge- 
rea omenirii despre revelarea divinității e o iluzie universală (ceea ce 
este imposibil, chiar logic imposibil, căci atunci tot ce cunoaştem pe 
baza mărturiei conştiinţei e o iluzie şi nu mai e altă alegere decît 
scepticismul absolut şi absurd), sau nu e o iluzie şi atunci divinitatea 
trebuie să realizeze odată deplin voinţa ei de revelare, de manifestare 
integrală a grijii sale de om. 

Religia în general nu se poate baza pe o iluzie, chiar dacă e 
considerată numai ca ceea ce o prezintă dl. Blaga, ca o expresie a 
necesităţii de autototalizare şi autodepăşire a fiinţei umane. Această 
autototalizare şi autodepăşire ce se realizează, după dl. Blaga, numai 
prin religie, nu s-ar putea urmări fără credinţa în realitate şi în 
revelaţia divinității. lar dacă această autototalizare şi autodepăşire e 
o necesitate a fiinţei umane, constatăm că această necesitate nu se 
poate realiza fără certitudinea despre existenţa şi revelaţia divinității. 
E o necesitate care nu s-ar putea satisface prin conştiinţa că revelarea 
divinității e o iluzie. Arta, metafizica şi ştiinţa, n-au lipsă de această 
certitudine. Dar ele nici nu exprimă cea mai principală necesitate a 
fiinţei umane, aceea de autototalizare şi autodepăşire. Prin urmare e 

locul să ne întrebăm: e posibil ca cea mai capitală necesitate a fiinţei 
umane, aceea fară de a cărei realizare omul nu s-ar mai putea totaliza 
şi depăşi, ci ar decădea şi s-ar destrăma, să fie avizată la o iluzie, la 
o autoînşelăciune? Această realitate profundă a fiinţei umane e posibil 
să nu fie reflexul unei realităţi obiective nemincinoase? 

Dar dacă omul se autototalizează numai prin conştiinţa prezenţei 
şi a revelării divinității, creştinismul, e religia care înfăţişează apro- 
pierea şi revelaţia lui Dumnezeu în gradul cel mai lămurit şi mai 
deplin, se arată ca răspunzînd în modul cel mai perfect necesităţii de 
autototalizare şi autodepăşire a omului. 

Dl. Blaga, punînd religiile pe aceleaşi plan în ce priveşte valoarea 
lor, a greşit chiar din punctul D-sale de vedere. Unde conştiinţa reve- 
laţiei e slăbită şi întunecată, religia însăşi fiind slăbită, autototalizarea 
nu se mai poate realiza satisfăcător. Unde sporesc miturile din con- 
ştiinţa distanţării divinității sau din relaxarea credinţei, ca la unii filo- 
sofi de pildă, autototalizarea nu se mai înfăptuieşte. (În contrazicere 
cu recunoaşterea faptului că numai prin religie se autototalizează şi 
autodepăşeste omul, deci prin credinţa în revelaţie, sistemul d-lui Bla- 
ga e dominat de ideea că rolul covîrşitor îl are în destinul omului 
cunoaşterea şi nu etica. Prin cunoaştere se împlineşte destinul omului. 
Sistemul D-sale e chiar opus eticii, precum vom arăta poate amănunţit. 
Dar atunci filosofia este cea prin care se -autotolizează şi se 
autodepăşeşte omul. Desigur că dl. Blaga se gîndeşte mai mult la 
religiile creatoare de mituri, acordîndu-le acestora locul prim pe scara 
religiilor. A se vedea preferința D-sale pentru hinduism şi ciuda pe 
creştinism că nu e favorabil orgiei de mituri. Însă noi am văzut că 
înmulţirea miturilor e un semn de slăbire a religiei, a conştiinţei reve- 
laţiei divine). 

Atît Dumnezeu cît şi omul tind prin urmare spre o apropiere maxi- 
mă, spre o comunicare integrală, deci spre o autorevelare deplină a 
lui Dumnezeu. 

Fiinţa umană vine la starea de totalizare şi de conştiinţă a ceea 
ce este, la tonalitatea gravă şi majoră a trăirii responsabile, numai 
cînd îşi dă seama de graniţa, adică de transcendenţa sa adevărată, ne 
spune filosofia existenţială. Din anumite dezvoltări anterioare am vă- 
zut că transcendenţa adevărată nu şi-o simte omul decît în experienţa 

divinității cu capacitate revendicatoare, deci numai într-o divinitate 
care i se revelează şi prin aceasta îi îngustează tendinţele de infinită 
dar iluzorie extensiune hegemonică, făcîndu-l să o simtă apropiată şi 
poruncitoare, iar pe sine subordonat şi revendicat. Am văzut prin 
urmare că numai o divinitate care, pe lîngă revelaţie, indică ex- 
perienţei umane un caracter personal, are această putere de 
revendicare, de îngustare asupra omului. 

Atît revelarea deplină a divinității cît şi manifestarea caracterului 
personal al ei se realizează deodată în creştinism, prin păşirea lui 
Dumnezeu ca om între oameni. De altfel persoana este realitatea 
obiectivă care ni se impune mai copleşitor ca atare. Diferitele lucruri 
le poate declara o filosofie subiectivistă mai uşor ca produse ale spon- 
taneităţii conştiinţei, dar persoana altuia ni se impune mai mult decât 
orice ca ceva ce nu stă în puterea noastră, cu o asprime a realului. 
Caracterul de persoană dă un spor de revelare unei realităţi obiective. 

Cîtă vreme divinitatea rămânea în abisul ei inimaginabil, lipsa unei 
experienţe a prezenţei ei mai copleşitoare, prin revelarea deplină şi 
în formă personală, lăsa omului latitudinea unei desfăşurări a 
egoismului şi a orgoliului său creator de mituri. Omul putea luneca 
uşor de sub puterea lui Dumnezeu care îl cheamă la răspundere, 
croindu-şi închipuiri care îi conveneau lui despre voia lui Dumnezeu. 
Dumnezeu îşi actualizează puterea asupra omului şi-l face să-şi simtă 
graniţa şi să se autototalizeze într-o viaţă de răspundere numai venind 
aproape de el. Dar şi iubirea şi ajutorul Său se manifestă întregi numai 
cu acest preţ. 

Dumnezeu a devenit o persoană istorică, şi de atunci realitatea Lui 
e experiată cu o intensitate ce depăşeşte orice altă certitudine. Cum 
s-ar explica certitudinea apostolilor că Dumnezeu e cu ei, dacă nu 
prin o experienţă a realităţii divine în imediata lor apropiere? Cum 
s-ar explica Evangheliile, care în scrisul lor onest, neprefăcut, simplu, 
zugrăvesc persoana cu adevărat dumnezeiască şi în acelaşi timp şi 
omenească a lui lisus,dacă nu prin contactul apostolilor cu o realitate 
aşa cum o descriu, adică dumnezeiască? Cum s-ar explica moartea 
tuturor apostolilor şi a milioanelor de martiri, ca şi certitudinea 
miliardelor de oameni de atunci încoace, decît printr-o venire a lui 
Dumnezeu prin lisus Hristos în sfera de experienţă tainică a fiecăruia? 

Cît n-am mai putea înmulţi asemenea întrebări, care nu e permis 
să fie bagatelizate cu o ridicare din umeri! Analizele noastre din capi- 
tolul despre adevărul religiei ne-au aratat că certitudinea aceasta a 
conştiinţei nu se explică decît din experienţa realităţii corespun- 
zătoare. 

Citeam de curînd într-un ziar observaţia, că pe cînd armata engleză 
îşi botează vapoarele şi escadrilele sale aviatice cu nume mitologice, 
armata germană şi le botează cu numele eroilor căzuţi, iar acest fapt 
dă o forţă deosebită ostaşilor. Prin faptul că acei eroi au trăit în istorie 
în mod precis, pe de o parte eroismul lor se arată ca real şi deci ca 
posibil de imitat, iar pe de alta ei exercită şi un fel de poruncă de 
revendicare asupra sufletelor ostaşilor. Aceştia se simt îndemnați, ob- 
ligaţi la fapte eroice, strîmtoraţi în tendinţele egoiste. Numele mito- 
logice nu obligă la nimic. Omul îşi dă seama că eroismul lui Achile 
e o simplă plăsmuire poetică, deci prin faptul că e închipuit mitic se 
arată mai mult imposibilitatea lui. Omul nu are în mit o poruncă, un 
mijloc de autodepăşire a egoismului şi de autototalizare a puterilor 
sale, ci un pretext de visare poetică iresponsabilă. 

Această simplă indicație arată că a pune pe lisus Hristos în rînd 
cu Marduk, care nici măcar n-a fost închipuit ca om, şi a adăuga că 
aceste două religii au aceeaşi valoare, cum a făcut dl. Blaga, — este 
o imensă eroare. 

Dar puterea de revendicare a lui Iisus Hristos e uriaşă, e totalitară 
nu numai prin faptul că El a murit bărbăteşte din iubire pentru noi şi 
ne dă o pildă de puritate morală, ci şi prin faptul că e Dumnezeu şi 
ca atare obligă orice conştiinţă în mod absolut. Iar pe de altă parte, 
prin faptul că lisus Hristos n-a sfîrşit de-a exista încheindu-şi viaţa 
pămîntească, ci, înviat şi aşezat de-a dreapta Tatălui, la cîrma lumii, 
ne revendică de acolo ca un Dumnezeu ce ne va judeca după faptele 
noastre. 

Prin faptul că a trăit în istorie şi a fost Dumnezeu, ştim desigur 
că există şi acum, şi ştim care este voia Lui. 

Cînd realitatea divină e aşa de aproape şi aşa de poruncitoare, 
cînd o ştim cum e şi ce vrea (importă cum e, ca premisă pentru con- 
duita noastră, căci prin aceasta ne dobîndim mîntuirea, nu cum e, 
pentru a satisface curiozităţile cognitive), nu mai e loc pentru mituri. 

Cu o adorabilă nedumerire dl. Blaga a privit înciudat la creştinism, 
după ce a contemplat cu încîntare hinduismul şi apoi a învinovăţit 
copilăreşte Europa creştină că nu e propice creării de mituri. D-sa n-a 
înţeles cauza. A crezut că faptul se datoreşte numai îngustimii de 
suflet a Bisericii creştine. Cine are însă realitatea, nu mai simte nici 
o plăcere pentru surogate. E prea puternică experienţa realităţii divine 
şi prea clară fiinţa şi voia ei în ce ne priveşte pe noi, prea serioase 
îndatoririle pe care ni le impune ea, ca să mai recădem în zugrăvelile 
copilăreşti, cu mult inferioare şi prea naive în raport cu modul în care 
acestea ni se prezintă. Europa creştină se află în epoca de maturitate 
a spiritului, avînd de rezolvat problemele cele mai serioase ale uma- 
nităţii. Ea a depăşit de mult epoca de somnolenţă copilăroasă a Asiei. 

Dumnezeu întrupat ca om a pus în lumină însemnătatea capitală 
a omului. Dacă însuşi Dumnezeu se face om şi se răstigneşte pentru 
el, trebuie că omul e lucru mare. Datoriile infinite şi nemărginit de 
serioase ale comuniunii, problema rezolvării inegalităţilor şi distan- 
telor sociale, au fost puse pe tapet abia prin creştinism, şi în treptata 
lor soluţionare stă misiunea culminantă a omenirii, iar starea între- 
zărită la capătul acestei soluţionări — poate niciodată realizabilă deplin 
pe pămînt — reprezintă fericirea adevăratului Paradis. (Pentru dl. Blaga 
paradisiacul e simplă naivitate iniţială, nu maturitate în iubire, Cîs- 
tigată prin asprele lupte ale omului cu sine însuşi). 

Din ce trece timpul, creştinismul se dovedeşte tot mai actual, tot 
mai corespunzător cu problemele vieţii omeneşti. Din ce se înmulţeşte 
omenirea, din ce problemele convieţuirii şi repartiţiei bunurilor se 
îngreunează, din ce se îndeseşte omul lîngă om şi faţa semenului ne 
strîmtorează mai de aproape şi datoriile faţă de el ni se impun mai 
poruncitor, cerîndu-ne o eroică abdicare de la egoism, creştinismul se 
luminează ca tot mai actual şi ca singura învăţătură şi putere capabilă 
să răspundă timpurilor. Mai mult chiar, numai în lumina creştinismului 
înțelegem de ce omenirea e silită să se înmulțească şi de ce e un 
păcat să ne opunem acestei dezvoltări sau să căutăm să o împuţinăm 
cu mijloace violente. Dumnezeu vrea să ne silească a ne înălța la 
adevărata dragoste de om şi la suprema abnegaţie, înainte de a ne 
trece la altă viaţă. 

Dar e departe de noi gîndul de-a ne încumeta să expunem în cadrul 
acesta restrîns toate feţele creştinismului şi toată adîncimea acestor 
feţe, cu reliefarea adevărului cuprins în ele. Am schiţat numai cîteva 
linii care, sugerînd mai mult această bogăţie şi profunzime, au pus 
totuşi suficient în lumină adevărul credinţei în lisus Hristos, Fiul lui 
Dumnezeu cel întrupat. De va fi necesar vom mai reveni. Cît de săracă 
este, în raport cu creştinismul, filosofia d-lui Blaga, întemniţată în eul 
ce-şi toarce în jurul fiinţei proprii firul nesfîrşit şi fără rost al iluziilor! 
O filosofie trebuie să se aproprie de problemele mari ale vieţii, dînd 
răspunsuri egale cu seriozitatea lor. Unde sînt răspunsurile d-lui Blaga 
la atîtea feţe şi probleme ale vieții, de care se ocupă atît de magistral 
religia creştină? 


Renunţînd la alte dezvoltări, dăm ca încheiere a acestui capitol 
următoarele cuvinte adresate, la sfîrşitul anului şcolar 1941/42, 
tinerilor absolvenţi ai Academiei teologice Andreiane, care vor lua 
mîine asupra lor marea îndatorire a misiunii preoţeşti: 


Iubiţi absolvenţi, 

Nu vrem să lăsăm a trece nici acest ultim moment de împreună 
petrecere, fără să Vă mai dăm un îndemn. Pentru nici un timp de pînă 
acum nu s-a potrivit atît de bine cuvîntul Sf. Apostol Pavel către 
Timotei: 

„Propovăduieşte cuvîntul, stăruieşte cu timp şi fără timp... dînd 
necontenită învăţătură, căci va veni o vreme cînd nu vor mai suferi 
învăţătura sănătoasă, ci, dornici să-şi gîdile auzul, îşi vor grămădi 
învăţători după poftele lor şi-şi vor întoarce urechile de la adevăr şi 
sc vor îndrepta către basme“ (II Tim. 4, 3). Iar conţinutul propo- 
văduirii recomandat de Ap. Pavel atît de stăruitor, pentru a-l opune 
basmelor care gîdilă urechile, este lisus Hristos. „Căci în El locuieşte 
trupeşte, toată plinătatea dumnezeirii“ (Colos. 2, 9). 

Într-adevăr, astăzi, în numele filosofiei sau al intereselor politice 
şi sociale rău înţelese ale neamurilor, se propovăduiesc fel de fel de 

mituri, sau basme, cum traduce textul românesc al Scripturii acest 
cuvînt al Ap. Pavel... 

Mulţi inşi pledează azi pentru înlocuirea realităţii lui Dumnezeu 
aşa cum ni s-a revelat şi dăruit în lisus Hristos, cu anumite mituri 
care n-au nici un conţinut, ci sînt simple plăsmuiri înşelătoare. 

Aceştia vor ca lumea să părăsească puterea şi ajutorul real al lui 
Dumnezeu dat nouă în lisus Hristos şi să îmbrăţişeze o himeră, care 
la o privire mai de aproape se vădeşte a-nu cuprinde nimic. 

În lisus Hristos Dumnezeu a ieşit din abisul inimaginabil şi in- 
accesibil, venind aproape de noi, cu toată puterea Lui de ajutor şi de 
dragoste, făcîndu-ne să simţim şi puţinătatea noastră dar şi mărirea 
Lui. Aceasta nu convine celor ce nu vor să se simtă stingheriţi în 
orgoliul lor de prezenţa lui Dumnezeu cel revelat. Ei ar vrea ca 
Dumnezeu să nu se fi revelat, fie pentru a-şi fixa ei înşişi, potrivit 
orgoliului lor, norma de comportare, lucrînd cum vor ei, nu cum vrea 
Dumnezeu, fie pentru a putea declara pur şi simplu că Dumnezeu nu 
există, în care caz omul iarăşi s-ar simţi cu patimile proprii la largul 
său. 

Dumnezeu are putere efectivă asupra egoismului nostru intelectual 
sau trupesc numai dacă a venit aproape de noi şi dacă rămîne aşa, 
făcîndu-ni-se accesibil într-o persoană istorică, pe care cei ce-au stat 
în preajma ei au experiat-o ca Dumnezeu şi ne-au dat tuturor mărturie 
despre aceasta cu preţul vieţii lor. Dumnezeu are putere să ne facă 
să credem cu adevărat în El şi crezînd să ne schimbăm viaţa după 
voia Lui numai dacă acea persoană istorică în care s-a încorporat 
rămîne în veci înviată din morţi şi înălţată la dreapta Tatălui, stînd 
în legătură cu noi, urmărind faptele noastre şi aşteptîndu-ne la o nouă 
întîlnire faţă către faţă, în ziua judecății celei mari, cînd vom avea 
să-i dăm socoteală de toate. 

Dumnezeu, dacă e Dumnezeu cel mare şi puternic, care nu admite 
să fie batjocorit, e firesc să nu fi rămas într-o situaţie care să-l pună 
la discreţia oricărei făpturi, ci să fi făcut astfel încît să se schimbe 
raportul, să se simtă făptura la ordinele Lui şi desigur şi lîngă iubirea 
Lui. 

El ne-a devenit deci realitate apropriată, nemailăsînd loc pentru 
jocuri de fantezie, pentru basme, cu dezastroase urmări etice, în 
legătură cu existenţa şi cu voia Lui. l 

Viața omului pe pămînt numai cu această condiție a putut deveni 
serioasă. Dacă toată viaţa omului în lume şi în special întreaga 
problemă divină se reduce la un pretext al construirii de basme, dacă 
Dumnezeu nu vine aproape, dîndu-ne certitudinea acestei apropieri şi 
a obligaţiilor ce ni le impune, viaţa noastră nu are nici un temei de 
seriozitate. 

Un basm croit de mintea mea, pe lîngă păstrarea conştiinţei că e 
simplu basm, nu-mi poate impune nici mie, nici altora o riguroasă 
linie etică în viaţă. 

Iar dacă în general despre Dumnezeu nu se poate şti nimic sigur, 
ci tot ceea ce spune orice religie sau gîndire despre El nu e decît un 
basm, viaţa omenească îşi pierde criteriul sigur al unei norme morale 
şi certitudinea despre existenţa principală a vreunei obligaţii. 

Mitul e volatizarea lui Dumnezeu şi subminarea oricărei etici, 
înlocuind credinţa, seriozitatea vieţii şi ordinea cu anarhia orgoliilor 
manifestate pe plan intelectual sau practic. 

Mitul e construcţia omului, fiind determinat de impulsiunile lui, 
sau în orice caz amestecat cu acestea. El e o revelaţie săvîrşită de om 
şi de aceea chiar cînd acesta afirmă că prin el descoperă ceva din 
realitatea divină, în fond nu descoperă decît ceva din fiinţa proprie, 
un dor mai mult sau mai puţin nobil al său. Mitul fiind o construcţie 
a orgoliului omenesc, aproape orice ins îşi construieşte mitul lui, ceea 
ce desfiinţează posibilitatea oricărei comuniuni, ce se bazează pe 
credinţa comună. 

lisus Hristos e auto-revelaţia deplină a lui Dumnezeu. Prezenţa 
dumnezeirii din El nu e o închipuire omenească, ci o realitate masivă 
pentru toţi cei ce-au stat fără prejudecăţi aproape de El şi pentru toţi 
„cei ce le ascultă mărturisirea sau citesc Evangheliile din care persoana 
Lui, neputînd fi rodul unei măestrite elaborări mintale, se înalţă pe 
deasupra a tot ce poate fi persoană pur pămîntească. Evangheliile nu 
pot fi explicate altfel decît ca scrise sub impresia covîrşitoare a unei 
fiinţe care n-a fost numai om, ci şi: Dumnezeu. 

Prin lisus Hristos ştim sigur că Dumnezeu e realitate, ştim sigur 
„cum e Dumnezeu, ştim sigur ce vrea El de la noi, ştim sigur că El e 
aproape de noi şi că ne aşteaptă la judecata cea mare. Noi trăim în 
certitudinea realităţii, nu în nesiguranţele închipuirilor proprii. Noi 
trăim din încrederea neclintită în ajutorul dumnezeiesc şi din 
conştiinţa absolută a obligativităţii noastre în faţa voii descoperite a 
lui Dumnezeu, nu din probabilitățile ideologiilor proprii, în care 
singura forţă certă, dar lipsită de echilibru şi de rezistenţă în încercări, 
este orgoliul individualist alimentat de pasiuni. 

Un Dumnezeu care nu s-a revelat, ci e o imagine construită de 
om după cum îi convine lui, este un idol. În plăsmuirea construită de 
om e plasat totdeauna ceva din lumea creată, un element al lumii pe 
care omul îl îndumnezeieşte. Numai revelaţia apropie de om ceva cu 
totul de dincolo de lume, adică divinitatea. Mitul, cuprinzînd în figura 
lui ceva din lumea creată, înalţă spre închinare idoli. Mitul şi idolul 
ţin împreună şi unde este el nu este realitatea lui Dumnezeu. Avînd 
pe Dumnezeu real în lisus Hristos, noi nu ne putem face idoli din 
ceea ce convine intereselor: şi poftelor noastre individuale sau colec- 
tive, idoli pe care să-i servim cu uitarea de Dumnezeu. Cei cărora s-a 
descoperit Dumnezeu în toată realitatea sa nu mai au nici o plăcere 
să-şi construiască dumnezei după pofta inimii lor. Aşa se explică de 
ce Europa creştină, stăpînită de certitudinea prezenţei reale a lui 
Dumnezeu în lisus Hristos, s-a ridicat peste efervescenţa haotică a 
Asiei constructoare de mituri la infinit, virtualitate după care tînjesc 
uneori şi inşi dintre noi. 

Dacă Dumnezeu, fiind mai mare ca omul, nu se lasă construit de 
om, ci se revelează El însuşi cu suveranitatea Sa ce copleşeşte pe om, 
cei ce primesc această descoperire, făcînd implicit experienţa stăpînirii 
Lui absolute, ştiu că toată făptura trebuie să se supună Lui şi deci 
nici o parte din natură nu poate fi considerată Dumnezeu, adică idol. 
Cînd e privită în subordinea lui Dumnezeu, „toată făptura este bună 
şi nimic nu este lepădat, dacă se ia cu mulţumită“, spune Scriptura 
Q Tim. 4, 4). l 

Nu există atitudine care să îmbrățişeze toate părțile Universului 
cu atîta dragoste şi prețuire ca cea creştină, pentru care toate sînt 
opera mîinilor lui Dumnezeu şi obiectul grijii Lui părinteşti. Toate 

sistemele ideologice şi politice se ridică împotriva vreunei sau altei 
părţi din lumea lui Dumnezeu. Dar pe lingă toată această atitudine 
universal-pozitivă faţă de lumea creată, creştinismul se fereşte a trans- 
forma vreunul din sectoarele ei în Dumnezeu, adică în idol şi aceasta 
pentru că Dumnezeu cel adevărat, cel nerevelat de om după pofta 
inimii sale, s-a revelat El însuşi şi este copleşitor de prezent în lisus 
Hristos. 

Deci fiţi fericiţi, iubiţi preoţi de mîine, că aveţi în voi certitudinea 
apropierii lui Dumnezeu şi a ajutorului Său intim în Domnul nostru 
lisus Hristos. Cu această certitudine şi bucurie „nu vă ruşinaţi de 
propovăduirea noastră“, căci „Dumnezeu nu ne-a dat duhul temerii, 
ci al puterii şi al dragostei şi al minţii sănătoase“ (7 Tim. 1, 78). 

Dacă Dumnezeu este cu voi în lisus Hristos, aveţi cea mai mare 
putere de pe lume. Să propovăduiţi realitatea lui Dumnezeu şi apro- 
pierea Lui de lume şi dragostea Lui faţă de ea în lisus Hristos cu 
conştiinţa că numai în aceasta stă mîntuirea ei. De certitudinea cuvîn- 
tului vostru, de devotamentul vostru exclusiv pentru lisus Hristos, atîr- 
nă mîntuirea lumii. 

Dar tot de aceasta depinde mai ales viitorul neamului nostru. 

Prin ce putere proprie ar putea înlocui neamul nostru, aşezat în 
calea tuturor răutăţilor, puterea dumnezeiască a lui lisus Hristos? Prin 
ce putere s-a menţinut într-un chip atît de miraculos în strîmtoarea 
cea mai cruntă şi mai continuă a istoriei, dacă nu prin lisus Hristos? 
Experienţa nediluată a apropierii ajutorului şi a dragostei lui 
Dumnezeu în lisus Hristos i-a fost toată puterea, tot secretul 
rezistenţei, tot izvorul de sănătate morală, fizică, intelectuală, aspecte 
ale vieţii pentru care azi lucrează un aparat de Stat uriaş, cu sute de 
mii de funcţionari şi de specialişti, fără a fi în stare, pare-se, să-l ţină 
măcar la nivelul la care i l-a prèdat istoria atâtor veacuri de asuprire. 

Poporul nostru a fost tare, cu toate că n-avea nici o putere ome- 
nească, deoarece în lisus Hristos avea realitatea masivă a lui 
Dumnezeu. El n-a trăit din mituri, din înălţarea la rang de Dumnezeu 
a raţiunii sau a alteia din părţile componente ale făpturii sale. Nu idoli 
neputincioşi i-au fost puterile tutelare, ci realitatea adevărată a lui 
Dumnezeu. 

Basmele sale nu sînt construcţii despre Dumnezeu, ci întruchipări 
ale virtuţilor sale de credinţă şi de vieţuire după voia lui Dumnezeu, 
cu ajutorul căruia şi numai cu ajutorul căruia puţinătatea omenească 
a acestui neam simbolizat în Făt-Frumos învinge puterile cu mult mai 
mari ale răului. 

Avem deci o sfintă datorie ca azi, cînd lumea din jurul nostru 
încearcă să construiască dumnezei făcuţi de minte omenească, 
înlocuind realitatea lui Dumnezeu din lisus Hristos cu umbre in- 
consistente, să propovăduim cu o rîvnă mai mare ca oricînd mărirea 
şi puterea dumnezeiască a celui ce singur poate fi şi trebuie să ne fie 
Domn adevărat, în care poporul nostru să se poată încrede fără teamă 
de vrăjmaşii mari şi nesfîrşiţi. Războiul care l-a pornit azi împotriva 
necredincioşilor tot cu puterea lui Hristos îl duce. El îl face capabil 
de atît de mari jertfe şi hotărîri. | 

lisus Hristos să Vă fie puterea şi programul vostru, iubiţi preoţi 
de miine. Căci „în El aveţi viaţă deplină“ (Colos. 2, 10), în El vi se 
adaugă tot ce Vă este necesar pentru existenţa pămîntească şi veşnică. 


VII. Ortodoxia românească şi mitul d-lui Blaga 


Din scurta noastră expunere s-a putut vedea opoziţia în care se 
află filosofia d-lui Blaga faţă de creştinism. Ne-am silit să inducem 
şi cîteva din temeiurile care pun mai presus de orice îndoială adevărul 
religiei şi al creştinismului, iaţă de încercarea d-lui Blaga de-a nega 
acest adevăr. l 

Vrem să anexăm la această expunere un capitol care nu face parte 
organică din dezvoltările de pînă acum, dar care aduce totuşi un spor 
de lumină asupra temei tratate. Ne gîndim să alegem cîteva din ele- 
mentele ortodoxiei româneşti, aşa cum au fost formulate de dl. Blaga 
şi să le punem în comparaţie atît cu ortodoxia adevărată, cît şi cu 
mitul, adică cu sistemul filosofic construit de D-sa. 

Vom recunoaşte de la început că în cartea Spaţiul mioritic se cu- 
prind lucruri remarcabile despre specificul românesc şi ortodox. Faptul 
acesta ne arată că atunci cînd dl. Blaga s-a aplecat cu dragoste asupra 
duhului autohton, lăsîndu-l pe acela să grăiască, fără să-l înăbuşe cu 
pretenţiile unei filosofii individualiste, a reuşit să ne dea pagini minun- 
ate, în care întreg românismul îşi recunoaşte ceva din chipul lui şi 
care i-au creat d-lui Blaga gloria de filosof al specificului nostru etnic 
şi ortodox. 

Din nenorocire însă dragostea şi admiraţia pe care le mărturisea 
atunci pentru ortodoxie n-au durat decît pînă a scris acea carte, căci 
tot sistemul filosofic al D-sale e direct opus trăsăturilor pe care le 
descoperea chiar D-sa în spiritualitatea românească ortodoxă. 

E adevărat că la cei care au citit cu spirit critic Spaţiul mioritic, 
entuziasmul era binişor temperat de faptul că dl. Blaga privea or- 
todoxia numai ca stil, ca produs imanent şi fatal al spiritului răsăritean, 
nu ca revelaţie. Dar, pe de altă parte, tocmai în această particularitate 
a punctului D-sale de vedere, aceşti moderați apreciatori ai paginilor 
din Spaţiul mioritic, vedeau o garanţie că filosofia d-lui Blaga nu se 
va putea dezvolta decît în sensul acestor trăsături ale ortodoxiei 
româneşti. 

Ne gîndeam că un propovăduitor al fatalismului stilistic, cum se 
prezenta dl. Blaga, va ţine să confirme şi prin filosofia D-sale că nici 
un autentic gînditor al neamului nu poate ieşi de sub determinantele 

stilistice zugrăvite de D-sa în Spaţiul mioritic. Ceea ce nu ne puteam 
aştepta, s-a întîmplat însă. E cazul să ne întrebăm cum a putut scăpa 
gîndirea D-sale de sub frînele stilistice româneşti, croind un sistem 
diametral opus? 

Sau stilul românesc de care vorbeşte D-sa nu are nici o realitate, 
sau D-sa nu este în ceea ce a gîndit personal — căci în Spaţiul mioritic 
ne dă mai mult o descriere a unor stări obiective — un cugetător au- 
tentic al duhului românesc. Cum noi credem într-o anumită putere de 
inspiraţie a specificului naţional, opinăm pentru partea din urmă a 
alternativei. Desigur nu acordăm specificului etnic şi religios carac- 
terul fatalist şi atotputernic ce i-l acordă dl. Blaga în contradicţie cu 
mitul filosofic ce l-a construit, pentru că dacă i-am acorda asemenea 
caracter ar trebui să-i vedem pecetea imprimată pe orice gînd şi faptă 
românească. În realitate numai gînditorii şi scriitorii care se coboară, 
în înfiorată tăcere şi reculegere, în adîncul lor, care se identifică cu 
adîncul etnic, sînt în stare să surprindă în opera lor specificul 
spiritualităţii colective. 

Dacă sînt purtaţi de superficiale ambiţii de originalitate cu orice 
preţ, sau copleşiţi de cine ştie ce admiraţie pentru lucruri străine, 
opera lor nu se mai prezintă ca un întreg, organic răsărit din specificul 
etnic, deşi poate să mai prezinte din el vreo fişie, inestetic combinată, 
în ansamblul imitat după modele străine. 

Dar contrazice oare sistemul filosofic al d-lui Blaga de fapt trăsă- 
turile spiritualităţii ortodoxe româneşti, prezentate de D-sa în Spaţiul 
mioritic? 

Faptul este în afară de orice îndoială. 

Lăsînd la o parte alternarea de deal şi vale, aşa numitul spaţiu 
mioritic, care nu poate avea şi nu are la dl. Blaga nici o relevanţă 
metafizică şi e, ca factor de eficienţă spirituală, de origine cu totul 
geografică, elementul principal pe care îl surprinde dl. Blaga în spiri- 
tualitatea ortodoxă-românească şi asupra căruia revine obsedant în mai 
multe capitole şi sub diferite numiri (spiritualităţii bipolare, trans- 
cendentul care coboară, perspectiva sofianică) este acela al „trans- 
cendentului care coboară“. 

Pe cîtă vreme catolicismul şi protestantismul dl. Blaga le vede 
caracterizate prin efortul omului de a se organiza în slujba trans- 

cendenţei, respectiv de a se ridica de jos spre transcendent, ortodoxia 
e dominată, după D-sa, de convingerea că omul nu trebuie să facă 
nici un efort, căci transcendentul coboară de la sine. 

Întîi să facem o scurtă critică acestei idei. Deşi paginile, în care 
dl. Blaga descrie liniştea adîncă a călugărilor atoniţi şi trăirea în reali- 
tatea divină, cuprind mult adevăr, reducerea raportului dintre creştinul 
ortodox şi divinitate la acţiunea exclusivă a celei din urmă, este 
unilaterală. Dl. Lucian Blaga prezintă pe omul ortodox ca pe o fiinţă 
cu totul inactivă ce aşteaptă în pasivitate completă coborîrea trans- 
cendentului. 

Chestiunea e cu mult mai complexă de cum o înfăţişează dl. Blaga, 
imitînd judecăţile dispreţuitoare ce le rosteau pînă de curînd 
reprezentanţii Apusului asupra acestui Răsărit, care ar fi incapabil de 
eforturi şi ostil oricărei afirmări a omului. 

E de remarcat că doctrina predestinaţianistă n-a apărut niciodată 
în cuprinsul ortodoxiei. Ea e specifică protestantismului şi cu deo- 
sebire calvinismului, adică tocmai popoarele care s-au dovedit ca cele 
mai active şi mai întreprinzătoare, creînd marile imperii coloniale şi 
comerțul mondial. Însuşi stilul gotic, pe care-l dă dl. Blaga ca ex- 
emplu al efortului protestant de-a se ridica spre transcendent, nu e o 
creaţie protestantă, ci catolică. La apariţia protestantismului el a în- 
cetat de-a mai exista. 

Întreaga chestiune prin urmare trebuie privită sub un unghi mai 
complex. 

Răsăritul ortodox nu e dominat numai de convingerea că trans- 
cendentul coboară, ci şi de conştiinţa că el nu coboară decît dacă 
omul se sileşte prin eforturile proprii să se facă apt să-l primească. E 
o continuă sinergie, o colaborare armonică şi permanentă între voia 
omului şi harul divin. Aceasta-i doctrina Bisericii ortodoxe şi aceasta-i 
practica creştinătăţii răsăritene. Nici un creştin ortodox nu cugetă că 
păcatul nu e posibil, sau că păcătoşii sînt mîntuiţi cu sila. In- 
diferentismul moral nu e ceva propriu spiritualităţii răsăritene. 

Dacă privim serios lucrurile, nu există creştinătate care să facă atît 
de mari eforturi în vederea învrednicirii de harul dumnezeiesc, ca cea 
ortodoxă. Posturile, înghenuncherile, milosteniile, vepherile sînt ceva 
specific ortodox. 

Monahismul cu cutremurătoarele lui strădanii de purificare a apărut 
în Răsărit şi apusenii, transplantîndu-i la ei, erau copleşiţi de admiraţie 
faţă de aceste eforturi şi n-au îndrăznit niciodată, afară de cazuri 
sporadice, să se ridice la înălţimea acestor maeştri din Răsărit. Pînă 
azi Apusul refuză privaţiunile postului şi ale celorlalte forme de asceză 
monahală şi obştească, atît de obişnuite la popoarele din Răsărit. 

Dacă şi-ar fi luat dl. Lucian Blaga osteneala să citească Filocalia, 
sau să viziteze o mînăstire ortodoxă în care s-au păstrat tradiţiile 
noastre, ar fi constatat cu cîtă scrupulozitate şi încordare se urmăreşte 
zi de zi şi ceas de ceas purificarea făpturii prin atenţiune la orice gînd 
necurat, prin desrădăcinarea oricărei patimi şi dorinţi, oricît de masca- 
te în înfăţişări nobile. Vederea, înțelegerea adevărată a vieţii, simţirea 
legăturii cu Dumnezeu nu se poate dobîndi decit treptat, cu preţul 
acestui necurmat urcuş moral, atît de ostenitor. 

Nu prin subconştient e credincios răsăriteanul, cum afirmă dl. Bla- 
ga, ci printr-o victorie continuă asupra tuturor patimilor şi gîndurilor 
ce pornesc din subconştient, printr-o victorie a treziei, a spiritului, 
asupra subconştientului. 

DI. Blaga spune despre creştinul răsăritean: „Faptele, necăutate ca 
atare, par a fi crescut înăuntru, şi cînd se ivesc, ele cad, ca nişte fructe 
coapte“. (Spaţiul mioritic p. 76). Ce uşor ar fi pentru oricare din noi, 
creştin adevărat, dacă ar cădea din noi şi credinţa şi faptele aşa cum 
„pică pară mălăiaţă în gura lui nătăfleaţă“. DI. Blaga n-a văzut efortur- 
ile de perfecţionare ce premerg acestei căderi uşoare a faptelor din 
om. 

D-sa găseşte cuvinte nimerite cînd descrie pe călugării atoniţi as- 
tfel: 

„Au aceşti călugări o linişte interioară de necrezut, o transparență 
a vieţii sufleteşti şi o lumină, care le străbate toată făptura şi care se 
comunică fără putinţă de împotrivire, mediului înconjurător. Credinţa 
lor a devenit cu adevărat substanţă organică“ (Op. cit. p. 75). 

Dar pînă la această stare, cîtor strădanii ascetice nu s-au supus 
aceşti călugări, şi chiar acum, cînd arată atita linişte, cîtă încordare 
lăuntrică, adîncă, nu este în ei! 

Peste tot dacă popoarele ortodoxe fac binele mai uşor, aceasta nu 
se datoreşte unei fatalităţi organice, ci unei educaţii îndelungate ce-au 
primit-o în această direcţie din partea Bisericii. 

Aşadar chestiunea pasivismului răsăritean şi a activismului apusean 
nu e atît de simplă. 

Există şi în Răsărit un activism, dar el e de interior, el e pus în 
slujba adevăratei perfecţiuni a omului. Dimpotrivă activismul apusean 
nu are caracter religios. El e exterior, se îndreaptă asupra naturii, nu 
asupra omului pentru a-l desăvîrşi, are scopuri cu totul imanente şi 
materialiste. 

Protestaritismul cel puţin mărturiseşte categoric că mîntuirea se 
dobîndeşte fără fapte, sola fide. Omul nu poate face nimic pentru a 
contribui la mîntuirea sa. (Mă mir cum a putut vedea dl. Blaga la 
protestanți o strădanie uriaşă a omului în vederea mîntuirii!). Orice 
ar face omul e rău. Dumnezeu trimite cui vrea darul credinţei, indifer- 
ent de faptele lui, iar acest dar al credinţei nu are puterea să-l schimbe 
pe om în bine cît e pe pămînt şi să-l determine la fapte bune. 

Dacă însă faptele omului pe pămînt rămîn fatalmente rele, el e 
dispensat de-a se mai strădui spre ceea ce e bun. Omul dobîndeşte o 
neîngrădită libertate în a face ce-i place, nemaifiind împiedicat de 
scrupule morale. Aşa se explică marea putere colonială şi comercială 
la care au ajuns popoarele calvine, nestingherite în avîntul lor de cîştig 
şi de dominație de consideraţii morale şi religioase. Aşa se explică 
admiratele virtuţi utilitariste de disciplină, ordine şi tenacitate, pe care 
le au popoarele apusene, cum arată şi unii concetăţeni ai noştri, dar 
şi lipsa virtuţilor cu adevărat creştine, ca bunătatea, iertarea, ospi- 
talitatea, abnegaţia etc. 

Acesta-i activismul Apusului, care în fond înseamnă un mare pesi- 
mism în ce priveşte posibilitatea de perfecţionare a omului şi o totală 
renunțare la activitate în această direcţie, o sustragere a comportării 
omului de sub comandamentele creştine. Creştinismul apusean şi-a 
pierdut virusul etic, devenind simplu pretext de filosofare asupra 
credinţei. 

Unde ne-a dus activismul Apusului ne-o arată stările de azi şi 
decăderea actuală a omului la o simplă anexă a naturii. Apusul nu 
şi-a pus problema mîntuirii omului, ci a satisfacerii lui biologice. În- 

tr-un eseu despre sensul icoanei (Gândirea, martie 1942) scriam: 
„Răsăriteanul nu manifestă activismul apuseanului care e exterior, ci 
un activism de intensitate, de ordin religios şi etic“. Activismul 
Apusului nu dezrobeşte natura şi pe om de sub păcat, pentru că el 
are numai scopuri economice. Singur activismul Răsăritului reuşeşte 
să producă modificări morale în om, fiind purtat de scopuri religioase 
şi folosind mijloace adecvate. 

Completînd ideea unilaterală a d-lui Blaga despre transcendentul 
care coboară, cu aceea a omului care se pregăteşte pentru primirea 
lui, vom avea viziunea unei voințe comune de apropriere şi de întîlnire 
din partea lui Dumnezeu şi a omului. 

Care este acum ideea principală a mitului filosofic construit de dl. 
Blaga? Este aceea a unui Mare Anonim care, departe de-a se cobori 
condescendent şi iubitor spre făptură, sau de-a o lăsa pe aceasta să 
se aproprie de el, veghează cu teamă la păstrarea distanţei. El nici nu 
coboară la făptură, nici nu îngăduie făpturii să se înalte spre el. Se 
apără cu picioarele şi cu ghearele de căţărările făpturii, temîndu-se să 
nu-l doboare de pe parapet şi să se aşeze ea în locul lui. 

E un Mare Anonim mic la suflet şi fricos. E o plăsmuire absurdă, 
căci o fiinţă supremă trebuie să aibă atributul de absolută, iar absolutul 
nu se poate teme şi nu are de cine se teme. 

Dar abstrăgînd de caracterul acesta ilogic al Marelui Anonim, 
trebuie să constatăm că chipul şi comportarea lui stau în contrazicere 
radicală cu viziunea ortodoxă despre Părintele care caută şi coboară 
cu bunăvoință la făptură. În special e în contradicţie cu forma 
unilaterală în care a surprins-o, dl. Blaga, ca transcendenţă ce coboară 
chiar fără eforturile făpturii. 

Viziunea unei vieţi pământeşti ce se desfăşoară sub fatalitatea dis- 
tantei de divinitate e mai degrabă caracteristică protestantismului. 
Dumnezeu lipsit de trăsături părinteşti, despotul nepăsător la căutările 
făpturii, e Dumnezeul lui Calvin, iar ideea pesimistă că orice ar face 
făptura nu se poate împărtăşi în viaţa aceasta de harul divin, e ideea 
fundamentală a întregului protestantism. 

Filosofia d-lui Blaga se vădeşte a purta nu numai pecetea filosofiei 
germane, ci şi a protestantismului german, în care aceea îşi are sub- 
stratul. Subiectivismul filosofiei germane, ca individualism şi neîncredere 

în putinţa de-a cunoaşte realitatea şi de-a intra în comuniune cu ea, 
nu e specific ortodoxiei, ci îşi are izvorul în protestantismul pesimist 
al lui sola fide, care afirmă că toate puterile cognitive şi etice ale 
omului sînt definitiv distruse prin păcat. 

DI. Blaga a văzut relativ just trăsătura fundamentală a ortodoxiei 
în încrederea optimistă în bunăvoința lui Dumnezeu care nu părăseşte 
pe om, ci îi vine aproape spre ajutor şi mîntuire. Dar cînd a purces 
la construirea sistemului propriu s-a plasat la antipodul acestei viziuni. 
Ortodoxia e sofianică, după chiar expresia D-sale. Mitul filosofic con- 
struit de D-sa e antisofianic. 

Sofianicul e o fatalitate stilistică a românismului ortodox. Cum s-a 
putut sustrage D-sa de sub această fatalitate? Nu-şi infirmă prin 
sistemul D-sale întreaga teorie despre stil, adică titlul de glorie al 
filosofiei D-sale? 

Am mai putea întreba: dacă existenţa frînelor stilistice indică spre 
o realitate supremă ce are interes să reteze toate avînturile omului spre 
ea şi să păstreze distanţa, cum e posibil ca specificul românesc să 
constea într-o viziune tocmai contrară acestei stări faptice a lucrurilor. 
Dacă ortodoxia e convingere despre transcendentul care coboară, iar 
transcendentul nici gînd n-are să coboare, ortodoxia e viziunea cea 
mai contrară realităţii. Cum s-a putut naşte ea atunci? Şi cum de se 
menţine? 

Cum de n-a putut neamul românesc pînă acum să vadă ceea ce a 
văzut di. Blaga, caracterul invers al stării de fapt a lucrurilor? Nu l-au 
lăsat frînele stilistice? Dar pe D-sa cum l-au lăsat? 

Caracterul antiortodox şi deci antiromânesc — căci chiar D-sa a 
recunoscut împletirea acestor două realităţi în Spațiul mioritic — al 
filosofiei d-lui Blaga s-ar putea semnala şi în alte multe privinţe. 

Noi ne mulţumim deocamdată să indicăm următoarea opoziţie: 

Ortodoxia este sobornicească, adică etică şi comunitară. 

Filosofia D-sale este individualistă şi antietică. 

Din pilda Dumnezeului celui bun, care din iubire coboară la noi, 
învăţăm să ne comportăm şi noi oamenii între olaltă cu iubire, să ne 
întrăţim în comuniune cu semenii. 

În filosofia d-lui Blaga nu există comuniune. Eul e închis în sine 
şi în iluziile-sale. Nu cunoaşte nimic din realitate; nu ştie de există 

vreun semen şi nu poate recunoaşte nici o datorie de a-l iubi, dacă 
pilda ce i-o dă Marele Anonim, care trebuie privită ca o lege fun- 
damentală a vieţii, este aceea a egoismului şi a temerii de altul. 

E o filosofie bazată pe teoria monadelor. 

Filosofia d-lui Blaga nu cunoaşte libertate, păcat şi virtuţe, ob- 
ligaţii şi răspundere. Aceste probleme, care formează însuşi conţinutul 
filosofiei contemporane, nu sînt prezente în filosofia D-sale. 

E o filosofie după stilul veacului al 19-lea. O filosofie cu care 
spiritul contemporan, în faţa căruia au izbucnit cu o imperativă forţă 
marile probleme şi răspunderi faţă. de colectivitate şi de semeni, nu 
are ce face. 

Datoria faptei, păcatul egoismului, apartenenţa nu numai prin sub- 
stanţă, ci şi prin răspundere la sobornicitatea naţională, încrederea în 
contribuţia efortului personal la modificarea destinului, suflul generos 
şi jertfelnic, tot atîtea lozinci şi tendinţe descoperite azi odată pentru 
totdeauna de conştiinţa omenească şi care germinau în ortodoxie nu 
sînt posibile de auzit în filosofia d-lui Blaga. 

Fatalism, individualism monadic, indiferentism etic, sau mai 
degrabă tendinţă antietică, visătorie lipsită de răspundere, acestea sînt 
caracterele filosofiei d-lui Blaga, direct opuse tendinţelor eroice, co- 
munitariste, altruiste a lumii tinere de azi, purtată de o mare încredere 
în comuniunea cu realitatea. 

Ea e pe lîngă aceea direct opusă tradiţiei de viaţă şi de scris a 
Ardealului, străbătută de o profundă seriozitate etică şi de un arzător 
duh misionar şi luptător în slujba comunităţii etnice. 

Filosofia de azi, ce palpită sub jarul marilor probleme comunitare 
şi sociale, are o mare siguranţă în întîlnirea omului cu realitatea şi în 
datoria de-a o întâlni şi de-a influenţa asupra ei, sau de-a asculta cu 
sentiment de răspundere poruncile ei. Pentru dl. Blaga nu e posibilă 
întîlnirea cu realitatea, odată ce nu e posibilă o oarecare cunoaştere 
pozitivă a ei. 

Dl. Lucian Blaga vorbeşte adeseori de spirit în cărţile D-sale. Dar 
nimic nu e mai absent în ea decît spiritul. E o filosofie a substanţei, 
adică a desfăşurărilor fatale şi automate. Spiritul e libertate, e ca- 
pacitate de decizie, e păcat şi virtute, e răspundere, e har şi blestem, 

e relaţie de iubire, e capacitate de determinare a destinului propriu şi 
al altora, e dincolo şi altceva decît automatism şi fatalitate. 

Filosofia d-lui Blaga răsună în epoca noastră ca un zvon întîrziat 
al unor vremi apuse, pentru care realitatea încă nu se descoperise cu 
marile ei porunci şi în marea ei complexitate de azi. Departe de-a 
anticipa un ev nou, asemănător celui mediu, cum se pretindea, ea e 
o apariţie tardivă a trecutului raţionalist, individualist şi antispi- 
ritualist. Filosofia d-lui Blaga e o poezie, construită de un suflet cu 
predispoziţii de poet şi tinzînd să explice cu deosebire creaţia poetică. 

Ea îşi va păstra, desigur, o importanţă în istoria filosofiei din 
România, ca un sistem interesant în rînd cu alte sisteme interesante. 

În nici un caz însă ea nu poate fi privită ca o expresie autentică 
a spiritului românesc şi deci ca un punct de plecare pentru cugetarea 
românească viitoare. 

Iar ca forţă de dinamizare şi înălţare a neamului, valoarea ei este 
minimă, fiind mai degrabă o piedică decît un factor pozitiv. 

Ea justifică egoismul cel mai cras, sustragerea de sub orice normă 
morală recunoscută ca valabilă şi necesară, ea declară generozitatea 
şi iubirea slăbiciunii şi ceea ce toată lumea ştie şi simte că e meschin, 
adică egoismul din temere, ca lucru mare, întrucît prin el se susţine 
Marele Fricos de la cîrma lumii. O filosofie care face din egoism şi 
frică supremele principii ale Universului şi norma de conduită a lumii, 
dacă ar fi luată în serios, ar fi de-a dreptul dezastruoasă. Iar ceea ce 
repudiază prin instinct toată omenirea, cu suprema intensitate a 
sufletului, nu poate fi nici adevărat. O construcţie forţată, potrivnică. 
tuturor evidenţelor sesizate de-o întregă lume, e un simplu joc lipsit 
de orice seriozitate. Nu în felul acesta se zideşte sufletul neamului 
nostru, care are atîta lipsă de întoarcere la seriozitate şi răspundere. 

Nu considerăm, desigur, această filosofie ca pe cea mai contrară 
creştinismului şi românismului. 

Din nenorocire filosofia noastră de pînă acum e atît de străină de 
sufletul nostru şi atît de înfeudată unei epoci de gîndire ce-a stat sub 
semnul negativismului spiritual, încît aproape toată e chiar mai ostilă 
în fond creştinismului, decît a d-lui Blaga, denunţînd pe deasupra o 
plictisitoare monotonie şi aproape descurajînd încrederea în puterile 
de creaţie variată a spiritului românesc. 

Dacă am stăruit cu toate acestea în mod deosebit asupra raportului 
filosofiei d-lui Lucian Blaga cu creştinismul şi nu ne-am gîndit la o 
cercetare a altor sisteme filosofice din România din acest punct de 
vedere, cauza este a se afla pe de o parte în faptul că nici un alt 
filosof nu a contestat făţiş Revelația divină şi dumnezeirea lui lisus 
Hristos, iar pe de alta în necesitatea de-a împrăştia un echivoc ce 
persista în jurul filosofiei d-lui Blaga. Despre alţi filosofi români toată 
lumea ştie că sînt la antipodul credinţei creştine şi nu mai era necesară 
o identificare a lor pentru a păzi pe cei ce vor să rămînă fideli creş- 
tinismului. Dl. Lucian Blaga, construindu-şi din termenii teologiei 
creştine o faţadă atrăgătoare, ispitea lumea să se aproprie de un inte- 
rior în care nu se mai afla aproape nimic creştin. 

D-sa vorbea de mister, de dogmă, de revelaţie, de paradisiac, de 
luciferic, de sofianic. 

Nu e de mirare dacă s-a născut de aici un echivoc care i-a fost 
favorabil D-sale, însă care, dacă ar dăinui, dată fiind neacoperirea 
acestui vocabular cu fondul lui adevărat şi creştin, ar putea să aibă 
urmări tot mai periculoase pentru sufletul generaţiilor tinere. 


Iulie, 1942 


Cosmologia d-lui Lucian Blaga' 


Dl. Lucian Blaga este un cugetător de talent, înzestrat şi cu un 
remarcabil dar de scriitor. Utilizînd aceste însuşiri într-un efort 
susţinut, a reuşit să rotunjească un sistem filosofic interesant. 

Faptul că dl. Lucian Blaga a apărut pe arena scrisului cu plăsmuiri 
din care iradia o atmosferă de mister specific vieţii româneşti, ne-a 
făcut pe toţi să aşteptăm în viitoarele desfăşurări de gînd ale D-sale 
o pătrundere şi o luminare a unor regiuni vecine cu credinţa creştină 
care formează zona spirituală esenţială a poporului nostru. 

Iar cînd, mai tîrziu, deasupra arhitecturii filosofice abia începute, 
dar cu direcţiile oarecum precizate, a răsărit, în Censura transcen- 
dentă, soarele dominator al Marelui Anonim, am crezut că, în trăsături 
mari, construcţia filosofică a d-lui Blaga s-a fixat definitiv în apropiere 
de lumina creştinismului. 

Erau unele elemente în filosofia D-sale de pînă acum, care, raport- 
ate la adevărurile de temelie ale creştinismului, trezeau nedumeriri. 
Prea era conceput egoist acel Mare Anonim care retează toate 
avînturile de cunoaştere şi de înălţare ale omului; prea venea în con- 
trazicere această idee cu învăţătura creştină esenţială despre mîntuirea 
omului prin coborîrea lui Dumnezeu pe pămînt şi în comuniunea in- 
timă şi veşnică cu oamenii prin întrupare. , 

Peste tot prea era neglijat factorul persoană, cu libertatea, cu pă- 
catul, cu comuniunea de iubire a sa şi prea se explicau toate pe calea 
unui automatism susţinut de forţe impersonale, mitice. 

Dar ne închipuim că toate aceste elemente eterogene vor putea 
primi încă un înţeles adecvat creştinismului, dacă viitoarele precizări 
ale sistemului vor rotunji în mare o viziune care să nu facă opoziţie 
creştinismului. 

De aceea am citit cu o legitimă curiozitate noua carte a d-lui Lu- 
cian Blaga, intitulată Diferenţialele divine, în care autorul ridică 
deasupra sistemului său cupola, prezentîndu-ne teoria despre originea 
lumii şi despre fiinţa ei. 

* Recenzie publicată în „Telegraful Român“, în anul 1940, la apariția cărții 
„Diferenţialele divine“. 

Vom înfăţişa întîi ideile de temelie ale cărţii în chip obiectiv, pen- 
tru ca cititorii să cugete singuri întrucît cosmologia d-lui Lucian Blaga 
mai lasă deschisă putinţa de-a apropia, printr-o oarecare interpretare, 
sistemul D-saie de doctrină creştină. 

Piatra unghiulară a cosmologiei d-lui Lucian Blaga este teza că 
Marele Anonim, avînd o putere ce întrece copleşitor toată puterea din 
lume, se poate reproduce ad indefinitum, fără a se istovi. Cel mai înalt 
rezultat al Fiinţei originare nu poate fi decît să dea existenţă unor 
Fiinţe întru totul egale cu sine şi aceasta în număr nelimitat. 

Dar Marele Anonim se fereşte de-a descătuşa aceste posibilităţi 
ale sale, ca să nu se ivească centre multiple cu existenţa autonomă, 
ceea ce ar echivala cu o adevărată anarhie. 

Purtat de grija egoistă de a-şi salva poziţia de centru unic al tu- 
turor, Marele Anonim îşi reţine posibilităţile majore de înfăptuire şi 
lasă libertate de realizare numai celor mai modeste. Lumea nu este 
deci rezultatul unui act pozitiv al lui Dumnezeu, ci al unei act negativ, 
de abstinenţă, de silinţă de-a nu da naştere unor existenţe egale cu 
sine. „Voința Marelui Anonim, ca efort, nu e îndreptată spre creaţie, 
ci are ca obiectiv tocmai prevenirea unei prea mari amplori genera- 
toare“ (p. 31). Aşa încît faptul că s-a născut lumea e o dovadă că nu 
există mai multe persoane în Dumnezeu, că Tatăl nu s-a decis pentru 
generarea unor chipuri egale cu sine, căci în acest caz nu s-ar fi putut 
opri (?) numai la două persoane egale cu El. 

Lumea nu este creată de Dumnezeu din nimic, ci este un fel de 
emanaţie, de reproducere a Lui. „Actele creatoare ale Marelui Anonim 
nu sînt nici acte creatoare din nimic, nici acte aplicate asupra unui 
material dat. Actele Marelui Anonim se numesc mai mult impropriu 
„acte creatoare“, căci ele sînt în esenţă „acte reproductive“, (p. 30). 
E drept că în alte locuri dl. Lucian Blaga declară că nici cuvîntul 
reproducere nu este potrivit pentru a imagina modul de provenire a 
lumii din Dumnezeu, aşa cum nu e potrivit nici un alt cuvînt şi nici 
o altă imagine din cîmpul empiric. Dar principal este că dl. Lucian 
Blaga cugetă elementele lumii ca repetînd exact substanţa Marelui 
Anonim, însă nu prin apariţie din nimic, ci ca rezultat al unei emisiuni 
din El. 

Marele Anonim este un „Tot divin“, de-o complexitate de structură 
şi de-o bogăţie de substanţă cum nici nu ne putem închipui. Repro- 
ducerea ar însemna o înmulţire la infinit a acestui „Tot divin“. Evitînd 
însă reproducerea plenară, Marele Anonim face să se reproducă numai 
regiunile mai periferice ale lui, nu şi cele măi nucleare. Astfel lumea 
este o repetiţie a unor părţi mai secundare din Totul divin. Deci lumea 
este într-o privinţă din substanţa dumnezeiască, dar în altă privinţă e 
o substanţă ciuntită, o divinitate denaturată. „Orice act creator (numai 
impropriu numit astfel al Marelui Anonim este, precum am afirmat, 
sub specia posibilităţii un act de procreare globală a sa, dar sub specia 
realizării orice asemenea act este, din înalte raţiuni centraliste, înadins 
sugrumat la maximum. Disanalogia dintre Marele Anonim şi orice 
rezultat direct sau indirect al actelor creatoare este copleşitoare şi 
iremediabilă, faţă de care asemănarea rămîne în umbră şi în orice caz 
neglijabilă. De aceea se pare că rostul omului este cu totul altul decît 
de a căuta să se facă asemenea aceluia, care în prealabil s-a îngrijit 
să-l mutileze, şi care prin toate măsurile preventive luate, tinde tocmai 
la conservarea disanalogiei“ (p. 34). 

Dacă ne imaginăm Totul divin ca un cerc sau ca o sferă, lumea 
este o repetiţie a părţilor lui mai din margine. 

Însă Marele Anonim merge mai departe cu precauţiunile sale. El 
se teme chiar şi de o repetare parţială a sa, ca nu cumva aceasta să 
aibă în sine destul „potenţial autarhic“, suficientă capacitate de ex- 
istenţă autonomă. De aceea nu lasă să se repete acele părţi mai de 
margine ale sale, decît într-o formă ultrafărimiţată. Şi astfel ceea ce 
provine direct din Totul divin sînt nişte entităţi minime sub raportul 
substanţei şi al structurii lor. DI. Lucian Blaga le numeşte diferențiale 
divine. „Oricare din aceste diferenţiale divine este un minim sub- 
stanţial, purtător al unei structuri egale cu un segment absolut simplu 
al structurii divine. Diferenţiala divină, fiind însă un minim sub- 
stanţial, ea nu poate să fie decît purtătoarea unei structuri virtuale. 
Sub unghi substanţial, diferenţialele divine permit să fie imaginate 
simbolic ca o serie de puncte...“ (p. 36). Ele sînt mai mici decît atomii. 
Sînt atît de mici încît nici nu pot fi constatate cu nici un fel de aparat. 
Ele cuprind o structură mai muit ca virtualitate. Întrucît Totul divin 
şi-a fărîmiţat în astfel de sîmburi, regiuni întinse ale fiinţei sale, dif- 

erenţialele acestea se deosebesc între ele după locul mai apropiat sau 
mai depărtat de centru pe care l-au avut în Totul divin. E o deosebire 
în structura ce o cuprind virtual. Ele sînt adică eterogene. Altfel sînt 
diferenţialele din care se compune materia, altfel cele din care se com- 
pune psihicul. Însă, întrucît Marele Anonim îşi reproduce neîncetat 
aceste regiuni ale fiinţei sale, fiecare categorie de diferenţiale 
izvorăşte continuu din el. Deci la baza lucrurilor, răspîndite peste tot, 
stau nenumărate diferenţiale eterogene şi omogene. 

Diferenţialele sînt singurele entităţi provenite direct din Marele 
Anonim. Toate individualităţile lumii, începînd de la atom şi pînă la 
om, nu mai sînt o creaţie directă a lui, ci una indirectă, adică un 
rezultat al diferitelor agregări, integrări ale acestor diferenţiale, proces 
în care Marele Anonim nu mai are nici un rol. 

De ce nu a produs direct Marele Anonim individuaţiunile din 
lume? Pentru că orice provine din Dumnezeu direct are o existenţă 
indestructibilă, spune dl. Lucian Blaga şi Marele Anonim s-a temut 
de ivirea unor entităţi mai complexe care să aibă caracter de in- 
destructibilitate. Şi orice individuaţiune este o entitate mai complexă, 
cu mai mari posibilităţi. Marele Anonim a acceptat ca singurele 
entităţi indestructibile să fie aceste diferenţiale, iar toate individuaţiun- 
ile să-şi datorească existenţa agregării acestora, ca să se şi destrame 
continuu, după cum se dezagpregă în diferenţialele din care s-au com- 
binat. Astfel tot ce e în lume, afară de diferenţiale, e într-o continuă 
trecere, naştere şi moarte. Aceasta e şi soarta fiecărei conştiinţe in- 
dividuale. De o nemurire a sufletului nu se poate vorbi. „Ceea ce 
rămîne după moartea individuală, cît priveşte conştiinţa, sînt aceste 
secrete diferenţiale psihice, spirituale, eterogene, dar nu conştiinţa şi 
nici un pretins suflet individual, ca factor total şi indivizibil, care ar 
fi fost în posesia conştiinţei, sau poate chiar identic cu ea“ (p. 167). 
Rămîn deci numai diferenţialele care, formînd alte agregate, dau prin 
aceasta naştere altor suflete. 

Marele Anonim nu poate aduce aşadar la existenţă individuaţiuni, 
pentru că „privind lucrurile pur speculativ sîntem siliţi a crede că orice 
făptură sau fiinţă de oarecare masivitate şi complexitate, fiind realizată 
direct, printr-un act indivizibil al Marelui Anonim, s-ar constitui în 
aspecte ce-ar face-o de temut. O asemenea făptură sau fiinţă ar trebui 

să fie o existenţă absolut închegată în sine însăşi, indestructibilă, 
singulară, de proporţii superlative sau chiar cosmice... Orice asemenea 
fiinţă, fiind deplin închegată în sine, indestructibilă şi crescută ca un 
aluat prea harnic, ar fi suficientă sieşi într-o măsură de nestăpînit. Un 
potenţial autarhic prea accentuat ar fi un permanent izvor de anarhie 
sau de tendinţe excentrice“ (p. 47). 

Asemenea individuaţiuni fiind repetarea unor bucăţi mai mari din 
Totul divin, acesta nu va lăsa să vină la o existenţă în afară de sine 
conținuturile sale decît fărîmiţate la maximum. 

Cum se integrează acum aceste boabe infime din divinitate ca să 
dea naştere lucrurilor şi fiinţelor din lume? 

Aici dl. Lucian Blaga îşi imaginează o foarte complicată şi in- 
genioasă maşinărie, pornind de la individuaţiunile cele mai simple 
care sînt cristalele. Mai întîi diferenţialele divine se integrează în aga- 
zisele unităţi formative. Nici acestea nu sînt experimentabile, fiind 
dincolo de orice mijloc de sesizare. Ele sînt la baza atomilor şi mole- 
culelor. O substanţă chimică este compusă în întregime din unităţile 
formative specifice ei. Cînd începe procesul de cristalizare al acelei 
substanţe, o anumită unitate formativă biruieşte asupra celorlalte as- 
ervindu-şi toate energiile lor. O unitate formativă este o entitate mai 
complexă decît diferenţialele şi complexitatea ei variază cu com- 
plexitatea individuaţiunii căreia îi stă la bază. În unitatea formativă 
care produce cristalul este un factor diriguitor şi o energie pe care o 
întrebuinţează. Cînd într-o substanţă, pusă în condiţiile de-a cristaliza, 
învinge o unitate formativă, factorul ei diriguitor suspendă activitatea 
factorilor diriguitori ai tuturor celorlalte unităţi formative, iar energiile 
lor le ia în slujba sa dînd el direcţia cristalizării. Dacă cristalul e 
zdrobit, factorii diriguitori ai celorlalte unităţi formative îşi recîştigă 
libertatea şi energiile ce le-au fost răpite şi, ca urmare a acestui fapt, 
substanţa respectivă poate cristaliza sub conducerea unei alte unităţi 
formative. 

Mai complicat e procesul de formare a individuaţiunilor în lumea 
organică. Unităţile formative sînt aici mai complexe, fiind compuse 
şi din mai multe feluri de diferenţiale. Un factor principal al lor este 
acela care înmulţeşte din unitatea formativă biruitoare celulele în care 
sînt aşezate unităţile formative. Un al doilea factor este acela care 

taie din unităţile formative, produse pe rînd, cîte un element din 
factorul lor diriguitor. B. o. factorul diriguitor al unităţii formative 
care pune în mişcare procesul formării unui organism are în sine prefi- 
gurate toate organele şi formele organismului. Dar prima celulă pro- 
dusă de ea pentru un organ parţial nu mai are în unitatea ei formativă, 
ca factor diriguitor, decît forma acelui organ. 

Această teorie, într-adevăr ingenioasă (deşi domeniul e mai 
degrabă de domeniul ştiinţei decît al metafizicii şi ar trebui aşteptat 
cuvântul ei care va putea fi spus la vremea sa şi care ar putea fi altfel), 
îi permite d-lui Lucian Blaga să explice atît teleologia cu care creşte 
orice individuaţiune, cît şi aşa-numitele de D-sa parafinalisme, adică 
de pildă apariţia monstruasă la unele organisme a mai multor organe 
decît sînt necesare. În principiu organul respectiv se potriveşte pentru 
organismul în chestiune, dar nu se potriveşte apariţia lui în număr 
dublu b. o. 

Diferenţialele se integrează între ele în baza înclinaţiei ce o au 
una faţă de alta, prin faptul că au fost tăiate din acelaşi Tot divin. 
Ele îşi sînt complementare. De obicei se integrează diferenţialele care 
se potrivesc mai bine întraolaltă şi atunci dau făpturile cele mai fina- 
liste. Dar nu dictează totdeauna principiul celei mai perfecte potriviri, 
ci, sub alte influenţe, pot să se integreze şi diferenţiale între care 
există numai o suficientă sau o minimă potrivire, dînd tipuri de făpturi, 
sau indivizi, cu anumite scăderi. 

Procesele acestea de integrare, care îi oferă d-lui Lucian Blaga şi 
temeiul pentru o acceptare a transformismului speciilor, (la un moment 
dat, cînd împrejurările o cer, la unitatea formativă a individuaţiunii 
unei specii se integrează o nouă diferenţială dînd primul exemplar al 
unei noi specii), sînt conduse exclusiv de complementarismul dintre 
diferenţiale şi de influenţele mediului. Aşa se explică şi finalismul 
fiinţelor din lume şi reciproca potrivire între părţile şi componentele 
cosmosului. Marele Anonim nu intervine în nici un fel în această 
creaţie indirectă a lumii. 

Dl. Lucian Blaga susţine cu tărie finalismul împotriva teoriei 
mecaniciste. Dar ar fi greşit să ne închipuim că finalitatea diferitelor 
individuaţiuni ar fi produsul unei voințe. Lucrurile şi fiinţele, chiar 
si persoanele omeneşti, sînt organizate în vederea unui scop într-un 

mod oarecum automat. Totul se desfăşoară după legi şi influenţe care 
exclud voinţa, ca într-o vastă maşinărie. Viaţa omenească decurge şi 
ea atunci automat. „Principii, precum acela al fatalismului căderii, al 
libertăţii, al materiei etc., limitează de fapt pe dinafară divinitatea, şi 
multiplică inoportun şi împotriva postulatelor proprii ale inteligenţei, 
elementele explicative“ (p. 156). 

De un păcat din partea omului nu mai poate fi vorba, dacă el este 
o înfiripare a determinismului finalist. 

În această legătură trebuie să remarcăm aspectul paradoxal sub 
care e conceput omul în sistemul d-lui Lucian Blaga. Omul este pe 
de o parte o fiinţă ce trăieşte în orizontul misterului şi pentru revelarea 
lui, aflîndu-se astfel pe poziţia cea mai înaintată către Marele Anonim. 
Aceasta se explică din faptul că spiritul lui e compus din diferenţialele 
tăiate din regiunea cea mai apropiată de centru a Totului divin. Pe de 
altă parte însă tocmai aceasta îl face pe Marele Anonim să se teamă 
de om, ca acesta să nu se facă asemenea lui. De aceea a luat măsuri 
ca omul să nu se poată desăvîrşi întru cunoaştere şi putere. Actul prin 
care frînează Marele Anonim cunoaşterea omului este censura trans- 
cendentă, iar cel prin care zădărniceşte în parte revelarea misterelor 
este înfrînarea transcendentă. Mijlocul de care se serveşte Marele 
Anonim sînt aşa-zisele categorii stilistice din subconştientul omului, 
sub forţa cărora omul e silit să strîmbe şi să îngusteze tot ce ar putea 
cunoaşte şi revela, pe măsura acestor tipare. Chiar mijloacele lui de 
cunoaştere şi de expresie, sînt o piedică în calea lui. 

Omul se află deci într-o situaţie contradictorie. Natura divină 
superioară a diferenţialelor din care e compus îl împinge spre 
Dumnezeu, aceasta fiind în acelaşi timp o tendinţă de-a se aşeza în 
locul lui, dar teama lui Dumnezeu îl respinge de fiecare dată în jos. 
Istoria, cadrul şi expresia vieţii omeneşti, este deci un joc al Marelui 
Anonim, avînd ca victimă biata fiinţă omenească. Un joc care persistă 
din frica Marelui Anonim. O problemă morală nu se pune pentru om. 
Noţiuni ca păcatul faţă de Marele Anonim, ca iubirea, ca veneraţia, 
nu au nici un rost în sistemul d-lui Lucian Blaga. De tendinţa de-a 
lua locul lui Dumnezeu, care stă în natura diferenţialelor divine din 
care e făcut omul, acesta nu trebuie să se ruşineze. lar frîna care îl 
reţine de Ja ridicarea pe această treaptă, trebuie să-l facă pe om foarte 

nemulţumit de Marele Anonim. Totul trebuie privit deci ca o luptă a 
omului cu Dumnezeu, în care e mereu înfrînt. 

Dar nu vrem să anticipăm consideraţiile noastre de ordin creştin 
asupra acestei filosofii, deoarece le vom da grai mai la vale. 

Terminînd expunerea ideilor cosmologice ale d-lui Blaga, cităm 
cîteva rînduri care lămuresc concepţia despre istorie a D-sale: „Istoria 
este, în ordinea metafizică şi a finalismelor existenţei în general, acest 
fel de-a trăi şi de-a crea al omului ca fiinţă primejdioasă pentru Marele 
Anonim, şi permanenta respingere a lui din partea Marelui Anonim 
prin dispoziţiile preventive, pe care odată pentru totdeauna acesta le-a 
luat“. „Destinul omului este de-a trăi statornic în această ofensivă 
zădărnicită totdeauna prin chiar mijloacele ei (stilistice). Istoria este 
prin fiecare clipă a ei această existenţă de mari intenţii, care se frînge 
în ea însăşi, căci singurele mijloace de realizare, ce-i stau la dispoziţie, 
se întorc necurmat împotriva ei. Istoria nu are un scop, un terminus, 
spre care ar năzui şi care ar fi la capătul ei undeva în viitor“ (p. 
188-189). 


Nu intenţionăm să supunem în aceste rînduri unei critici amă- 
nunţite şi temeinice cosmologia d-lui Lucian Blaga. Cadrul unei scurte 
recenzii nu e potrivit pentru asemenea scop. 

Poate că însă nici nu e necesar acest lucru. Sînt idei şi afirmaţii 
care poartă pe fruntea lor atît de vizibil semnele şubrezeniei, încît 
ajung doar cîteva indicaţii, cîteva reliefări, ca cei ce urmăresc operaţia 
să vadă cu mult mai mult. 

Pe noi ne interesează dealtfel în primul rînd nu inconsistenţa ide- 
ilor de temelie ale acestei cosmologii, ci raportul lor cu învăţăturile 
creştinismului. 

În general e de constatat că filosofia d-lui Lucian Blaga, aşa cum 
se dezvăluie acum în liniile ei de temelie, e o filosofie a lucrurilor şi 
a forţelor impersonale (eine Philosophie der Sachen), cu toate că pro- 
mitea în începuturile ei să fie o filosofie a misterului fiinţei personale 
şi cu toate că a adus importante contribuţii pentru luminarea unor 
Stări de conştiinţă, 

DI. Lucian Blaga explică acum bazele realităţii într-un chip cu 
totul intelectualist şi obiectivist, cu o rațiune detaşată de trăirea totală 
şi de atmosfera de mister, privind dintr-o poziţie de înălţime suverană 
realitatea pe care o taie şi o combină asemenea unei cantităţi şi a 
unor obiecte. D-sa tratează lumea şi geneza ei ca un spectator. Şi „cu 
cît tratăm lumea mai mult ca un spectacol, cu atît ea trebuie să devină 
în chip necesar metafizic neinteligibilă“ (Gabriel Marcel, Être et Avoir, 
p. 22). Nu vrem să insistăm asupra faptului că în felul acesta dl. Lucian 
Blaga destramă misterul prin rațiune la încheieturile principale ale 
sistemului D-sale şi nici asupra contrazicerii în care ajunge în modul 
acesta cu ideea atît de capitală a D-sale că omul nu poate cunoaşte 
realitatea care e un mister impenetrabil şi că toate explicaţiile lui sînt 
răstălmăciri, devieri şi desfigurări ale acestui mister. Numai într-un 
caz ar fi consecventă cu sine însăşi filosofia d-lui Lucian Blaga: cînd 
ar prezenta şi această cosmologie, inclusiv concepţia despre Marele 
Anonim, drept o asemenea răstălmăcire, deci ca un joc gratuit al raţiu- 
nii, întovărăşit de siguranţa filosofului că realitatea nu e în nici un 
caz aşa cum o prezintă. 

Dar vrem să revenim puţin asupra remarcei pe care am făcut-o că 
filosofia d-lui Lucian Blaga este o filosofie care reduce totul la lucruri, 
la obiecte. Acest caracter o arată ca fiind o filosofie înapoiată, rămasă 
în urma problematicei contemporane a gîndirii filosofice. Filosofia de 
după războiul mondial, urmînd unor străfulgerări sporadice ale cuge- 
tării de mai înainte, şi-a concentrat atenţia fermecată în faţa misterului 
central şi adevărat al existenţei, în faţa tainei, ireductibile la obiect, 
a persoanei, realitatea ei impunîndu-se aproape ca o descoperire şi ca 
o revoluţie copernicană gîndirii filosofice. Se vorbea şi mai înainte 
de persoană, la Descartes, la Kant, la Fichte, la Hegel, dar aceasta se 
reducea la ei doar la un eu raţional, la o raţiune-subiect, fiind deci 
identică cu raţiunea universală, ca un fel de putere impersonală 
generală. 

Azi persoana e o taină minunată, dar nu mai puţin trăită, constatată, 
Ea e o realitate mai adîncă, mai puţin definibilă decît raţiunea gi decît 
forţele şi categoriile subconştiente. Ea e libertate, e păcat şi 
responsabilitate, e trebuinţă după iubire şi mîntuire, ca nu poate fi 
cuprinsă de rațiune, ci raţiunea e în cuprinsul ci şi sub puterea acestor 

dureri şi tensiuni. Dar marea noutate a filosofiei contemporane este 
că a descoperit persoana între persoane, raporturile între eu-tu, în care 
intelectul, nu mai are rolul de stăpînitor ce ia în posesiune o lume de 
obiecte şi peste tot nu mai poate înţelege nimic dacă e desfăcut din 
îmbrăcămintea iubirii şi a altor însuşiri ale persoanei, cărora intelectul 
le este numai slugă nu stăpîn. 

Partea cea mai minunată din lume, de care ne dăm seama că atîrnă 
şi e pecetluit cîmpul obiectelor, nu se înţelege cu raţiunea, ci cu acele 
însuşiri profund personale de toate zilele pe care le disprețuiește atîta 
filosofia de şcoală. Numai în raporturile noastre cu celelalte persoane, 
raţiunea îşi află limitarea prin realitate. Altfel nimic nu-i stă în cale 
să-şi croiască lumea ei de proporţii infinite, sau lumile ei, căci în 
orice zi ea poate construi o altă concepţie şi fiecare om are concepţiile 
sale. Obiectele, bietele, se lasă interpretate, încadrate în sistemul 
samavolnic şi jucăuş al raţiunii, în aceste lumi de vis, de minciună, 
în aceste opere luciferice, care pe cît sînt de orgolioase, tot pe atît 
sînt de inconsistente, prăbuşindu-se la cea dintii ciocnire cu realitatea 
persoanelor care nu se lasă încadrate în ele, destrămîndu-se aşa cum 
se evaporă visurile şi planurile făcute în stările de insomnie, pe 
întuneric, cînd apare lumina zilei. l 

De Lucifer se spune în Biblie că e tatăl minciunii, căci el cel dintîi 
şi-a închipuit bietul, în mintea lui incendiată şi împintenită de orgoliu, 
că poate să se aşeze în locul lui Dumnezeu, construind planuri, care 
se topesc mereu în faţa Atotputernicului şi a realităţii aşa cum e. Robi 
ai minciunii, purtaţi de acelaşi izvor al orgoliului arhitect de con- 
strucţii inconsistente, sînt şi toţi acei oameni adepţi ai luciferismului. 

Cum am spus, persoana e singurul obstacol şi martor tare al 
realităţii. Ea ne reduce la ceea ce sîntem. Dar ea ne dă şi siguranţa 
despre realitatea lumii obiectelor şi pînă la un punct criteriul despre 
felul cum avem să le privim pe acestea. 

lată ce spune Feuerbach, care în această privinţa a văzut just şi 
este un premergător al filosofiei contemporane: „Certitudinea despre 
existenţa altor lucruri... este pentru mine mijlocită prin certitudinea 
despre existenţa altor oameni afară de mine“ (citat după Karl Lövith: 
Das Individuum in der Rolle des Mitmenschen, München 1928, p. 41). 

Sau cu cuvintele lui Lövith: „În iubire şi în simţirile cotidiene stă 
adevărata dovadă a realităţii a ceea ce este afară de mine“ (p. 9). 

Dar dacă persoana este o realitate infinit superioară faţă de lucruri 
şi de substanţe, dacă ea este şi faţă de mine nu obiect supus, ci factor 
egal şi în anumită privinţă supraordonat, dacă ea îmi dă siguranţa 
despre lumea reală şi externă, nu avem aici toate indiciile că 
Dumnezeu nu trebuie conceput ca lucru sau substanţă, ci ca persoană 
şi deci că raţiunea nu-l poate încadra în categoriile obiectelor pe care 
le muştruluim cum ne place, poruncindu-le cum să fie şi cum să nu 
fie, de parcă noi am fi creatorii lor? 

Toate cele ce le întîlnim ca elemente superioare în persoana ome- 
nească, trebuie să le gîndim ca aflîndu-se în Dumnezeu în proporţii 
neînchipuit mai grandioase. El e persoană şi deci nu-l putem cuprinde 
în tiparele raţiunii, ci trebuie să ne apropiem de El şi să înţelegem 
ceva din El, aşa cum ne apropiem de persoanele omeneşti: prin iubire, 
cu inima deschisă a întregii noastre fiinţe. El nu e atîrnător de noi, ci 
mai degrabă noi sîntem atîrnători de El. Şi El ne dă pe calea mis- 
terioasă, dar nu mai puţin sigură, a revelaţiei naturale şi supranaturale, 
siguranţa despre realitatea lumii şi despre modul acestei realităţi. 

Dacă Dumnezeu este persoană şi încă cu o putere ce depăşeşte 
neînchipuit de mult pe-a tuturor făpturilor, nu văd nici un motiv serios, 
chiar de ordin logic, care să-i limiteze puterea de realizare numai la 
categoria reproducere. Dimpotrivă, dacă e atît de puternic, şi dacă 
Chiar şi creatura înfăptuieşte în mai multe feluri, e mai logic să ad- 
mitem că El poate şi crea din nimic. Creaţiunea din nimic e una din 
cele mai însemnate probe ale puterii Sale covirşitoare şi în acelaşi 
timp scoate înfăptuirile divine de sub stigmatul monotoniei. 

Lipsită de caracter plauzibil este şi ideea că Marele Anonim, dacă 
decide să se reproducă, nu o poate face decit la infinit şi că în general 
orice repetare egală a lui este un pericol pentru centralismul lui. 

Ideea aceasta arată că dl. Lucian Blaga concepe pe Dumnezeu 
lipsit de două însuşiri fundamentale pentru o persoană: de voinţă şi 
de iubire, ca să nu mai vorbim de această ciudată restringere prin 
rațiune a posibilităţilor divine, care trebuie să fie neasemănat de multe. 
Iar o realitate lipsită de voinţă şi de iubire este orice, numai persoană 
nu. Iubirea în special este un criteriu după care se măsoară gradul de 

dezvoltare, de perfecţiune al unei persoane. Cu cît e mai puţin lipsit 
de iubire cineva, cu atît e mai purtat de impulsuri şi de griji ne- 
stăpînite, ca o victimă impersonală şi involuntară a lor. Prin iubire 
creştem în spirit, înţelegem pe alţii şi ne înţelegem pe noi înşine, 
iubirea este fericirea. Iar iubirea este comuniune, Dumnezeu este iu- 
bire în mod esenţial, deci veşnic, e din veci în comuniune, El n-a 
primit creşterea şi perfecțiunea pe care o dă iubirea, în timp. El nu 
e un eu închis în Sine, căutînd ieşire din această stare. Dumnezeu e 
din veci în mai multe persoane, printr-un fel de reproducere, e ade- 
vărat, dar nu concepută după modul omenesc, ca ceva ce se petrece 
în timp, ci într-un chip cu mult superior, superior chiar tuturor ima- 
ginaţiilor unor filosofi care pretind să spună lucruri mai înalte decît 
creştinismul. Dar chiar această reproducere a lui Dumnezeu, ca mani- 
festare a iubirii veşnice care există în El, nu este ieşită din legătura 
cu voinţa dumnezeiască, deoarece nu poate fi cugetată iubirea Lui a 
ceva involuntar, impersonal, automat. Şi atunci de ce n-ar avea voinţa 
Lui putere să limiteze reproducerile la un anumit număr? Iar iubirea 
între persoanele dumnezeieşti le face să evite orice egocentrism şi 
orice luptă întreolaltă, care e un element de caracter atît de inferior, 
Chiar în experienţa omenească. Iubirea asigură pentru toate persona- 
litatea desăvîrşită şi comuniunea deplină, ca două stări ce nu pot fi 
decît împreună. 

Pe de altă parte di. Lucian Blaga, afirmînd că la început Marele 
Anonim a fost singur, gîndind mereu pe ce cale să apuce, introduce 
şi timpul în viaţa divinității ceea ce creează dificultăţi enorme, pe 
care nu e necesar să le mai indicăm. 

Dumnezeu are astfel toate felurile de comuniuni: atît cu persoane 
egale cu sine, între care este o înțelegere deplină şi o iubire divină, 
cît şi cu persoane create, subordonate de o putere de înţelegere şi de 
iubire mai restrînsă, însă suficientă ca să le facă fericite. 

În ce priveşte crearea lumii, două lucruri ies în evidenţă din pre- 
misa logică a caracterului personal al lui Dumnezeu — dar de-o logică 
ce ţine seama de copleşitoarele realităţi trăite de fiecare din noi — : 
că Dumnezeu a voit să creeze persoane şi le-a creat din iubire pentru 
a sta în comuniune cu ele. 


112 


Însăşi mintea ne spune că lui Dumnezeu nu-l putem atribui 
însuşiri şi acte care să-L prezinte ca pe-o fiinţă inferioară, supusă 
slăbiciunilor şi fatalităţilor. 

Un astfel de act I-am atribui dacă am considera lumea ca un produs 
silit al Său, ca o ieşire necesară din alternativa: reproducere totală sau 
reproducere sugrumată la minimum. 

Singurul mod de înfiinţare a lumii, potrivit cu ideea de Dumnezeu, 
este producerea ei liberă, suverană, deci nu din fiinţa Sa, ci din nimic, 
şi crearea ei nu din capriciu, nici din vreo silă sau frică, ci din iubire, 
din voinţa de-a face şi alte feluri de fiinţe părtaşe de fericirea ex- 
istenţei în comuniune cu Sine. 

Ciudată idee de Dumnezeu este aceea care şi-L imaginează ca pe 
o fiinţă ce luptă să nu se producă alăturea cu El vreo altă realitate şi 
împotriva acestei strădanii tot curge din El un complex de entităţi 
micşorate, împotriva cărora se războieşte apoi tot timpul — pînă cînd? 
— să nu-L răstoarne de pe tron. Avem aici imaginea unui Dumnezeu 
neputincios — o idee imposibilă, ce se surpă pe sine însăşi — care se 
luptă, încruntat şi îngrijorat, cu posibilităţile sale şi cu lumea. 

Ce inferioară şi inconsistentă este ideea aceasta despre Dumnezeu, 
faţă de cea creştină, potrivit căreia Dumnezeu creează senin, de 
bunăvoie, cu un scop frumos, o lume de persoane libere şi conştiente 
cu care, departe de a-l fi teamă de ele, voieşte să stea în comuniune 
şi se bucură cînd le vede propresînd spre EI şi făcîndu-se astfel în 
stare să primească noi si noi daruri spirituale din bogăţia Lui fără de 
margini. 

Ce scop are lumea în concepţia d-lui Lucian Blaga? Nici unul. 
Totul e o zădărnicie fără sfîrşit, un efort tantalic ce nu duce la nici o 
ţintă. 

În special sentimente ca iubirea către Dumnezeu, venerarea Lui, 
sînt cu totul deplasate. Singura legitimaţie o are orgoliul intelectului 
după dl. Lucian Blaga, deşi nu înţelegem ce bază mai poate avea 
acest orgoliu cînd omul e conştient că poarta adevăratei cunoaşteri 
este definitiv închisă, iar soarta fiecăruia este destrămarea în dif- 
erenţialele componente după scurta viaţă personală. 

DI. Lucian Blaga pune totuşi mare preţ pe creaţiunile spirituale şi 
în general istorice ale omenirii. Dar aceste creaţiuni ar fi cu neputinţă 


113 


fără credinţa în nemurirea personală şi în Dumnezeu, fără elementul 
religios de iubire a lui Dumnezeu. Epocile istorice în care slăbeşte 
credinţa şi iubirea, ataşamentul pozitiv, sentimentul de comuniune 
personală cu Dumnezeu, nu au alt rol decît să ducă la năruire, la 
descompunere, ceea ce au creat epocile străbătute de credinţă. Nu 
orgoliul intelectual creează ceea ce e mare în istorie, ceea ce dă 
succesiunii omeneşti în timp caracterul de istorie, ci elementul mai 
adînc al ataşamentului religios la Dumnezeu. Orgoliulul intelectual 
fără această credinţă de esenţă religioasă e un factor dizolvant. 

Şi atunci cum se explică această persistentă prezenţă a iubirii de 
Dumnezeu în sufletul omenesc şi faptul că numai aceasta întreţine 
viaţa spirituală pe pămînt şi creează tot ce e nobil în istorie? De ce 
numai aceasta împrumută eficacitate pozitivă intelectului, care, lăsat 
de sine, dă totdeauna rezultate negative? 

DI. Lucian Blaga a eliminat pur şi simplu din cîmpul D-sale de 
observaţie acest element major al existenţei. Dar el nu poate fi 
eliminat real şi el cere o explicaţie. Iar explicaţia nu poate fi alta 
decît că el îşi are sursa în Dumnezeu, că pe temelia lui a creat şi 
susţine Dumnezeu lumea. 

Există în om trebuinţa după o comuniune cu Dumnezeu şi dacă 
aşa e făcut omul, putem afirma că această comuniune e şi posibilă şi 
chiar reală în anumită măsură. lar această comuniune e căutată pentru 
dobîndirea vieţii eterne şi prin urmare şi aceasta trebuie să fie posibilă 
şi reală. 

Dl. Lucian Blaga afirmă că nu există o continuitate a conştiinţei 
după moartea trupească. Dar afirmarea nu poate fi întemeiată decît pe 
aprecierea intelectuală care se mărgineşte la fenomene externe. Inter- 
nul nostru ne spune altceva. Şi n-avem dreptul să neglijăm indicaţiile 
ce ni le dă experienţa internă într-o chestiune care nu priveşte materia, 
ci spiritul. 

DI. Lucian Blaga declară că sufletul nu durează după moarte pentru 
că el nu e o unitate indestructibilă, ci un conglomerat de diferenţiale 
divine. Experienţa internă, adică conştiinţa, ne spune contrariul. Noi 
facem o distincţie clară între conținuturile compuse ale sufletului şi 
între ipostasul lui simplu, permanent neschimbător. Dacă şi subiectul 
sufletesc ar fi compus, ar trebui să o simţim aceasta. De ce să con- 

struim cu mintea o teorie potrivnică indicaţiilor realității, aşa cum a 
experiat-o omenirea din toate timpurile? 

Dl. Lucian Blaga susţine această bizarerie pentru a feri pe Marele 
Anonim de rivalitatea sufletului. Dar am văzut că Dumnezeu nu poate 
fi conceput ca o fiinţă atît de slabă şi de fricoasă. Dacă sufletul e 
creat şi nu emanat din Marele Anonim, în mod necesar e mai mic, şi 
cel ce l-a creat, l-ar putea şi distruge dacă ar vedea că devine 
primejdios pentru existenţa Sa. 

Dar dacă Dumnezeu, persoană fiind, are ca scop principal crearea 
de persoane cu care să stea în comuniune “şi nu bucățele impersonale, 
e sigur că le-a destinat unei vieţi eterne, căci în psihologia comuniunii 
se cuprinde tendinţa de-a fi în veci cu persoana iubită.lubirea lui 
Dumnezeu 'face pe om fiinţă eternă. 

DI. Lucian Blaga concepe sufletul după analogia entităţilor mate- 
riale, care încă sînt compuse din diferenţiale. E drept că ţine să sub- 
linieze că diferenţialele din care e compus sufletul, sînt mai dinspre 
centrul Marelui Anonim, nu chiar de la margine ca cele materiale. 
Dar deosebirea e numai de grad, nu de calitate. Căci desigur că dl. 
Lucian Blaga trebuie să-şi imagineze Totul divin ca un întreg unitar. 
Bucăţelele fărîmiţate ale acestui Tot divin nu pot fi decît gradual di- 
ferite. 

De altfel se vede şi din felul cum concepe sufletul, că nu-l distinge 
calitativ de entităţile cantitative, Căci numai cantităţile se pot compune 
şi descompune. Sufletul d-lui Lucian Blaga apoi n-are libertate, fiind 
lipsit astfel de cea mai profundă taină a spiritului, care-l deosebeşte 
radical de tot ce e cantitate şi proces mecanic. 

Dl. Lucian Blaga e un adept al lui Democrit şi în special al 
atomismului materialist, care considera lumea cu tot ce e în ea ca un 
produs, prin agregare şi dezagregare, al părticelelor de materie ce stau 
la baza tuturor şi care nu se mai pot diviza, pe care el le numea atomi 
şi cărora le atribuia anumite legi ce dirijau, împreună cu întîmplarea, 
tot vastul şi complicatul proces al lumii. 

Atomii d-lui Lucian Blaga sînt diferenţialele divine cu legile pe 
care a căutat să şi le închipuiască şi să le expună în cartea de care 
ne ocupăm. Desigur că diferenţialele D-sale sînt atomi în sensul eti- 
mologic şi statornic al cuvîntului, însă nu mai puţin material-can- 

titativ, de părticele ce nu se mai pot diviza, şi nu în sensul limitat şi 
istoric al cuvîntului, care se referă la părticelele ultime ale elementelor 
Chimice, considerate indivizibile pînă de curînd, cînd s-a constatat că 
se compun din protoni şi electroni, care se pot desface din legătura 
ce-i uneşte. 

Concepţia d-lui Lucian Blaga este un atomism rectificat la lumina 
noilor rezultate ale chimiei. 

DI. Blaga l-a pus pe Marele Anonim să-şi fărîmiţeze pînă la limită 
regiuni întinse ale fiinţei sale, din motivul că dacă le-ar fi emis ca 
individuaţiuni de oarecare amploare substanţială şi structurală, ar fi 
fost indestructibile şi deci periculoase pentru hegemonia lui. Tot atîtea 
afirmări inconsistente, ilogice şi ambigue. Dacă Marele Anonim a 
putut sfărîma astfel părţile fiinţei lui înainte de-a le fi emis, nu le-ar 
fi putut sfărîma şi ulterior? ` 

Cum ar fi fost acestea mai indestructibile după aceea, ca înainte? 
Firesc şi logic e să fi fost mai greu de sfărîmat cît făceau un întreg 
cu toată fiinţa lui, ştiut fiind că puterea întregului e bun comun al 
tuturor părţilor. Mintea şi experienţa ne spun că o parte ruptă din 
întreg e mai slabă, deci şi părţile 'Totului divin ar fi trebuit să fie mai 
slabe după emisiunea lor, cînd au început să trăiască ieşite din comu- 
niunea 'Totului. 

Chestiunea se pune astfel: Fiinţa Totului divin este sau nu indes- 
tructibilă? Dacă da, cum s-au putut sfărima anumite părţi din ea îna- 
inte de emiterea lor. lar dacă fiind indestructibilă, s-au putut totuşi 
sfărîma anumite părţi din ea înainte de emisiunea lor, de ce nu ar 
putea fi sfărîmate şi după ce sînt odată emise? 

Dacă nu este indestructibilă, cum ar fi devenit părticelele emise 
din ea ca individuaţiuni, indistructibile? 

lată pe ce premise absurde, nereflectate, se bazează toată con- 
strucţia ingenioasă a d-lui Blaga despre diferenţiale şi despre com- 
plicatele agregări ale lor în vederea formării individuaţiunilor. 

Şubred este şi motivul ostenitoarelor abilităţi ale Marelui Anonim 
de-a emite din sine entităţi ultrafărîmiţate care să formeze, prin pro- 
cese complicate, individuaţiuni destructibile. Motivul e teama de-a nu 
deveni aceste individuaţiuni rivali periculoşi pentru sine. Dar cum ar 
putea deveni asemenea rivali aceste individuaţiuni, cînd substanţa lor 

e numai o părticică infimă din substanţa Marelui Tot şi ca structură 
este neasemănat mai simplă? Tendinţa lor de-a se ridica spre Marele 
Anonim le-ar duce cel mult la reintegrarea lor în cuprinsul aceluia, la 
locul care l-au avut. Sau poate şi-ar spori aceste individuaţiuni prin 
ele însele substanţa şi structura pînă la concurenţa cu Marele Anonim? 
Ar creşte adică substanţa, sau s-ar produce substanţă nouă din nimic, 
la ordinul acestor individuaţiuni? Prima idee este absurdă şi impo- 
sibilă, a doua înseamnă creaţiunea din nimic, pe care dl. Blaga n-o 
admite. În orice caz substanţa produsă din nimic nu e ca cea eternă, 
deci nu poate fi periculoasă pentru Marele Anonim. În general dacă 
ar opta dl. Blaga pentru una din aceste teze ale sporirii substanţei pe 
seama individuaţiunilor emise din Totul divin, acesta ar putea să-şi 
sporească substanţa într-o proporţie neasemănat mai mare, deci nici 
în acest chip n-ar putea emisiunile să-l ajungă. 

Construcţia d-lui Blaga mai trezeşte şi altă nedumerire. 

Dacă Totul divin şi-a fărîmiţat anumite părţi din el şi le-a expediat 
din fiinţa sa, el nu a mai rămas ca un întreg, ci s-a împuţinat şi s-a 
ştirbit. El nu mai e identic cu sine, nu mai e în normalitatea existenţei 
sale, ci într-o suferinţă. Cum de nu tinde să-şi reîntregească fiinţa, 
să-şi readune părţile emise, înclinaţie atît de firească pentru orice ex- 
istenţă? DI. Blaga ar putea răspunde că Totul divin este infinit şi 
faptul că emite la infinit diferenţiale din sine arată că într-adevăr aşa 
trebuie să-l conceapă dl Blaga. Dar dacă este infinit, cum se mai poate 
teme el de liliputanicele individuaţiuni ce-şi au originea în voinţa lui? 

Ar fi cazul să ne întrebăm încă: ce se întîmplă cu diferenţialele 
odată emise, dacă Totul divin emite neîntrerupt altele? Pier în neant? 
Se întorc în Totul divin? Se înmulţeşte substanţa lumii continuu? Pînă 
cînd? Toate aceste întrebări de sub care nu poate scăpa construcţia 
d-lui Blaga, dar între care nici nu poate opta pentru un răspuns logic, 
evidenţiază şi mai mult sistemul D-sale ca o țesătură de afirmaţii 
globale, nereflectate, nelimpezite, lipsite de preciziunea şi temeinicia 
cu adevărat filosofică. | 

Dispariţia în neant este inconceptibilă, întoarcerea în Totul divin 
ar infirma teoria d-lui Blaga despre zelul cu care Marele Anonim se 
păzeşte de înălţarea părţilor din lume spre el. O înmulţire fără sfîrşit 

a substanţei lumii prin alte şi alte emisiuni din Totul divin nu poate 
fi cupetată. 

Dacă Totul divin emite diferenţiale din eternitate şi ele nu dispar, 
avem două infinituri: Totul divin şi lumea. Ideea aceasta imposibilă 
devine absurdă cînd unul din cele două infinituri e conceput ca tăiat 
continuu din celălalt şi supus lui. Iar dacă al doilea infinit nu e supus 
primului, temerea acestuia că infinitul al doilea va ajunge egal cu sine 
e fapt îndeplinit din eternitate şi atunci nu mai poate exista o asemenea 
temere. Şi iată că primul infinit nu e răsturnat de al doilea. Sau poate 
infinitul al doilea nu poate fi egal cu întîiul, fiind compus din părticele 
infime, nu din individuaţiuni? Dar oricum lumea formează un întreg, 
indiferent din ce e compusă. 

Numai în cadru creştin dispariţia în neant ar fi cugetabilă, odată 
ce după doctrina creştină din neant a şi provenit creaţiunea şi numai 
puterea divină o susţine, iar în caz că n-ar mai susţine-o s-ar reîntoarce 
în nimic. 

Peste tot numai cosmogonia creştină împacă logic toate întrebările 
pe care le suscită construcţia d-lui Blaga. 

Infinitul divin n-are lipsă să se fărîmiţeze pe sine pentru a da naş- 
tere lumii; nu trebuie să se împuţineze, sau să înmulțească la infinit 
substanţa lumii, odată ce o crează din nimic; nu are să fie împiedicat 
în generozitatea lui, de temeri meschine. Pentru el nu se pune pro- 
lumea, pe care dl. Blaga a rezolvat-o atît de absurd şi care în general 
e piatra de poticnire pentru toate sistemele panteiste. 

Teoria d-lui Blaga despre diferenţiale, ca ultimele entităţi in- 
destructibile, nu pare a fi în acord cu rezultatele mai noi ale ştiinţei 
care a ajuns cu spargerea atomului la protonii şi electronii, care, în 
combinaţii ce variază numai aritmetic, dar nu şi calitativ, dau toate 
elementele chimice şi toate substanţele. Prin urmare nu diferenţiale 
variate ar sta la baza lumii materiale, ci aceleaşi două. Dar ştiinţa nu 
s-a oprit aici în descompunerea părticelelor ce stau la baza lumii 
materiale. Se pare că va trebui să meargă mai departe, ajungînd la o 
realitate unică, despre care nu se va mai putea spune decît că este o 
putere, ridicînd marea întrebare dacă aceasta nu e cumva un nimic în 
originea sa şi totuşi ceva, un nimic prin lipsa oricărui izvor substanţial 

şi ceva prin faptul de-a avea ca temei un subiect care voieşte ca ea 
să fie. Dar aceasta e concepţia creştină. 

L-am mai putea întreba pe dl. Blaga: de ce s-a oprit Marele An- 
onim în fărîmiţarea părţilor din fiinţa Sa la diferenţiale? Sînt acestea 
indestructibile prin ele însele, sau prin voinţa Marelui Anonim? Prin 
ele însele ar fi greu de admis. Ar scăpa atunci de sub puterea Marelui 
Anonim. Prin voinţa Marelui Anonim? De ce s-a oprit aici? Dar dacă 
nu s-ar fi oprit aici Marele Anonim, pînă unde ar fi putut merge cu 
fărîmiţarea părticelelor sale? Pînă la nimic? Evident că nu. Cum să-şi 
facă fiinţa sa neființă? | 

Iată în ce greutăţi şi strîmtorări se află Marele Anonim în con- 
strucţia d-lui Blaga. El e mai degrabă un Mic Anonim. 

Dumnezeul creştin, deplin suveran peste substanţa scoasă din nimic. 
El e cu'adevărat Dumnezeu mare şi atotputernic, aşa cum îl impune 
conştiinţa omenească şi logica. 

Dar toată povestea aceasta despre părticele care sînt tăiate cu 
toporaşul mărunt-mărunt din Marele Anonim şi care se adună apoi 
dînd suflet, libertate, timp şi tot ce e adincime şi taină în lume, e o 
filosofie atît de grosieră, încît cine stăruie mai mult în analiza ei rămîne 
cu un sentiment de silă faţă de el însuşi. A face din domeniul spiritului 
o chestiune de cantitate şi număr, e prea mult. 

Nu vrem să reliefăm mai în amănunt scăderile acestui sistem, ul- 
uitoare cînd ne gîndim că vin de la un cugetător admirat de atîta lume 
pentru unele revelații ale sufletului românesc dăruite în operele an- 
terioare. 

Am voit să arătăm în special cît de depărtat este acest sistem de 
învăţăturile creştine. Ne doare că a trebuit să facem această constatare. 
Priveam la dl. Lucian Blaga nu ca la un gînditor care va repeta, în 
forme uşor rectificate, arhicunoscutele sisteme văduvite de taină şi de 
adîncime, ci ca la descoperitorul unor adevăruri de temelie ale vieții, 
aşa cum le cuprinde nedezvoltat viziunea creştină ortodoxă. 

Avem convingerea, că nu există viziune despre lume şi viaţă care 
să cuprindă în schemele ei — guri mărginite doar la suprafaţă — atîta 
abis de adevăr real, precum creştinismul. Orice filosof, care şi-a în- 
chegat sistemul în afară de indicaţiile creştine, s-a limitat, s-a precizat, 

s-a banalizat îndată. Numai ancorat în schemele creştine, un filosof e 
nou fără încetare şi ceea ce spune nu e plat şi mărginit. 

Aici este taina adîncimii insondabile şi a veşnicei noutăţi a lui 
Pascal, Dostoievski, Kirkegaard. 

E o mare durere pentru noi că dl. Lucian Blaga a zădărnicit posi- 
bilitatea ca creştinismul şi în special ortodoxia românească să poată 
arăta în D-sa un exponent al lor, un luminător al unor taine ferme- 
Cătoare ale lor. Pierderea e simţitoare şi pentru neam şi pentru or- 
todoxie, dar mai mare este pentru dl. Lucian Blaga, a cărui filosofie 
ar fi putut fi transmisă din veac în veac în legătură cu ele. În ipostaza 
în care s-a dezvăluit acum, nici neamul, nici ortodoxia nu-l mai pot 
urma, căci nu se mai recunosc în ea. 

Să sperăm totuşi că se va întoarce. Istoria cugetării omeneşti mai 
cunoaşte asemenea întoarceri vivificatoare şi mîntuitoare. 


ADDENDA 


De la cazul Grama la tipul Grama 


Popa Grama a fost cîndva. În primăvara aceasta se împlinesc nu 
ştim câţi ani de la trecerea sa sub lespede. Ştim că despre morţi nu se 
vorbeşte decît bine. Conduşi de nobila maximă a latinilor am fi 
îngăduit desigur şi personajului nostru o molcomă şi veşnică odihnă. 
Din nefericire însă Popa Grama nu înţelege să se odihnească, ci ţine 
să-şi mai facă apariţia printre noi, din cînd în cînd, în alte ipostaze 
şi sub alt nume. Ni se va concede că maxima latină nu ne impune 
nici o obligaţie faţă de morţii care îşi părăsesc mormîntul. Împrejurări 
cu totul în afară de voinţa noastră ne constrîng să-i împrospătăm 
amintirea. ÎL comemorăm cu emoție echivocă şi sub presiunea 
sentimentului că istoria se repetă. Pomenirea se impune însă, mai ales 
pentru generaţiile noi, care au pierdut memoria celui ce a fost cîndva. 
Pornise în viaţă Popa Grama, ezitînd la fiecare pas ca orice om cumse- 
cade şi după osteneli îndelungate ajunse în cele din urmă rector al 
unui seminar într-un orăşel cu reputaţie bine întemeiată, din Trans- 
ilvania, unde, modest şi onorabil, făcea şi pe dascălul de dogmatică 
confesională. Destinul lui se schiţa pe o linie, care la capăt ar fi permis 
şi un panegiric convenţional, dar sincer. Popa Grama însă nu-şi da 
seama de mediocritatea sa iremediabilă şi aspira la mai mult, la negrăit 
mai mult. Era Popa Grama cuprins, cu intermitențe de friguri, de o 
profundă nefericire de cîte ori se vedea silit de împrejurări şi de soartă 
să se recunoască contemporan'cu Eminescu. Şi era încredinţat Popa 
Grama că providenţa la ales pentru o faptă epocală, de care avea să 
atîrne tot viitorul naţiei sale. Cum s-a făcut, cum nu, — i se năzărise 
că opera lui Eminescu este o primejdie naţională. Şi într-o noapte l-a 
năpădit, ca sîngele pe nas, un vis sublim, care ar fi fost în adevăr în 
stare să dea oricui conştiinţa umflată a unei misiuni istorice. Popa 
Grama, care în modurile sale cotidiene avea o înfăţişare înăcrită de 
consumator de mere pădureţe, se văzuse în revelatorul vis, înalt şi 
mîndru cu chip de Sfintul Gheorghe, se văzuse reverendisimul călare 
pe un cal alb, pornit din strada Mitropoliei să ucidă bălaurul cuibărit 
de cîtva timp prin preajma catedralei. Fatalul vis îi fusese ce-i drept 
prilejuit de-o foarte incomodă balonare sub diafragmă, ce nu-şi găsea 
soluţia, dar dascălul superstiţios. odată treaz şi l-a tălmăcit după toate 

regulile sistemului său de idei fixe şi mai ales după criteriile arhaice, 
ce şi le însuşise, cît priveşte posibilitatea miracolului în ordinea 
naturală a lucrurilor. Evident, el fusese ales în acea noapte pentru o 
faptă excepţională. 

Cine putea să fie bălaurul, adică primejdia naţională, dacă nu 
Eminescu, cea mai recentă glorie a literelor române? Prea se vorbea 
în urbea de provincie despre acest bălaur, care în juneţe umblase şi 
el pe la şcoala, în fruntea căreia sta acum cuvioşia sa Popa Grama. 
În momentul cînd Popii Grama i se întîmplase ciudatul miracol, 
Eminescu vrăjea şi otrăvea cu cîntecele şi gîndurile sale toate fîntînile 
poporului românesc. Primejdia de corupere a tineretului era îndeosebi 
mare, căci tineretul e îndeobşte prea înclinat spre snobism, adică spre 
entuziasmul necontrolat pentru lucrul nou. Şi îmboldit de-un pic de 
boală de rinichi, de-o feroce ambiţie, de-o oarecare incultură şi de-o 
considerabilă doză de invidie, s-apucă Popa Grama să publice broşuri 
de defăimare, de caricaturizare,de „denunţare“ a operei marelui poet 
şi gînditor. În acţiunea, odată pornită, nu s-a sfiit Popa Grama să 
deformeze fără scrupul şi să răstălmăcească cu rea credinţă, textele 
eminesciene, să le trunchieze după bunul său plac, sa atribuie 
scriitorului intenţii, gînduri şi fraze, pe care acesta niciodată nu le-a 
avut şi nu le-a scris. Cînd nu mai avea la îndemînă nici argumente 
de natura aceasta, derivate exclusiv din păcătoşenia sa, Popa Grama, 
pentru a scoate totuşi lucrurile la liman, se deda la acte şi mai grave, 
căci aşa este de obicei mersul pe povirniş. În lipsă de argumente, el 
alunecă spre expresia trivială, în lipsă de expresii, el s-apucă să 
pocească, aşa cum se pricepea, opac şi prosteşte, ideile lui Eminescu, 
după metoda ţiganilor, care fură, în colindările lor, copii frumoşi din 
curţile oamenilor, şi-i ologesc ca să-i folosească la cerşit. Gîndind 
numai în alternative grosolane, Popa Grama era incapabil să prindă 
în justă nuanţă vreo idee, dar se aventura cu dezinvoltură ingenuă în 
orice dispută. 

Şi totuşi Popa Grama pornise cîndva în viaţă ca un om smerit şi 
cumsecade. Cine l-ar fi putut bănui în tinereţe de atari viitoare 
aventuri? Preocupările sale erau de ordin strict cotidian şi seminarial. 
Îşi vedea de treburi învăţind pe dinafară compendiile marelui gânditor 
român pe nume Găină, concurentul autohton cel mai redutabil al lui 

Kant şi Hegel. Lucru desigur util pentru meseria, ce şi-a ales. Înainte 
de a fi pus la încercare de fatalul vis, Popa Grama se mai îndeletnicea, 
uneori, mai rar şi numai în ore libere şi cu compunere de articole 
pentru minte şi inimă pe care le publica în Depeşa română si ale 
căror ecouri folositoare ajungeau chiar şi în zone suburbane. 
Citeodată, cînd scria despre sufletul naţiunii el mai şterpelea pasaje 
concludente şi din articolele lui Eminescu, ceea ce niciodată n-a fost 
însă pricină de reproş din partea nimănui. Chiar şi Eminescu, care 
aflase despre aceste găinării, le-a trecut cu vederea, înţelegînd că bietul 
om nu putea altfel. 

Cum s-ar putea numi păcatul de care s-a făcut vinovat Popa Grama 
şi care nu îngăduie defunctului odihna firească sub lespede, ci-l 
seîndără să-şi caute neliniştit o altă întrupare (altă întrupare, dar numai 
pentru a recădea în acelaşi păcat — iarăşi şi iarăşi!)? Păcat împotriva 
sfîntului duh, fără îndoială. Căci sfîntul duh, dacă sălăşluieşte undeva, 
atunci el sălăşluieşte în inima şi în creierul creatorilor predestinaţi. 
Popa Grama însă, care, împintenat de un vis nerod, îşi depăşise zelos 
rolul normal de profesionist şi salariat al unui pretins adevăr cu A 
mare, era cel din urmă în stare a-şi da seama în chip dezinteresat de 
înalta calitate şi misiune a creatorilor, în a căror inimă bate ceasul 
mai presus de vreme. 

